text:
དེ་ཡང་ སྤྱི་ཟླ་༣ པའི་ཚེས་༡༠ ལུ་ བཙག་འཐུ་ལྷན་ཚོགས་ཀྱིས་ བཙག་འཐུའི་ཐོ་ཡིག་གསལ་སྟོན་འབད་བའི་སྐབས་ འོས་འབབ་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་༤༩,༧༠༦ གིས་ ཐོ་བཀོད་འབད་ནུག།
ཨིན་རུང་ འཕྲལ་ཁམས་ཅིག་ཁར་ བཙག་འཐུའི་ཐོ་ཡིག་ཟིན་བྲིས་ གསལ་སྟོན་འབད་ཞིནམ་ལས་ ཐོབ་བརྗོད་བཀོད་ནི་དང་ དག་ཆའི་དོན་ལུ་ གོ་སྐབས་སྤྲོད་མི་དང་འབྲེལ་ འོས་འབབ་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་ ལེ་ཤ་ཅིག་གིས་ ཐོ་བཀོད་ནང་ཚུད་མ་ཚུད་བརྟག་ཞིབ་ཐོག་ མ་ཚུད་པར་ལུས་མི་དང་ ད་རུང་ ལྷན་ཚོགས་ཀྱིས་ ལས་སྡེ་ཁག་ཚུ་ནང་ གོ་བརྡ་ཤེས་ཡོན་ལས་རིམ་ཚུ་ འགོ་འདྲེན་འཐབ་མི་ལུ་བརྟེན་ ད་རུང་ ཐོ་བཀོད་འབད་མི་ ཐོནམ་ཐོན་ས་ར་ཡོད་ཟེར་ཨིན་པས།
འགོ་ཐོག་ འོས་འབབ་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་ཚུ་གིས་ ཐོ་བཀོད་འབད་དགོ་པའི་ ཚེས་གྲངས་གསལ་བཀོད་འབད་དེ་ སྤྱི་ཟླ་༢ པའི་ཚེས་༢༥ ལུ་ ཐོ་བཀོད་ཚེས་གྲངས་མཇུག་བསྡུཝ་ད་ འགྲེམ་ཐོག་ཚོགས་རྒྱན་བཙུགས་མི་༣༩,༧༠༠ ལྷགཔ་ཅིག་གིས་ ཐོ་བཀོད་འབད་ནུག་ཟེར་ཨིན་པས།
ཚེས་གྲངས་དེ་གི་ཤུལ་ལས་ ད་རུང་ ཐོ་བཀོད་ཕྱིས་ཏེ་ལུས་སོང་མི་ འོས་འབབ་ཅན་ཚུ་གིས་ རྒྱུ་མཚན་རྣམ་དག་བཀོད་མི་ལུ་བརྟེན་ འོས་འབབ་དབྱེ་ཞིབ་ཐོག་ ཐོ་བཀོད་འཕྲོ་མཐུད་འབད་ཡོདཔ་མ་ཚད་ སྤྱི་ཟླ་༣ པའི་ཚེས་༡༠ ལུ་ བཙག་འཐུའི་ཐོ་ཡིག་གསལ་སྟོན་འབད་བའི་ཤུལ་ལས་ ཁ་ཙ་ཚུན་ ཉིནམ་༣ དེ་ཅིག་གི་ནང་འཁོད་ལུ་ འོས་འབབ་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་༥,༩༠༣ ཐོན་ཡི་ཟེར་ཨིན་པས།
འགྲེམ་ཐོག་ཚོགས་རྒྱན་དེ་ དྲག་ཁག་གསུམ་གྱི་དམག་མི་དང་ ཞི་གཡོགཔ་ཚུ་ བརྡ་བརྒྱུདཔ་ དེ་ལས་ ལས་སྡེ་གཞན་ བཙག་འཐུའི་སྐབས་ལུ་ ཞབས་ཏོག་མཁོ་སྤྲོད་འབད་དགོཔ་ཡོད་མི་ དཔེར་ན་ བརྒྱུད་འཕྲིན་ལས་སྡེ་ཚུ་དང་ གློག་མེ་ལས་འཛིན་ཚུ་གི་ལས་བྱེདཔ་ཚུ་ལུ་ གོ་སྐབས་སྤྲོད་ཡོདཔ་ཨིན་ཟེར་ཨིན་པས།
དེ་མ་ཚད་ ཞི་གཡོག་ཚུ་གི་བཟའ་ཚང་དང་ ཕྱི་རྒྱལ་ཁབ་ཚུ་དང་ ནང་འཁོད་སློབ་ཕྲུག་ ལོ་ཚད་ལང་མི་ཚུ་དང་ བཙོན་པ་ཚུ་ལུ་ཡང་ འགྲེམ་ཐོག་ཚོགས་རྒྱན་ཞབས་ཏོག་གི་ གོ་སྐབས་ཡོདཔ་ཨིན་པས།
དུས་ཅི་ ཨེ་མི་རི་ཀ་ལས་ཡང་ འབྲུག་མི་༢༧༠ ལྷགཔ་ཅིག་གིས་ འགྲེམ་ཐོག་ཚོགས་རྒྱན་བཙུགས་ནི་གི་ ཐོ་བཀོད་འབད་ཡོདཔ་ཨིན་པས།
བཙག་འཐུའི་སྐབས་ འགྲེམ་ཐོག་ཚོགས་རྒྱན་གྱིས་ ཁྱད་པར་སྦོམ་བཟོ་དོ་ཡོདཔ་མ་ཚད་ འགྲེམ་ཐོག་ཚོགས་རྒྱན་གྱི་དོན་ལུ་ ཟད་འགྲོ་ཡང་ ནང་འཁོད་འགྲེམ་ཐོག་ཚོགས་རྒྱན་རེ་ལུ་ དངུལ་ཀྲམ་ཡོངས་བསྡོམས་༡༦༠ རེ་ གནས་ནི་ཨིནམ་མ་ཚད་ ཕྱི་ཁར་གྱི་དོན་ལུ་ ཟད་འགྲོ་ཐེབས་གནས་ནི་ཨིན་པས།
ཐོ་བཀོད་མ་འབད་བར་ལུས་མི་ འོས་འབབ་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་ཚུ་གིས་ སྤྱི་ཟླ་༣ པའི་ཚེས་༢༠ གི་ནང་འཁོད་ལུ་ ཐོ་བཀོད་འབད་ནི་གི་ གོ་སྐབས་ཡོདཔ་ད་ བཙག་འཐུའི་ཐོ་ཡིག་ནང དག་ཆ་དང་ ཐོབ་བརྗོད་བཀོད་ནི་ མཇུག་བསྡུཝ་དང་འབྲེལ་ འོས་འབབ་ཅན་གྱི་ འགྲེམ་ཐོག་ཚོགས་རྒྱན་བཙུགས་མི་ཚུ་གིས་ ཐོ་བཀོད་འབད་ནི་ཡང་ མཚམས་འཇོག་འབད་ནི་ཨིན་པས།
ངོས་ལེན་འགོ་དཔོན་ཚུ་གིས་ ཞུ་ཡིག་ལྷོད་མི་གི་ ཁ་བྱང་དང་བསྟུན་ འགྲེམ་ཐོག་ཚོགས་རྒྱན་དེ་ འབྲེལ་ཡོད་ཚོགས་རྒྱན་བཙུགས་མི་ཚུ་ལུ་ བཏང་ནི་དེ་ཡང་ འགྲེམ་ཐོག་ཚོགས་རྒྱན་གྱི་ ཞུ་ཡིག་ལེན་ནི་ མཚམས་འཇོག་འབད་བའི་ ཚེས་གྲངས་ལས་ འགོ་བཙུགས་ནི་ཨིན་པས།
འདས་པའི་ སྤྱི་ལོ་༢༠༠༧ གྱི་ རྒྱལ་ཡོངས་ཚོགས་སྡེའི་བཙག་འཐུ་སྐབས་ འགྲེམ་ཐོག་ཚོགས་རྒྱན་གྱི་ ཞུ་ཡིག་བཙུགས་མི་༢༠,༩༩༢ ལྷོད་ཡོད་མི་ལས་ ཞུ་ཡིག་༡༢,༢༠༠ དེ་ཅིག་ ཚུལ་མཐུན་མེད་མི་ལུ་བརྟེན་ ཆ་མེད་སོང་ཡོདཔ་ཨིན་པས།
ཚོགས་རྒྱན་བཙུགས་མི་ལས་ འགྲེམ་ཐོག་ཚོགས་རྒྱན་༦,༥༥༠ དེ་ཅིག་ ལྷོད་ཡོད་མི་ལས་ གྲུབ་འབྲས་བསྡོམས་ད་ ཚུལ་མཐུན་བཀོད་ཡོད་མི་ འགྲེམ་ཐོག་ཚོགས་རྒྱན་༤,༧༤༢ དེ་ཅིག་མ་གཏོགས་ ཆ་འཇོག་འབད་མི་ མེདཔ་ཨིན་པའི་གནས་ཚུལ།


c: text/html

text:
བརྡ་དོན་དང་འཕྲུལ་རིག་ལས་ཚན།
ཐོ་གཞུང་བཀོད་ནི།
བརྡ་དོན་འཕྲུལ་རིག་ལས་ཚན་གྱི་འགན་ཁུར་འདི་ རྒྱལ་ཡོངས་དཔེ་མཛོད་ནང་ཡོད་པའི་ཕྱག་དཔེ་ ཆ་མཉམ་ཨང་གནས་ཅན་བཟོ་ནི་དང་ ཐོ་གཞུང་ནང་ཁ་གསལ་འབད་བཀོད་ནི་དི་ཨིནམ་ལས་ ཐོ་གཞུང་བཀོད་ནིའི་བྱ་རིམ་འདི་གནམ་ལོ་ ༡༩༩༦ ལས་གཞི་བཙུགས་འབད་དེ་ཡོད༎
རྒྱལ་ཡོངས་གསུང་རབ་ཀྱི་བརྟག་ཞིབ།
འབྲུག་རྒྱལ་ཁབ་ནང་ལུ་དཀོན་དྲག་པའི་རིག་གཞུང་བཟང་པོ་ཚུ་ འཚོལ་འཐོབ་ནི་དང་ མི་ཉམས་རྒྱུན་སྐྱོང་འཐབ་ནིའི་དོན་ལུ་ ཞིབ་འཚོལ་ལས་ཚན་ དང་བརྡ་དོན་དང་འཕྲུལ་རིག་ལས་ཚན་མཉམ་རུབ་འབད་དེ་ ཌེ་ནི་ཌ་ ལས་འགུལ་གྱི་མ་དངུལ་ཐོག་ལས་ དཀོན་དྲག་ཅན་གྱི་གསུང་རྟེན་ཞིབ་འཚོལ་དང་བརྟག་ཞིབ་གྱི་ལཱ་ཚུ་འབད་བའི་བསྒང་ཡོདཔ་ད་ གསུང་རྟེན་བརྟག་ཞིབ་ནང་ དཀོན་དྲག་པའི་དཔར་མ་དང་ བྲིས་མའི་ཕྱག་དཔེ་ཚུ་ ཐོ་གཞུང་ནང་བཀོད་ནི། ས་གནས་ཀྱི་ཁ་བྱང་ལྟར་ཨང་གནས་ཅན་བཟོ་ནི། དེ་ལས་ཕྱག་དཔེ་དེ་ཚུ་ ཆུང་བཟོ་འཕྲུལ་ཆ་ (Microfilm) བཏབ་ནིའི་དོན་ལུ་འབག་འོང་ནི་ཚུ་ག་ར་ མ་འོངས་རྒྱབ་རྟེན་ཕྱག་དཔེའི་དོན་ལུ་ བཞག་ནི་ཨིན༎
མང་སུ་་་
ཨང་གནས་ཅན་བཟོ་ནི།
བརྡ་དོན་འཕྲུལ་རིག་ལས་ཚན་གྱི་འགན་ཁུར་གཞན་ཡང་ རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་གི་ གལ་གནད་ཅན་གྱི་ལཱ་ཚུ་ཨང་གནས་ཅན་འབད་བཟོ་ནི། དཔར་ལོག་བརྐྱབ་ནི། འདྲ་དཔར་ཚུ་བཏབ་སྟེ་ཡོདཔ་མ་ཚད་ མ་འོངས་པ་ལུ་གལ་གནད་ཅན་གྱི་ལཱ་གི་གནད་བསྡུས་ཚུ་ གློག་རིག་ནང་གྱུར་ཨང་བཀོད་དེ་ དེ་ནང་ལས་འཚོལ་འཐོབ་ཚུགས་ནིའི་ སྒྲིག་བཀོད་ཀྱི་ལཱ་འབད་བའི་བསྒང་ཡོདཔ་ཨིན།།
དབྱིན་ལོ་ ༡༩༩༩ ལོར་འབྲུག་རྒྱལ་ཡོངས་དཔེ་མཛོད་ལུ་ ཆོས་སྐད་ནང་བྲིས་ཏེ་ཡོད་པའི་ཕྱག་དཔེ་དཔར་ལོག་བརྐྱབ་ཡོད་པའི་ པོ་ཏི་ སྟོང་ཕྲག་བཞི་ལས་ལྷགཔ་ཡོད་མི་ དེ་དང་མཉམ་ཅིག་འཕྲུལ་གཅིག་ཡང་(TBRC) གིས་ཞལ་འདེབས་སུ་གནང་ཡོད། དེ་སྦེ་གནང་མི་འདི་གཙོ་བོ་ར་ དགོན་སྡེ་དང་ བཤད་གྲྭ། སྒྲུབ་གྲྭདང་ མཁས་མཆོག་ཚུ་ལུ་ ཕྱག་དཔེ་ཚུ་དཀའ་ངལ་མེད་པར་འཐོབ་ཚུགས་ནིའི་དོན་ལུ་གནང་ཡོད༎
ལས་དོན་གཞན།
ཡོངས་འབྲེལ།
ཡོངས་འབྲེལ་འདི་གོང་འཕེལ་གཏང་ནི་དང་ བདག་འཛིན་འཐབ་ནི་འདི་ བརྡ་དོན་དང་འཕྲུལ་རིག་ལས་ཚན་གྱིས་འབདཝ་ཨིན། རྫོང་ཁའི་དོན་ལུ་ ཡི་གུའི་ཨང་རྟགས་ལྡན་པའི་ཡུ་ནི་ཀོཌ་ ལག་ལེན་འཐབ་སྟེ་ཡོད་པའི་ ཡོངས་འབྲེལ་འདི་འབྲུག་རྒྱལ་ཁབ་ནང་འགོ་དང་པ་ཨིནམ་མ་ཚད་ ཡོངས་འབྲེལ་འདིའི་ཤོག་གྲངས་མང་ཤོས་རང་ རྫོང་ཁ་དང་དབྱིན་སྐད་ཟུང་འབྲེལ་འབད་གཟིགས་ཚུགསཔ་ཨིན༎
གློག་འབྲེལ་ལྷོད་ལམ།
བརྡ་དོན་དང་འཕྲུལ་རིག་ལས་ཚན་གྱིས་ རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་ནང་ མཁོ་བསྒྲུབས་འབད་དེ་ཡོད་པའི་ཌི་ཇི་ཊལ་གྱི་དཔར་རིགས་ཚུ་ གློག་འབྲེལ་ གྱི་ཐོག་ལས་འཐོབ་ཚུགས་ནིའི་བྱ་རིམ་ཡང་བརྩམ་པའི་བསྒང་ཡོདཔ་མ་ཚད་ ཤུལ་ལས་འབྲུག་རྒྱལ་ཡོངས་ཌི་ཇི་ཊལ་དཔེ་མཛོད་ཀྱི་ལས་འགུལ་ལས་ འཐོབ་ཚུགསཔ་བཟོ་ནི་ཨིན༎
བརྡ་དོན་འཕྲུལ་རིག་གི་རྒྱབ་སྐྱོར་དང་གོང་འཕེལ།
རྒྱལ་ཡོངས་དཔེ་མཛོད་ཀྱིས་བརྡ་དོན་འཕྲུལ་རིག་གི་རྒྱབ་སྐྱོར་དང་ དཔེ་མཛོད་ཀྱི་ལས་ཚན་ཁག་ཚུ་ནང་ལུ་འབྲེལ་ཡོད་ཀྱི་སྦྱོང་བརྡར་ཚུ་བྱིནམ་ཨིན། དེ་གིས་མ་ཚད་པར་བརྡ་དོན་དང་འཕྲུལ་རིག་ལས་ཚན་གྱིས་ མཁོ་གལ་ཆེ་བའི་སྦྱོང་བརྡར་གྱི་ཅ་དངོས་ཚུ་གོང་འཕེལ་གཏང་སྟེ་ ཡོངས་འབྲེལ་འདི་ལག་ལེན་འཐབ་མི་ཡོངས་ཀྱི་ཕན་ཐབས་ལུ་དམིགས་ཏེ་ འཐོབ་ཚུགསཔ་བཟོ་ནི་ཨིན༎
རྫོང་ཁའི་ཡི་གུ
ཝེབ་ (web) བརྡ་འཚོལ་གྱི་ནང་ལུ་ རྫོང་ཁའི་ཡི་གུ་ལེགས་ཤོམ་འབད་གསལ་སྟོན་འབད་ཐབས་ལུ་ ཡི་གུ་ འདི་ཁག་ཆེཝ་ལས་བརྟེན་ ཡོངས་འབྲེལ་འདི་ནང་ལས་རྫོང་ཁའི་ཡི་གུ་དང་ དེ་དང་མཉམ་གཅིག་གློག་རིག་ནང་ལུ་རྫོང་ཁའི་ཝེབ་ (web) ཤོག་གྲངས་ཚུ་ གསལ་སྟོན་འབད་ཐབས་ཀྱི་བྱ་རིམ་ཚུ་ཡང་རིན་མེད་སྟོང་པར་འབད་འཐོབ་ཚུགསཔ་ཨིན༎

robotstxt: allowed

filter: keep


text:
རྒུད་འཐུས་དངུལ་ཀྲམ་ས་ཡ་༦༢ ཐོབ་བརྗོད་བཀོད་མི་དེ་ སྤྲོད་ཐབས་མེདཔ།
༉ ཁ་ཙ་ མངོན་མཐོ་ཁྲིམས་འདུན་གྱིས་ སྤྱི་ལོ་༢༠༠༧ ལུ་ མངོན་མཐོ་ཁྲིམས་འདུན་བཟོ་སྐྲུན་གྱི་ རིན་བསྡུར་ཚོགས་ཆུང་ནང་ འབྲེལ་གཏོགས་ཡོད་མི་ འགོ་དཔོན་ཚུ་ལུ་ ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་སྙན་ཞུ་དང་འཁྲིལ་ བདག་སྐྱོང་དང་འབྲེལ་བའི་ དང་ལེན་འབད་དགོ་པའི་ ཁྲིམས་ཀྱི་བཀའ་རྒྱ་གནང་ཡི།
དེ་ཡང་ ཞབས་ཏོག་ལྷན་ཁག་གི་ རིན་བསྡུར་ཚོགས་ཆུང་གིས་ མངོན་མཐོ་ཁྲིམས་འདུན་བཟོ་སྐྲུན་གྱི་ ཁག་འབག་ལཱ་དེ་ མཁོ་སྒྲུབ་བཅའ་ཡིག་དང་ རིན་བསྡུར་གན་ཡིག་ཚུ་ རྫུས་བཟོ་ཐོག་ ཉི་མ་བཟོ་སྐྲུན་ལས་སྡེ་ལུ་ སྤྲོད་ནི་གི་ ཐབས་ཤེས་བཏོན་མི་ལུ་བརྟེན ཨིན་པས།
མངོན་མཐོ་ཁྲིམས་འདུན་གྱི་ འཁྲུན་ཆོད་ནང་ བཀོད་པའི་ནང་གསལ་ མ་གཞི་ མངོན་མཐོ་ཁྲིམས་འདུན་བཟོ་སྐྲུན་གྱི་ ཁག་འབག་ལཱ་དེ་ ཉི་མ་བཟོ་སྐྲུན་ལས་སྡེ་གིས་ ཐོབ་ཐོབ་མེད་རུང་ རིན་བསྡུར་ཚོགས་ཆུང་གི་ འགོ་དཔོན་ཚུ་གིས་ ཁྲིམས་མཐུན་མེད་པའི་ ཡིག་ཆ་རྫུས་བཟོ་ཡོད་པའི་ སྒྲུབ་བྱེད་ཡོད་མི་ལུ་བརྟེན་ ངན་ལྷད་དང་འབྲེལ་བའི་ ཐབས་ལམ་བཏོན་མི་དེ་ ཁྲིམས་འགལ་གྲངས་སུ་ཚུདཔ་ལས་ ངན་ལྷད་བཀག་སྡོམ་ལྷན་ཚོགས་ཀྱིས་ འཁྲི་འགན་དང་བསྟུན་པའི་ ཞིབ་དཔྱད་སྙན་ཞུ་ནང་ བདག་སྐྱོང་དང་འབྲེལ་བའི་ དང་ལེན་འཐབ་དགོཔ་སྦེ་ བཀོད་མི་དེ་ ཁྲིམས་འདུན་ལས་ ངོས་ལེན་གྲུབ་ཅི་ཟེར་བཀོད་ནུག།
ཁ་ཙ་ མངོན་མཐོ་ཁྲིམས་འདུན་གྱིས་ འཁྲུན་ཆོད་གནངམ་དང་འབྲེལ་ ཆེ་མཐོ་ཁྲིམས་འདུན་ལུ་ བཀའ་ཤོག་གནང་མིའི་ནང་ ངན་ལྷད་བཀག་སྡོམ་ལྷན་ཚོགས་ཀྱི་ བཀོད་བྱ་ལྟར་ འབྲེལ་ཡོད་ལྷན་ཁག་གི་ འགན་འཁྲི་དང་བསྟུན་ ཟླ་ངོ་༣ གྱི་ནང་འཁོད་ བདག་སྐྱོང་དང་འབྲེལ་བའི་ དང་ལེན་ཚུལ་མཐུན་འཐབ་ཞིནམ་ལས་ ངན་ལྷད་བཀག་སྡོམ་ལྷན་ཚོགས་དང་ མངོན་མཐོ་ཁྲིམས་འདུན་ལུ་ སྙན་ཞུ་ཕུལ་དགོ་པའི་ བཀའ་རྒྱ་གནང་ནུག།
སྤྱི་ལོ་༢༠༠༧ ཟླཝ་༡༠ པའི་ཚེས་༡༦ ལུ་ ལྷན་ཁག་གནས་རིམ་གྱི་ རིན་བསྡུར་ཚོགས་ཆུང་གི་ ཞལ་འཛོམས་ནང་ གསུང་གྲོས་ཀྱི་ བཅུད་དོན་ལུ་ མིང་རྟགས་བཀོད་མི་ཚུ་གི་ ཐོ་དང་འཁྲིལ་བ་ཅིན་ རིན་བསྡུར་ཚོགས་ཆུང་གི་ ཁྲི་འཛིན་དེ་ ཞབས་ཏོག་བློན་པོ་བགྲེསཔ་ ཀུན་བཟང་རྡོ་རྗེ་ཨིནམ་ད་ འཐུས་མི་ཚུ་ཡང་ མངོན་མཐོ་ཁྲིམས་འདུན་བཟོ་སྐྲུན་ལས་འགུལ་གྱི་མདོ་ཆེན་ ཆེ་མཐོ་ཁྲིམས་འདུན་གྱི་ དྲང་དཔོན་བགྲེསཔ་ འཇིགས་མེད་བཟང་པོ་དང་ ཞབས་ཏོག་ལྷན་ཁག་ ཁྲོམ་སྡེ་གོང་འཕེལ་ལས་ཁུངས་ཀྱི་མདོ་ཆེན་ རིན་ཆེན་རྡོ་རྗེ་ གནས་ཚད་དང་ རྒྱུ་སྤུས་དམ་འཛིན་དབང་འཛིན་གྱི་མདོ་ཆེན་ རིག་འཛིན་རྣམ་རྒྱལ་ བཟོ་སྐྲུན་གོང་འཕེལ་བཀོད་ཚོགས་ཀྱི་ བཀོད་ཁྱབ་མདོ་ཆེན་ དབང་འདུས་རྒྱལ་མཚན་ བདག་སྐྱོང་དང་ དངུལ་རྩིས་སྡེ་ཚན་གྱི་ དངུལ་རྩིས་གཙོ་འཛོན་འགོ་དཔོན་འོག་མའི་ངོ་ཚབ་ བདེ་སྐྱིད་ཆོས་སྒྲོན་ ཁྲོམ་སྡེ་གོང་འཕེལ་ལས་ཁུངས་ཀྱི་ བཟོ་རིག་གཙོ་འཛིན་ ཨྱོན་ཚེ་དབང་ ལས་འགུལ་མདོ་ཆེན་ ཕུན་ཚོགས་རྒྱལ་མཚན་ དེ་ལས་ ཁྲོམ་སྡེ་ལས་ཁུངས་ཀྱི་ ལས་འགུལ་བཟོ་རིག་འགོ་དཔོན་དེ་ཨིནམ་ད་ ཚོགས་ཆུང་དེ་ནང་ ཞབས་ཏོག་ལྷན་ཁག་ལས་མིན་པའི་ ལྷན་ཁག་གཞན་གྱི་ངོ་ཚབ་འཐུས་མི་ དངུལ་རྩིས་ལྷན་ཁག་གི་ ཡོངས་ཁྱབ་མདོ་ཆེན་ བླམ་རྡོ་རྗེ་དང་ སོ་ནམ་ལྷན་ཁག་གི་ བདག་སྐྱོང་གཙོ་འཛིན་འགོ་དཔོན་ བསོད་ནམས་དབང་འདུས་འབདཝ་ད་ རིན་བསྡུར་ཚོགས་ཆུང་ནང་ འཐུས་མི་༡༠ ཡོདཔ་ཨིན་པས།
དེ་འབདཝ་ད་ ཡར་སྐྱེད་བཟོ་སྐྲུན་ལས་སྡེའི་ཇོ་བདག་ ཕུརཔ་བཟངམོ་གིས་ རིན་བསྡུར་ནང་ གོང་ཚད་དམའ་ཤོས་བཀོད་ཡོད་རུང་རིན་བསྡུར་ཚོགས་ཆུང་གི་ འགོ་དཔོན་ཚུ་གིས་ ཚུལ་མིན་ལག་ལེན་འཐབ་སྟེ་ ཉི་མ་བཟོ་སྐྲུན་ལུ་ ཁག་འབག་གི་ ལཱ་སྤྲོད་ནི་གི་ ཐབས་ཤེས་བསྒྲིགས་མི་ལུ་བརྟེན་ གྱོང་རྒུད་ཕོག་པའི་ རྒུད་འཐུས་ཐོབ་བརྗོད་བཀོད་མི་དེ་ མངོན་མཐོ་ཁྲིམས་འདུན་གྱིས་ ཕྱིར་འབུད་ཐོག་ ཆེ་མཐོ་ཁྲིམས་འདུན་གྱི་ གྲོས་ཆོད་ལུ་ ངོས་ལེན་མཛད་ནུག།
ཁྲིམས་ཀྱི་བཀའ་རྒྱ་དང་འཁྲིལ་བ་ཅིན་ མངོན་མཐོ་ཁྲིམས་འདུན་བཟོ་སྐྲུན་གྱི་དོན་ལུ་ རིན་བསྡུར་འབདཝ་ད་ ཡར་སྐྱེད་བཟོ་སྐྲུན་ལས་སྡེ་ལུ་ བློན་པོ་ཚུ་གི་ བཞུགས་གནས་བཟོ་སྐྲུན་གྱི་ལཱ་དེ་ རྣམ་གྲངས་གཅིག་མེན་པར་༤ འི་གྲངས་སུ་ ཚུད་མི་ལུ་བརྟེན་ མཐོ་གཏུགས་པའི་ ཐོབ་བརྗོད་བཀོད་མིའི་ གྱོང་འཐུས་ཐོབ་ལམ་མིན་འདུག་ཟེར་ཨིན་པས།
རྩོད་རྙོགས་དེ་ཡང་ སྤྱི་ལོ་༢༠༠༧ ཟླཝ་༡༠ པའི་ནང་ ཞབས་ཏོག་ལྷན་ཁག་གིས་ ཡར་སྐྱེད་ལུ་ ལཱ་ཁག་༥ འབད་བཞིན་དུ་ཡོད་མི་དེ་ ཆོག་ཚད་ལས་ མཐོ་ཤོས་ཨིན་མས་ཟེར་ མངོན་མཐོ་ཁྲིམས་འདུན་བཟོ་སྐྲུན་གྱི་ རིན་བསྡུར་ནང་ བཅའ་མར་གཏོགས་མི་ལས་ ཆ་མེད་བཏང་པའི་ཤུལ་ལུ་ བྱུང་ཡོདཔ་ཨིན་པས།
ཡར་སྐྱེད་ཀྱིས་ ཁྲིམས་འདུན་ལུ་ ཞུ་མིའི་ནང་ མངོན་མཐོ་ཁྲིམས་འདུན་རྐྱབ་ནིའི་དོན་ལུ་ གོང་ཚད་དངུལ་ཀྲམ་ས་ཡ་༥༨༠ བཀོད་མི་དེ་ ཉི་མ་བཟོ་སྐྲུན་གྱིས་ དངུལ་ཀྲམ་ས་ཡ་༦༤༠ བཀོད་མི་དང་ཕྱདཔ་ད་ དངུལ་ཀྲམ་ས་ཡ་༦༠ དེ་ཅིག་གིས་ དམའཝ་ཨིན་རུང་ རིན་བསྡུར་ཡིག་ཆ་བསྐྱར་ཞིབ་འབདཝ་ད་ ཉི་མ་བཟོ་སྐྲུན་དེ་ གོང་ཚད་དམའ་ཤོས་དང་ ཡར་སྐྱེད་དེ་ དམའ་ཤོས་བཀོད་མི་༢ པ་སྦེ་ བཟོ་ཡི་ཟེར་ཨིན་པས།
ཡར་སྐྱེད་ཀྱིས་ རིན་བསྡུར་ཡིག་ཆ་ཚུ་ནང་ ཚུལ་མིན་ལག་ལེན་འཐབ་པའི་ ཉོགས་བཤད་བཀོད་པའི་ཤུལ་ལུ་རྐྱངམ་གཅིག་ ཞབས་ཏོག་ལྷན་ཁག་གིས་ རིན་བསྡུར་བསྐྱར་འཛུགས་ཀྱི་ གསལ་བསྒྲགས་འབད་ཡོདཔ་ད་ ང་བཅས་ཀྱིས་ ཉོགས་བཤད་མ་བཀོད་པ་ཅིན་ བཟོ་སྐྲུན་གྱི་ ཁག་འབག་ལཱ་དེ་ ཉི་མ་ལུ་ སྤྲོད་སྤྲོདཔ་འོང་ཟེར་ ཕུརཔ་བཟངམོ་གིས་ སླབ་ཨིན་པས།
ཞབས་ཏོག་ལྷན་ཁག་གིས་ དེ་བཟུམ་མའི་ ཚུལ་མིན་ལག་ལེན་ལུ་བརྟེན་ ལས་སྡེ་ལུ་ དངུལ་ཀྲམ་ས་ཡ་༦༢ གྱོང་རྒུད་ཕོག་མི་དེ་ གཞུང་ལས་ རྒུད་འཐུས་ཐོབ་བརྗོད་བཀོད་ཡོདཔ་ཨིན་པས།
ན་ཧིང་ སྤྱི་ཟླ་༡༢ པའི་ནང་ མངོན་མཐོ་ཁྲིམས་འདུན་གྱིས་ རྩོད་དོན་ནང་ ངན་ལྷད་དང་འབྲེལ་ཡོདཔ་ལས་ ངན་ལྷད་བཀག་སྡོམ་ལྷན་ཚོགས་ཀྱིས་ ཞིབ་དཔྱད་རྐྱབ་ཐོག་ལས་ སྙན་ཞུ་ལྷོད་པ་ཅིན་རྐྱངམ་གཅིག་ རྩོད་བཤེར་འབད་ནི་ཟེར་ བཀའ་རྒྱ་གནང་ཐོག་ལས་ ཕར་འགྱངས་སྦེ་ བཞག་ཡོད་པའི་གནས་ཚུལ།


text:
ལྕམ་སྒང་བཙོན་ཁང་ནང་ལས་ བཙོན་པ་ཅིག་ བྱོག་སོང་ཡོདཔ།
༉ སྤྱི་ཟླ་༣ པའི་ཚེས་༡༧ གྱི་ ནུབ་མོའི་ཆུ་ཚོད་༡༢ དེ་ཅིག་ལུ་ ཐིམ་ཕུ་ལྕམ་སྒང་བཙོན་ཁང་ལྟེ་བ་ནང་ལས་ བཙོན་པ་ཅིག་གིས་ བྲོས་ཟུར་འབད་ཡོདཔ་ཨིན་པས།
ཁྲིམས་སྲུང་འགག་པའི་ གནས་ཚུལ་གསར་བཏོན་དང་འཁྲིལཝ་ད་ བསམ་རྩེ་རྫོང་ཁག་ གདུང་སྟོད་ལས་ཨིན་མི་ སྐྱེས་ལོ་༢༩ འབད་མི་ ཀཱན་ཅ་ རའི་དེ་ སྤ་རོ་ལུ་ མཆོད་རྟེན་སློངས་བའི་ འབྲེལ་གནད་ལུ་བརྟེན་ སྤྱི་ལོ་༢༠༠༡ ཟླ་༨ པའི་ནང་ བཙོན་ཁང་ནང་ བཙུགས་ཡོདཔ་ཨིན་པས།
ཚེ་བཙོན་ཕོག་མི་ ཕོ་སྐྱེས་དེ་ ད་རེས་ཁམས་ བཙོན་ཁང་ནང་ ཐབ་ཚང་པའི་ ལཱ་འབད་བའི་སྐབས་ ཁོ་རའི་ལག་པར་ རྨ་སྐྱོན་དུམ་གྲ་ཅིག་ བྱུང་མི་ལུ་བརྟེན་ གཞི་རྟེན་སྨན་ཁང་ནང་ སྨན་བཅོས་འབད་བར་ ཁྱིད་སོང་སྟེ་ ཁྲིམས་སྲུང་འགག་པ་༢ ཀྱིས་ ནུབ་མོར་བཙོན་ཁང་ནང་ ལོག་ཁྱིད་འོང་པའི་སྐབས་ བྲོས་ཟུར་འབད་ཡོདཔ་ཨིན་པས།
ཁྲིམས་སྲུང་འགག་སྡེ་ལས་ལྷོད་མི་ གནས་ཚུལ་གསར་བཏོན་ཅིག་དང་འཁྲིལ་བ་ཅིན་ གལ་སྲིད་མི་ཚུ་གིས་ བཙོན་པ་དེ་གི་སྐོར་ལས་ བརྡ་དོན་སྤྲོད་ཐོག་ལས་ འཛིན་བཟུང་འབད་ཚུགས་པ་ཅིན་ བརྡ་དོན་སྤྲོད་མི་དེ་ལུ་ ངལ་རངས་ཀྱི་གསོལ་རས་ དངུལ་ཀྲམ་༡༠,༠༠༠ བྱིན་ནི་ཨིན་ཟེར་ཨིན་པས།
ཁྲིམས་སྲུང་འགག་པའི་ འགོ་དཔོན་ཚུ་གིས་ སླབ་དོ་བཟུམ་འབད་བ་ཅིན་ ད་རེས་ནངས་པ་ ཐིམ་ཕུའི་ས་ཁོངས་ཚུ་ནང་ སྣུམ་འཁོར་ཚུ་ དམ་དམ་སྦེ་ དབྱེ་ཞིབ་འབད་དོ་ཡོདཔ་མ་ཚད་ བཙོན་པ་དེ་ འཚོལ་ནིའི་དོན་ལུ་ ལྕམ་སྒང་དང་ སྤ་རོའི་ས་གནས་ཚུ་ནང་ ཁྲིམས་སྲུང་འགག་པ་ཚུ་ གྱངས་ཁ་ཡར་སེང་ཐོག་ བཙུགས་དོ་ཟེར་ཨིན་པས།
ཨིན་རུང་ ཀུན་གསལ་གྱི་ འདས་པའི་གནས་ཚུལ་ཅིག་དང་འཁྲིལཝ་ད་ སྐྱེས་ལོ་༡༧ སྦེ་སྡོད་པའི་སྐབས་ ཚེ་བཙོན་ནང་བཏང་མི་ ཀཱན་ཅ་ རའི་དེ་ ཆུ་ཁ་རྫོང་ཁག་ གུང་ཁ་གཡུས་ཚན་ནང་ལས་ཨིནམ་སྦེ་ བཀོད་དེ་ཡོདཔ་ད་ ཁོ་གིས་ སྤྱི་ལོ་༢༠༠༡ ཟླ་༦ པའི་ཚེས་༢༧ གྱི་ནུབ་མོ་ སྤ་རོ་ནག་རྒྱ་རྒེད་འོག་ ཚེ་དགོན་ལྷ་ཁང་གི་ ཉེ་འདབས་ལུ་ཡོད་པའི་ མཆོད་རྟེན་རྙིངམ་༢ སློངས་ཡོདཔ་སྦེ་ བཀོད་ནུག།
མཆོད་རྟེན་དེ་༢ ཀྱི་ནང་ལས་ ཀཱན་ཅ་ རའི་གིས་ རྒྱུ་ཟངས་ལས་བསྒྲུབས་པའི་ རྡོར་སེམས་ཡབ་ཡུམ་གྱི་སྐུ་འདྲ་ཚུ་ བཏོན་འབག་སྟེ་ རྒྱ་གར་གྱི་ས་མཚམས་ཁྲོམ་ཁར་ བཙོང་ཡོདཔ་སྦེ་ བཀོད་དེ་ཡོད་པའི་གནས་ཚུལ།
ཉི་མ་དབང་འདུས
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 11:34 AM
Subscribe to: Post Comments (Atom)


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་དེ་ཡང་ ཐིམ་ཕུག་རྫོང་ཁག་གི་བྱང་ཐིམ་ཁྲོམ་-ཀ་ཝང་-གླིང་བཞི་-ན་རོ་-སྲོས་གི་ རྒྱལ་ཡོངས་ཚོགས་འདུའི་དུས་མིན་བཙག་འཐུ་གི་ མི་མང་རྩོད་འགྲན་འདི་ འབྲུག་གི་རྒྱང་བསྒྲགས་ལས་འཛིན་གྱི་རྒྱང་མཐོང་དང་གཅིག་ཁར་ མཉམ་འབྲེལ་ཐོག་ སྤྱི་ཚེས་༢༧-༡༠-༢༠༡༦ རེས་གཟའ་པ་སངས་ཀྱི་ ཕྱི་རུའི་ཆུ་ཚོད་༧ གྱི་གནས་ཚུལ་ཤུལ་ལུ་ གཟི་ལུང་ཁ་འབྲིང་རིམ་སློབ་གྲྭ་ཆུང་བའི་སྤྱི་དོན་ཁང་ནང་ འགོ་འདྲེན་འཐབ་ནི་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ཟླ་བརྒྱད་ཚེས་ཉེར་བཞི་འམ་ སྤྱི་ལོ་ ༢༠༡༦ ཟླ་ ༡༠ པའི་ཚེས་ ༢༤ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
རྫོང་ཁ། (Dzonghka)
ཀུའིུན་སི་ལེནདྲི་གཞུང་གིས་ ཨིངྒ་ལིཤ་གྱི་ཁ་སླབ་མ་ཤེས་མི་ཚུའི་ དོན་ལུ་ བརྒྱུད་འཕྲིན་ཐོག་ལས་ དོར་ཁ་སྒྱུར་ནི་དང་ སྐད་སྒྱུར་ རྐྱབ་ནིའི་ལཱ་གཡོག་ཚུ་ སྤྲོད་དོ་ཡོདཔ་ཨིན།
ཨཱས་ཀྲེ་ལི་ཡ་ ནང་འཁོད་ལས་འབད་བ་ཅིན།
བརྒྱུད་ཕྲིན་ཨང་། +༡༣ཀིའུ་ཇི་ཨོ་ཝི་༼༡༣༧༤༦༨༽ཐོག་ལས་ Translating and Interpreting Service (དོར་ཁ་སྒྱུར་མི་དང་ སྐད་སྒྱུར་རྐྱབ་མི་) དགོ་པའི་ལོ་རྒྱུས་བསླབ་དགོ།
རྒྱ་མཚོ་ཕ་ཁའི་ལོག་ལས་འབོ་དོ་ཨིན་པ་ཅིན།
༼+ཚོུད་༡༠གྱི་ཁྱད་པར་རྩིས་ཞིམ་ལས་༽ བརྒྱུད་ཕྲིན་ཨང་ +༦༡༧ ༣༤༠༥ ༠༩༨༥ ཐོག་ལས་ Translating and Interpreting Service (དོར་ཁ་སྒྱུར་མི་དང་སྐད་སྒྱུར་རྐྱབ་མི་) དགོ་པའི་ལོ་རྒྱུས་བསླབ་དགོ།


text:
འཇིགས་མེད་བསྟན་འཛིན།
འབྲུག་ལས་ འཛམ་གླིང་སྤྱི་ཚོགས་ཀྱི་ གཏན་འཇགས་གཞུང་ཚབ་ གསར་བཀོད་གནང་མི་ སྒྲོལ་མ་ཚེ་རིང་གིས་འཛམ་གླིང་སྤྱི་ཚོགས་ཀྱི་ ཡོངས་ཁྱབ་དྲུང་ཆེན་ ཨེཎ་ཊོ་ཎོའི་ གུ་ཊི་རིས་ལུ་ སྤྱི་ཟླ་འདི་གི་ སྤྱི་ཚེས་༡༣ ལུ་ འཛམ་གླིང་སྤྱི་ཚོགས་ཀྱི་ ཡིག་ཚང་ལྟེ་བ་ ཎིཝ་ཡོཊ་ལུ་སྦེ་ ངོ་སྤྲོད་ཡིག་ཆ་ཚུ་ ཕུལ་ཡོདཔ་ཨིན་པས།
གཞུང་ཚབ་ སྒྲོལ་མ་ཚེ་རིང་འདི་ འབྲུག་ལས་ འཛམ་གླིང་སྤྱི་ཚོགས་ཀྱི་གཞུང་ཚབ་ཐེངས་༡༡ པ་ཨིནམ་ད་ འདི་ཡང་ སྤྱི་ཟླ་༨ པའི་ནང་ རྒྱལ་པོའི་བཀའ་ཤོག་ཕེབས་ཞིནམ་ལས་ སྤྱི་ཚེས་༢༥ ལུ་ འབྲུག་ལས་ འཛམ་གླིང་སྤྱི་ཚོགས་ཀྱི་ གཏན་འཇགས་གཞུང་ཚབ་སྦེ་ གསར་བཀོད་གནང་ཡོདཔ་ཨིན་པས།[...]


text:
དེ་ཡང་ སྤྱི་ལོ་༢༠༡༢ ཀྱི་ ནང་འཁོད་ཐོན་སྐྱེད་ཡོངས་བསྡོམས་ དངུལ་ཀྲམ་དུང་ཕྱུར་༩༥.༠༦ འབད་མི་དེ་ སྤྱི་ལོ་༢༠༢༠ ལུ་ དངུལ་ཀྲམ་དུང་ཕྱུར་༢༢༧ ལུ་ ཡར་སེང་འགྱོ་འོང་ཟེར་ཨིན་པས།
དེ་བཟུམ་སྦེ་ ནང་འཁོད་ཐོན་སྐྱེད་ཡོངས་བསྡོམས་ལས་ མི་རེའི་དཔྱ་བགོ་འབབ་ཁུངས་ སྤྱི་ལོ་༢༠༡༢ ལུ་ ཡུ་ཨེསི་ཌོ་ལར་༢,༩༨༦.༤༠ འབད་མི་དེ་ཡང་ སྤྱི་ལོ་༢༠༢༠ ལུ་ ཡུ་ཨེསི་ཌོ་ལར་༥,༧༠༠ ལས་༧,༠༠༠ གྱི་བར་ན་ ཡར་སེང་འགྱོ་ནི་ཨིནམ་བཞིན་དུ་ འབྲུག་རྒྱལ་ཁབ་འདི་ འོང་འབབ་ཅན་གྱི་རྒྱལ་ཁབ་ བར་མའི་གྲས་ཁར་ ཚུད་འོང་ཟེར་ བློན་ཆེན་མཆོག་གིས་ གསལ་ཞུ་འབད་ཡི།
བློན་ཆེན་གྱིས་འབད་བ་ཅིན་ སྤུ་ན་གཙང་ཆུ་གློག་མེ་ལས་འགུལ་༡ པ་དང་༢ པ་ དེ་ལས་ མང་སྡེ་ཆུ་ གློག་མེ་ལས་འགུལ་༣ སྤྱི་ལོ་༢༠༡༦ དང་༢༠༡༧ དེ་ཅིག་ནང་ མཇུག་བསྡུ་ནི་ཨིནམ་ད་ དེ་བསྒང་ལས་ རྒྱལ་ཁབ་ནང་ རྒྱ་གར་གྱི་ཏི་རུ་ རུ་པི་དུང་ཕྱུར་༡༩.༦༣ རེ་ ལོ་བསྟར་བཞིན་དུ་ འབབ་ཁུངས་འཐོན་འོང་ཟེར་ཞུ་ཡི།
དེ་དང་འཁྲིལ་ གློག་མེ་གོང་འཕེལ་གྱི་ལཱ་དེ་ རང་བཞིན་གནས་སྟངས་དང་མཐུན་པའི་ དཔལ་འབྱོར་གོང་འཕེལ་ གཏང་ནིའི་དོན་ལུ་ གཞི་རྟེན་ངོ་མ་ཅིག་སྦེ་ མཐོང་དོ་ཡོདཔ་མ་ཚད་ སྤྱི་ལོ་༢༠༢༠ ལུ་ རྒྱལ་ཁབ་རང་མགོ་རང་འདྲོངས་བཟོ་ནིའི་དོན་ལུ་ ལྷན་ཐབས་གཙོ་ཅན་ཅིག་ ཨིན་ཟེར་ཞུ་ཡི།
བློན་ཆེན་གྱིས་འབད་བ་ཅིན་ འབྲུག་གཞུང་གིས་ རྒྱལ་ཁབ་རང་མགོ་རང་འདྲོངས་ བཟོ་ནིའི་དོན་ལུ་ སྙིང་སྟོབས་ཅན་དང་ རེ་འདོད་ཅན་གྱི་ཐོག་ལས་ ཧེ་མ་འབད་བ་ཅིན་ སྤྱི་ལོ་༢༠༢༠ ལུ་ གློག་ཤུགས་མེ་ག་ཝཱཊ་༥,༠༠༠ ཐོན་སྐྱེད་འབད་ནི་ལུ་ དམིགས་གཏད་བསྐྱེད་མི་དེ་ཡང་ གློག་ཤུགས་མེ་ག་ཝཱཊ་༡༠,༠༠༠ ལུ་ ཡར་སེང་འབད་ཡོདཔ་ད་ ད་རེས་ གནས་སྟངས་ལེགས་ཤོམ་གྱི་ཐོག་ལས་ འགྱོ་དོ་ཟེར་ཞུ་ཡི།
ད་རེས་ཀྱི་ གནས་སྟངས་ནང་ སྤུ་ན་གཙང་ཆུ་༡ པ་དང་༢ པ་ དེ་ལས་ མང་སྡེ་ཆུ་འབདཝ་ད་ གློག་མེ་འཕྲུལ་ཁང་༣ བཟོ་སྐྲུན་འབད་བའི་བསྒང་ཡོདཔ་ད་ ཁོ་ལོང་ཆུ་དང་ ལྕམ་མཁར་ཆུ་ ཝང་ཆུ་ སྦུག་ན་ཆུ་ སཱུན་ཀཱོཤི་ ཨ་མོ་ཆུ་ དེ་ལས་ ཀུ་རི་གོང་རི་ཚུ་གི་ སྔོན་འགྲོའི་བཟོ་སྐྲུན་གྱི་ལཱ་ཚུ་ དུས་ཅི་ལས་ འགོ་བཙུགས་ནི་ཨིན་ཟེར་ གསལ་ཞུ་འབད་ཡི།
ད་ལྟོ་ བཟོ་སྐྲུན་འབད་བའི་བསྒང་ཡོད་མི་ ལས་འགུལ་༣ ནང་ འབྲུག་མི་ལས་བྱེདཔ་༣,༡༢༥ བཙུགས་ཏེ་ཡོདཔ་ད་ གློག་མེ་འཕྲུལ་ཁང་ཚུ་ བཟོ་སྐྲུན་འབད་ནིའི་དོན་ལུ་ ཟད་འགྲོ་ཡོངས་བསྡོམས་ལས་ དངུལ་ཀྲམ་དུང་ཕྱུར་༡༤ བཟོ་སྐྲུན་དང་ གོང་འཕེལ་གྱི་ལཱ་ཚུ་ འབད་ནིའི་དོན་ལུ་ འབྲུག་པའི་ ཁག་འབགཔ་ཚུ་ལུ་ བགོ་བཀྲམ་འབད་ཡོདཔ་ཨིན་པའི་གནས་ཚུལ།


text:
དེ་ཡང་ སྤྱི་ལོ་༢༠༡༣ ཟླ་༡ པའི་ཚེས་༢ ལུ་ ནུབ་མོའི་ཆུ་ཚོད་༩ དེ་ཅིག་ཁར་ ཐིམ་ཕུ་ན་གཞོན་དཔལ་རིའི་ ས་ཁོངས་ནང་ ཉེས་ཅན་དམ་ཆོས་རིན་འཛིན་གྱིས་ ཆང་འཐུང་ཡོདཔ་མ་ཚད་ ཁོ་རའི་ གནས་ཚང་གི་ དཀྱི་ར་༨ དེ་ཅིག་ མེ་བཏང་ཡོདཔ་ཨིན་པས།
ཉེས་ཅན་གྱིས་འབད་བ་ཅིན་ དེ་ཚེ་ནུབ་མོ་ ཁོང་ཁྲོ་ལང་པའི་ཤུགས་ཀྱིས་ དངུལ་ཀྲམ་བསྡོམས་༡༠,༩༥༠ དེ་ཅིག་གནས་པའི་ ཁོ་རའི་གནས་ཚང་གི་ དཀྱི་ར་༨ དེ་ཅིག་ མེ་བཏང་མི་དེ་ ངེས་བདེན་ཨིན་ཟེར་ རྫུན་ཁ་བཟེད་ཡོདཔ་ཨིན་པས།
ཁྲིམས་འདུན་གྱིས་ ཞིབ་དཔྱད་འབད་བའི་སྐབས་ དམ་ཆོས་རིན་ཆེན་གྱིས་ འདི་བཟུམ་མའི་ ལཱ་འབད་མི་དེ་ འགོ་དང་པ་ཨིནམ་མ་ཚད་ བཟའ་ཚང་སྤྱི་རུབ་ཐོག་ལས་ བསྒྲུབས་བསྒྲུབ་པའི་གྱོན་ཆས་ཨིནམ་ལས་ ཁོ་ལུ་ བཙོན་ཁྲིམས་ཟླཝ་༢ བཀལ་ཡོད་མི་དེ་ ཁོ་ར་ འཛིན་བཟུང་འབད་བའི་ ཉིན་མ་ལས་རྩིས་ཏེ་ དོ་དམ་འོག་ལུ་ ཞག་གྲངས་༢༣ སྡོད་པའི་ལྷག་ལུས་དེ་ ཁྲིམས་འཐུས་དངུལ་ཀྲམ་༣,༧༠༠ བཏབ་ཐོག་ལས་ འཐོན་འགྱོ་ཆོགཔ་ཨིན་པས།
ཨིན་རུང་ ཁོ་རའི་ གནས་ཚང་གི་དཀྱི་ར་༨ དེ་ཅིག་ མེ་བཏང་མི་ཚུ་གི་ རྒུད་འཐུས་དངུལ་ཀྲམ་༨,༧༠༠ འཁྲུན་ཆོད་བཏོན་པའི་ཞག་གྲངས་༡༠ གྱི་ ནང་འཁོད་ལུ་ སྤྲོད་དགོཔ་ཨིན་པའི་གནས་ཚུལ།


text:
དེ་བཟུམ་སྦེ་ དམང་མི་ཚུ་ལུ་ ཧེ་མ་ དངུལ་ཀྲམ་༤,༥༠༠ འབད་མི་དེ་ དངུལ་ཀྲམ་༡༠,༧༦༥ དང་ ཚོགས་པ་ཚུ་ལུ་ དངུལ་ཀྲམ་༥,༠༠༠ བྱིན་ནི་སྦེ་ ཁ་ཙ་ རྫོང་ཁག་ཚོགས་འདུ་དང་ རྒེད་འོག་ཚོགས་སྡེའི་ ཁྲི་འཛིན་ཚུ་གི་ ལོ་བསྟར་ཞལ་འཛོམས་ཐེངས་༧ པ་ འཚོགས་པའི་སྐབས་ལུ་ གྲོས་ཐག་བཅད་ཡི།
རྒཔོ་ཚུ་ལུ་ ལོ་བསྟར་གྱི་འཐུས་ ཡར་སེང་འབད་མི་དེ་ ག་དེ་སྦེ་ཐག་བཅད་ཡོདཔ་ཨིན་ན་ མ་ཤེས་ཟེར་ ནང་སྲིད་དྲུང་ཆེན་ ཚེ་རིང་རྡོ་རྗེ་གིས་ བཤདཔ་ཨིན་པས།
མ་གཞི་ རྒཔོ་ཚུ་གིས་ གྲོས་གཞི་བཀོད་མི་དང་འཁྲིལཝ་ད་ ཉིན་བསྟར་གྱི་འཐུས་ཐོབ་དགོཔ་བཟོ་ནི་དང་ ལོ་བསྟར་གྱི་ འཐུས་ཡར་སེང་འབད་དགོཔ་སྦེ་ གྲོས་གཞི་བཀོད་ཡོདཔ་ཨིན་རུང་ ནང་སྲིད་དྲུང་ཆེན་ ཚེ་རིང་རྡོ་རྗེ་གིས་ ཐག་བཅད་ནི་གི་ དབང་ཚད་མེད་ཟེར་སླབ་ཞིནམ་ལས་ རྒཔོ་ཚུ་ལུ་ ཉིན་བསྟར་གྱི་འཐུས་འཐོབ་ནི་དང་ ལོ་བསྟར་གྱི་ འཐུས་ཡར་སེང་འབད་ནི་ལུ་ གདམ་ཁ་བྱིནམ་ད་ རྒཔོ་ཚུ་གིས་ ལོ་བསྟར་གྱི་ འཐུས་ཡར་སེང་འབད་དགོཔ་སྦེ་ ཞུ་བ་འབད་ཡོདཔ་ཨིན།
རྫོང་ཁག་ཚོགས་འདུ་དང་ རྒེད་འོག་ཚོགས་སྡེའི་འཐུས་མི་ཚུ་ གཞུང་འབྲེལ་གྱི་དོན་ལུ་ རྒེད་འོག་ནང་འཁོད་ཀྱི་ ལྟ་སྐོར་སྐབས་ ཉིན་བསྟར་གྱི་འཐུས་དང་ འགྲོ་འགྲུལ་གྱི་འཐུས་ཚུ་ གནང་ཐབས་ཞུ་ནི་དང་ ཚོགས་པ་ཚུ་གཞུང་འབྲེལ་གྱི་དོན་ལུ་ རང་སོའི་རྒེད་འོག་ལས་ ཕྱི་ཁར་འགྱོ་དགོ་པའི་སྐབས་ ཉིན་བསྟར་གྱི་འཐུས་ ཉིནམ་རེ་ལུ་ དངུལ་ཀྲམ་༣༠༠ རེ་ གནང་ཐབས་ཚུ་གི་སྐོར་ལས་ ཆུ་ཁ་དང་ དར་དཀར་ནང་ སྤ་རོ་ བསམ་གྲུབ་མཁར་རྫོང་ཁག་གི་ རྒཔོ་ཚུ་གིས་ གྲོས་གཞི་བཀོད་ཡོད་ཨིན།
དབང་འདུས་རྒཔོ་ ཕུརཔ་རྣམ་རྒྱལ་གྱིས་ བཤད་མི་དང་འཁྲིལཝ་ད་ ཧེ་མ་ རྒཔོ་འགོ་དང་པ་འབད་བའི་སྐབས་ དངུལ་ཕོགས་དངུལ་ཀྲམ་༦,༠༠༠ ཨིནམ་བཞིན་དུ་ ལོ་བསྟར་གྱི་ འཐུས་དེ་ཡང་ དངུལ་ཀྲམ་༦,༠༠༠ རེ་ བྱིན་ནི་ཡོད་ཟེར་ཨིན་པས།
ས་གནས་གཞུང་གི་ བཙག་འཐུ་ལས་གྲུབ་སྟེ་ རྒཔོ་བཀལ་བའི་བསྒང་ལས་ ཟླ་རིམ་དངུལ་ཕོགས་༡༤,༣༥༥ ཐོབ་སྟེ་འབད་རུང་ ལོ་བསྟར་འཐུས་དེ་ དངུལ་ཀྲམ་༦,༠༠༠ སྦེ་བཞགཔ་ད་ དུམ་གྲ་ཅིག་ མི་བཏུབ་པས་ཟེར་ཨིན་པས།
དེ་མ་ཚད་ ཧེ་མའི་ རྒཔོ་ཚུ་གི་སྐབས་ལུ་ ཁྱིམ་ནང་སྡོད་དེ་ ལཱ་འབད་རུང་བཏུབ་ཨིན་རུང་ ད་རེས་འབད་བའི་བསྒང་ལས་ ཨིན་ཅི་མིན་ཅི་ ཡིག་ཚང་ནང་ སྡོད་དགོཔ་སྦེ་ཨིནམ་ལས་ གཞུང་གི་ཁ་ཐུག་ལས་འབད་རུང་ ཐུགས་བསམ་བཞེད་དགོཔ་འདུག་ཟེར་ཨིན་པས།
བཀྲིས་གཡང་རྩེ་ འཇམ་མཁར་རྒཔོ་ ཆོས་སྐྱིད་ཀྱིས་འབད་བ་ཅིན་ ད་ལྟོ་ཚུན་ཚོད་ཀྱི་བར་ན་ ལོ་བསྟར་གྱི་འཐུས་ དངུལ་ཀྲམ་༦,༠༠༠ ཐོབ་མི་དེ་ རྒེད་འོག་གི་ ལཱ་གལ་ཅན་ཚུ་འཐོན་པའི་སྐབས་ འགྲོ་འགྲུལ་འབད་མིའི་ནང་ བཏང་དོ་ཟེར་ཨིན་པས།
འཐུས་ཐོབ་མི་དེ་གིས་ ལྷག་ནི་ཕར་བཞག་ འཕྲལ་སྐབས་ར་ རང་གི་ཧེམ་ཅུང་ནང་ལས་བཏོན་ཏེ་ ལག་ལེན་འཐབ་དགོཔ་ ཐོནམ་མས་ཟེར་ཨིན་པས།
ཨུ་ར་རྒཔོ་གིས་འབད་བ་ཅིན་ ད་རེས་ནངས་པ་ རྒཔོ་ལུ་ འགན་ཁུར་མ་འདྲཝ་ ལེ་ཤ་ཡོདཔ་མ་ཚད་ མི་སེར་གྱི་སྟབས་བདེ་སྡུག་སྣ་ཚོགས་ འབད་དགོ་མི་ལུ་བརྟེན་ ལཱ་དང་བསྟུན་པའི་ ཐོབ་ལམ་ཚུ་ ངེས་ལྡན་གནང་དགོཔ་ ཁག་ཆེ་བས་ཟེར་ བཤད་པའི་གནས་ཚུལ།


text:
སྤ་རོ་རྫོང་ཁག་གི་ རྒེད་འོག་༡༠ ནང་ ཚོགས་རྒྱན་བསྐྱུར་ནི་གི་ ཁྱད་ཚད་ལྡན་མི་བསྡོམས༡༦,༡༩༢ ཡོདཔ་ཨིན་པའི་གནས་ཚུལ།
སྤ་རོ་རྫོང་ཁག་ནང་ འགྲེམ་ཐོག་ཚོགས་རྒྱན་གྱི་ ཞུ་ཡིག་༡༡༦ ཆ་མེད་བཏང་ཡོདཔ།
སྤ་རོ་རྫོང་ཁག་གི་ རྒྱལ་ཡོངས་ཚོགས་སྡེའི་ བཙག་འཐུའི་དོན་ལུ་ འདེམས་ངོ་༥ ཐོན་ཡོད་མི་ཚུ་ལུ་ ཁྱད་ཚད་ལྡན་པའི་ འགྲེམ་ཐོག་ཚོགས་རྒྱན་བཙུགས་ནི་གི་ ཞུ་ཡིག་༡,༠༥༣ འབྱོར་མི་ལས་ རྫོང་ཁག་བཙག་འཐུ་འགོ་དཔོན་ཚུ་གིས་ ནན་ཞིབ་འབདཝ་ད་ ཞུ་ཡིག་འབྲི་ཤོག་ལ་ལུ་ཅིག་ ཁ་བྱང་འཛོལ་འཛོལཝ་དང་ ལ་ལུ་ཅིག་ནང་ ཚོགས་རྒྱན་བཙུགས་ནི་གི་ ངོ་པར་ཨང་གྲངས་འཛོལ་ཏེ་བཀོད་བཀོདཔ་ དེ་ལས་ ཐོ་བཀོད་གྲུབ་པའི་ ཚོགས་རྒྱན་སྐྱུར་མི་ གདམ་ཁ་རྐྱབ་སྟེ་ དཔང་པོ་སྦེ་བཙུགས་མིའི་ ཁ་གསལ་ཚུ་ ནོར་བ་ཡོད་མི་ལུ་བརྟེན་ འགྲེམ་ཐོག་ཚོགས་རྒྱན་གྱི་ ཞུ་ཡིག་༡༡༦ ཆ་མེད་བཏང་ཡོདཔ་ཨིན་པས།
སྤ་རོ་རྫོང་ཁག་གི་ རྒེད་འོག་༡༠ ནང་ ཚོགས་རྒྱན་བསྐྱུར་ནི་གི་ ཁྱད་ཚད་ལྡན་མི་བསྡོམས༡༦,༡༩༢ ཡོདཔ་ཨིན་པའི་གནས་ཚུལ།
སྤ་རོ་རྫོང་ཁག་གི་ རྒེད་འོག་༡༠ ནང་ ཚོགས་རྒྱན་བསྐྱུར་ནི་གི་ ཁྱད་ཚད་ལྡན་མི་བསྡོམས༡༦,༡༩༢ ཡོདཔ་ཨིན་པའི་གནས་ཚུལ།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 2:19 PM
Subscribe to: Post Comments (Atom)


text:
༉ ལོ་ངོ་༡ ལྷགཔ་ཅིག་གི་རིང་ རྩོད་བཤེར་ཞིབ་པར་ འབད་བའི་ཤུལ་ལུ་ ཁ་ཙ་ མོང་སྒར་རྫོང་ཁག་ཁྲིམས་འདུན་གྱིས་ སྡེ་ཚན་ག་པའི་ཁག་འབགཔ་ སྐྱེས་ལོ་༣༦ ལང་མི་ཅིག་ལུ་ མགུ་སྐོར་དང་ གཡོ་སྒྱུ་ ལོག་འདྲེན་ དེ་ལས་ ནང་གསུག་རྐྱབ་པའི་ ཉེས་འཛུགས་ལུ་བརྟེན་ བཙོན་ཁྲིམས་ལོ་༢ བཀལ་ཡོད་རུང་ ཞག་གྲངས་༡༠ ནང་འཁོད་ལུ་ ཁྲིམས་འཐུས་བཏབ་ ཆོག་ནི་ཨིན་པས།
དེ་ཡང་ སྤ་རོ་ལས་ ཡུ་དབང་ཕྱུག་བཟོ་སྐྲུན་ལས་སྡེའི་ཇོ་བདག་ ཨྱོན་དབང་ཕྱུག་གིས་ མགུ་སྐོར་དང་ གཡོ་སྒྱུ་ ངན་ལྷད་ལག་ལེན་འཐབ་སྟེ་ བཟོ་སྐྲུན་གྱི་ སྤུས་ཚད་ལུ་ ཐོ་ཕོག་ནི་དེ་གིས་ སྤྱི་ལོ་༢༠༠༩ ཟླཝ་༩ པའི་ཚེས་༢༡ ལུ་ ས་ཡོམ་གྱིས་ མོང་སྒར་རྫོང་ཁག་ ན་རང་སྨན་ཁང་འབྲིང་མ་སྡེ་རིམ་༢ པ་དེ་ རྩ་བ་ལས་ རམ་བཏང་ཡོདཔ་ཨིན་པས།
རྩོད་ཟླ་གིས་ བཟོ་སྐྲུན་གྱི་རྒྱུ་ཆས་ བྱང་ཉེས་ལག་ལེན་འཐབ་མི་ལུ་བརྟེན་ ན་རང་སྨན་ཁང་མེདཔ་བཏང་དཔ་ལས་ གཞུང་ལུ་ སྐུ་གྱོང་དངུལ་ཀྲམ་ས་ཡ་༦.༩༧༩ ཕོག་མི་དེ་ འཁྲུན་ཆོད་བཏོན་པའི་ ཉིནམ་ལས་འགོ་བཟུང་ ཞག་གྲངས་༡༠ གྱི་ནང་འཁོད་ལུ་ གཞུང་གི་རྩིས་ཁྲ་ནང་ ལོག་བཙུགས་དགོ་པའི་ ཁྲིམས་ཀྱི་བཀའ་རྒྱ་གནང་ནུག།
དེ་མ་ཚད་ ཨྱོན་དབང་ཕྱུག་གིས་ ན་རང་སྨང་ཁང་རྐྱབ་ནི་གི་ ཁག་འབག་ཐོབ་ཐབས་ལུ་ ཡིག་ཆ་རྫུས་མ་ ལེ་ཤ་བཙུགས་ཡོདཔ་མ་ཚད་ འོས་འབབ་མེད་པའི་ བཟོ་སྐྲུན་ལཱ་ཐོབ་པའི་ཤུལ་ལུ་ ཁག་འབག་གི་ གན་ཡིག་ནང་ གསལ་བཀོད་འབད་མི་ བཟོ་བཀོད་དང་མ་འཁྲིལ་བར་ ལཱ་འབད་མི་ལུ་བརྟེན་ ཡུ་དབང་ཕྱུག་བཟོ་སྐྲུན་ལས་སྡེའི་ ཆོག་ཐམ་དེ་ཡང་ ཁྲིམས་འདུན་གྱིས་ ཆ་མེད་བཏང་ཡི།
ས་ཡོམ་གྱིས་ སྨན་ཁང་མེདཔ་བཏང་སྟེ་ ཟླཝ་༡༡ གི་ཤུལ་ལས་ ངན་ལྷད་བཀག་སྡོམ་ལྷན་ཚོགས་ཀྱིས་ ཞིབ་དཔྱད་རྐྱབ་སྟེ་ རྩོད་དཔོན་ཡོངས་ཁྱབ་ཡིག་ཚང་གིས་ ཉེས་བཤེར་འབད་ཡོདཔ་བཞིན་དུ་ རྩོད་ཟླ་ཨྱོན་དབང་ཕྱུག་ལུ་ ཉེས་འཛུགས་ཁག་༡༢ བཀལ་ཡོད་མི་དེ་ཡང་ ཡིག་ཆ་རྫུས་བཟོའི་ ཉེས་འཛུགས་ཁག་༥ དང་ མགུ་སྐོར་གྱི་ཉེས་འཛུགས་ཁག་༥ ལོག་འདྲེན་དང་ གསུག་འབུལ་གྱི་ ཉེས་འཛུགས་རེ་བཀལ་ནུག།
ཨིན་རུང་ ཁྲིམས་འདུན་ལས་ དབྱེ་དཔྱད་མཛདཔ་ད་ ཡིག་ཆ་རྫུས་བཟོའི་ ཉེས་འཛུགས་ཁག་༥ དང་ གཡོ་སྒྱུའི་ཉེས་འཛུགས་༡ བསྒྱུར་བཅོས་མཛད་དེ་ མགུ་སྐོར་གྱི་གྲངས་སུ་ བརྩི་འཇོག་གནང་ནུག།
སྤྱི་ལོ་༢༠༠༦-༢༠༠༧ ལུ་རྐྱབ་མི་ ན་རང་སྨང་ཁང་འབྲིང་མ་དང་ ལས་བྱེད་པའི་ཁང་ཚན་༣ ཐབ་ཚང་དང་ གསང་སྤྱོད་ཚུ་ ས་ཡོམ་གྱིས་ རྩ་བ་ལས་ མེདཔ་བཏང་ཡོདཔ་ད་ མ་གཞི་ ངན་ལྷད་བཀག་སྡོམ་ལྷན་ཚོགས་ཀྱིས་ སྨན་ཁང་རམ་སོང་པའི་ཤུལ་ལས་ ཞིབ་དཔྱད་རྐྱབ་ནི་གི་ དམིགས་འཆར་མེད་རུང་ མོང་སྒར་ཟིམ་བཟོ་རོང་དང་ སྐྱེངས་མཁར་གྱི་ ཞིང་ལམ་བཟོ་སྐྲུན་ནང་ ངན་ལྷད་ཞུགས་མི་ལུ་ ཞིབ་དཔྱད་རྐྱབ་པའི་སྐབས་ ཞིང་ལམ་སེལ་མི་ ཀེ་སི་བཟོ་སྐྲུན་ལས་སྡེའི་ ས་ཁོངས་འཕྲུལ་རིག་འགོ་དཔོན་ ཚེ་རིང་ནོར་བུ་དེ་ཡང་ ཡུ་དབང་ཕྱུག་བཟོ་སྐྲུན་ལས་སྡེ་གི་ཨིན་པའི་ འོས་འཛིན་བྱུང་ནུག།
ས་ཁོངས་འཕྲུལ་རིག་འགོ་དཔོན་དེ་ གསུག་འབུལ་དང་ ཡིག་ཆ་རྫུས་བཟོ་ལ་སོགས་པའི་ ངན་ལྷད་ཚུ་ནང་ འབྲེལ་གཏོགས་ཡོད་པའི་ ངོས་འཛིན་བྱུང་མི་དང་འཁྲིལ་ ལྷན་ཚོགས་ཀྱིས་ སྤྱི་ལོ་༢༠༡༠ ཟླཝ་༨ པའི་ཚེས་༢ ལས་ ན་རང་སྨན་ཁང་འབྲིང་མའི་ བཟོ་སྐྲུན་གྱི་ སྤུས་ཚད་དང་ ཁག་འབག་གི་ ལཱ་སྤྲོད་ཐངས་ཚུ་ལུ་ ཞིབ་དཔྱད་འབད་ནི་ འགོ་བཙུགསཔ་ད་ ན་རང་སྨན་ཁང་རྐྱབ་ནི་གི་ རིན་བསྡུར་འབད་མི་ལས་འགོ་བཙུགས་ ལཱ་མཇུག་མ་བསྡུ་ཚུན་ཚོད་ མགུ་སྐོར་དང་ གཡོ་སྒྱུ་ལག་ལེན་ཚུ་ ཁྱབ་ཆེ་དྲགས་ཡོད་པའི་ མངོན་རྟགས་བྱུང་ནུག།
ཁག་འབགཔ་དེ་གིས་ སྨན་ཁང་བཟོ་སྐྲུན་འབདཝ་ད་ བཟོ་བཀོད་དང་འཁྲིལ་བའི་ ལྕགས་དུམ་དང་ བཤེད་གདུང་ཚུ་ མ་བཙུགས་པའི་ཁར་ གཙང་ཆུའི་བྱེམ་དེ་ གྱང་རྩིག་གུ་ རྩི་ས་དང་སླ་བསྲེས་རྐྱབ་སྟེ་ དབུར་ནིའི་དོན་ལུ་རྐྱངམ་གཅིག་ ལག་ལེན་འཐབ་ཡོདཔ་མ་ཚད་ རྩིག་པའི་གྱང་གུ་ ལག་ལེན་འཐབ་མི་ རྩིས་འདམ་གྱི་བྱེམ་ཚུ་ རི་ཁའི་བྱེམ་སྤུས་ཚད་བྱང་ཉེས་ཚུ་ ལག་ལེན་འཐབ་ཡོདཔ་ཨིན་པས།
ད་རུང་ སྤྱིར་བཏང་བཟོ་སྐྲུན་ནང་ རྩི་ས་དང་ བྱེམ་གྱི་ཚད་གཞི་དེ་ རྩི་ས་ཕད་ཙེ་གང་ལུ་ བྱེམ་ཕད་ཙེ་༤ བླུག་དགོཔ་ཨིན་རུང་ ཁག་འབགཔ་དེ་གིས་ བྱེམ་ཕད་ཙེ་༦ དང་༨ ཀྱི་བར་ན་ བླུགས་ཡོདཔ་མ་ཚད་ ཤིང་ཆས་ཚུ་སྐམ་མིན་པར་ ཉེ་འདབས་ཀྱི་ ནགས་ཚལ་ནང་ལས་ ཤིང་ཆས་རློནམ་བཏོན་ཏེ་ བཙུགས་ཡོདཔ་ཨིན་རུང་ རྩིས་ཐོའི་ཏི་རི་ལེན་པའི་སྐབས་ ཤིང་དྲ་ཁང་ནང་ལས་ ཉོ་ཡོདཔ་སྦེ་ རྩིས་བཱིལ་བཙུགས་ཐོག་ལས་ ཐོབ་བརྗོད་བཀོད་ཡོདཔ་ཨིན་པས།
དེ་མ་ཚད་ བཟོ་སྐྲུན་གྱི་ ཁྱད་རིག་དང་འབྲེལ་བའི་ བཟོ་བཀོད་ལྟ་རྟོག་འབད་ནིའི་དོན་ལུ་ རྫོང་ཁག་བདག་སྐྱོང་གིས་ ས་ཁོངས་འཕྲུལ་རིག་པ་སྦེ་ ཚེ་རིང་ནོར་བུ་ བསྐོ་བཞག་འབད་ཡོད་པའི་ཁར་ སྤུས་ཚད་དང་ རིན་བསྡུར་འགོ་བཙུགས་པའི་ཉིནམ་ལས་ ལཱ་མཇུག་མ་བསྡུ་རིང་ལུ་ ས་ཁོངས་འཕྲུལ་རིག་འགོ་དཔོན་ལུ་ གསུག་འབུལ་དངུལ་ཀྲམ་༥༠,༠༠༠ སྤྲོད་དེ་ ཉེས་ལས་ནང་ རྒྱུད་བསྐུལ་འབད་ནུག་ཟེར་ འཁྲུན་ཆོད་ནང་ བཀོད་ཡོདཔ་མ་ཚད་ ཁག་འབགཔ་ཨྱོན་དབང་ཕྱུག་དང་ ཚེ་རིང་ནོར་བུ་༢ མགུ་མཐུད་དེ་ བཀོད་རིས་དང་མ་འཁྲིལ་བའི་ བཟོ་སྐྲུན་འབད་མི་ལུ་བརྟེན་ སྨན་ཁང་དང་ ཁང་ཚན་གཞན་ཚུ་ ས་ཡོམ་རྐྱབ་ད་ རྩ་བ་ལས་ རམ་སོ་ནུག་ཟེར་བཀོད་ནུག།
སྤྱི་ལོ་༢༠༠༦ གི་སྔ་ཆ་ལུ་ ན་རང་སྨན་ཁང་བཟོ་སྐྲུན་གྱི་དོན་ལུ་ རིན་བསྡུར་འབདཝ་ད་ ཁག་འབགཔ་༥ གིས་ བཅའ་མར་གཏོགས་ཡོདཔ་ད་ བཀྲིས་སྒང་ལུ་ཡོད་མི་ རི་རབ་བཟོ་སྐྲུན་གྱིས་ གོང་ཚད་དམའ་ཤོས་ དངུལ་ཀྲམ་ས་ཡ་༤.༣༦༥ བཀོད་ཡོདཔ་ལས་ ཁག་འབག་གི་ ལཱ་ཐོབ་ཡོད་རུང་ བཟོ་སྐྲུན་གྱི་ ལཱ་གཞན་ཡོད་པའི་ཁར་ མ་དངུལ་གྱི་ དཀའ་ངལ་ཡོད་མི་ལུ་བརྟེན་ རྒྱབ་བཤུད་རྐྱབ་མི་ལུ་བརྟེན་ གོང་ཚད་དམའ་ཤོས་༢ པའི་ནང་ དངུལ་ཀྲམ་ས་ཡ་༥.༤༨༣ བཀོད་མི་ ཡུ་དབང་ཕྱུག་བཟོ་སྐྲུན་ལུ་ སྤྲོད་ཡོདཔ་ཨིན་པས།
བཟོ་སྐྲུན་འབད་བའི་སྐབས་ལུ་ གྱང་རྩིག་རྐྱབ་ནི་གི་ ལཱ་ཐེབས་དེ་ཡང་ ཁག་འབགཔ་དེ་ལུ་ སྤྲོད་ཡོདཔ་མ་ཚད་ ལཱ་མཇུག་བསྡུའི་ དུས་ཡུན་ཡང་ ཟླཝ་༡༨ ལས་༢༠ ལུ་ ཡར་སེང་རྐྱབ་བྱིན་ཡོདཔ་ད་ བཟོ་སྐྲུན་གྱི་ ལཱ་ཡོངས་རྫོགས་ སྤྱི་ལོ་༢༠༠༧ ཟླཝ་༡༠ པའི་ཚེས་༢༠ ལུ་ མཇུག་བསྡུ་བའི་སྐབས་ ཟད་འགྲོ་དངུལ་ཀྲམ་ས་ཡ་༦.༩༧༩ ལྷགཔ་ཅིག་ གནས་ཡོདཔ་བཞིན་དུ་ ཁག་འབགཔ་དེ་གིས་ ཁག་འབག་གི་གནས་གོང་ དངུལ་ཀྲམ་ས་ཡ་༥.༧༡༦ གུ་ མ་དངུལ་ཐེབས་ དངུལ་ཀྲམ་ས་ཡ་༡.༢༦༣ ལྷགཔ་ཅིག་ ཐོབ་བརྗོད་བཀོད་ཡོདཔ་ཨིན་པའི་གནས་ཚུལ།


text:
དེ་ཡང་ འབྲུག་ཕུཊ་བཱོལ་ཚོགས་སྡེ་གིས་ གྱིབ་ཀྱི་རྩྭ་གདན་དེ་ འགོ་འབྱེད་འབད་བའི་ཤུལ་ལུ་ རྩྭ་གདན་གྱི་ འཐུས་བཏབ་སྟེ་ རྩེད་འགྲན་འབད་ཆོག་པའི་ གསལ་བསྒྲགས་འབད་ཡོདཔ་བཞིན་དུ་ ཉིན་གྲངས་༨ ཀྱི་ནང་འཁོད་ལུ་ སྤྲོ་བ་དང་ དང་འདོད་ཅན་གྱི་ ཕུཊ་བཱོལ་རྩེད་འགྲན་འབད་མི་ སྡེ་ཚན་༢༦ ཐོན་ཡོདཔ་ཨིན་པས།
སྡེ་ཚན་༢༦ གིས་ རྒྱལ་ཡོངས་རྩེད་ཐང་ནང་ རྩེད་འགྲན་འབད་ཡོདཔ་ལས་ ཉིན་གྲངས་༨ ཀྱི་ནང་འཁོད་ལུ་ འཐུས་དངུལ་ཀྲམ་༧༥,༠༠༠ བསྡུ་ལེན་འབད་ཡོདཔ་བཞིན་དུ་ སྤྱི་ལོ་༢༠༡༣ སྤྱི་ཟླཝ་༡ པའི་བདུན་ཕྲག་དང་པ་ཚུན་ རྩེད་འགྲན་འབད་འདོད་ཡོད་མི་ཚུ་གིས་ ཐོ་བཀོད་འབད་ཡོདཔ་ཨིན་པས།
འབྲུག་ཕུཊ་བཱོལ་ཚོགས་སྡེ་ལས་ ལྟ་རྟོག་པ་ དཱན་བྷ་དུར་གུ་རུང་གིས་ སླབ་མིའི་ནང་ སྤྱི་ཟླ་༡༢ པའི་ཚེས་༢༠ ལས་ཁ་ཙ་ཚུན་ སྡེ་ཚན་༢༦ གིས་ རྩེད་འགྲན་ནང་བཅའ་མ་གཏོགས་ཡོད་པའི་གྲས་ལས་ བརྒྱ་ཆ་༧༠ དེ་ ན་གཞོན་སྐྱེས་ལོ་༡༨ ལས་༢༨ ཀྱི་བར་ན་འབད་མི་ཚུ་ ཨིན་མས་ཟེར་ཨིན་པས།
སྡེ་ཚན་གྱི་བར་ན་ རྩེད་འགྲན་མང་ཤོས་ར་ ཕྱི་རུའི་ཆུ་ཚོད་༣ ལས་༩ ཚུན་ འབད་དོ་ཡོདཔ་ད་ རྩེད་འགྲན་འབད་ནིའི་དོན་ལུ་ ཉིནམ་༢ ཀྱི་ཧེ་མ་ལས་ ཐོ་བཀོད་འབད་བར་འོངམ་མས་ཟེར་ཨིན་པས།
རྩེད་འགྲན་ཡང་ ཡིག་ཚང་གི་དུས་ཚོད་ཚང་པའི་ཤུལ་ལུ་ རྩེད་འགྲན་འབད་དོ་ཡོདཔ་ད་ སྡེ་ཚན་བཟོ་ཐོག་ལས་ རྩེད་འགྲན་འབད་མི་ཚུ་ཡང་ ལས་ཁུངས་ཁག་གི་ འགོ་དཔོན་དང་ ལས་སྡེ་ ལས་འཛིན་ སྒེར་སྡེ་ ན་གཞོན་གྱི་སྡེ་ཚན་ དེ་ལས་ ཆེ་མཐོའི་འགོ་དཔོན་ཚུ་གིས་ འབྲེལ་གཏོགས་འབད་དོ་ཡོདཔ་ཨིན་པས།
འབྲུག་ཕུཊ་བཱོལ་ཚོགས་སྡེའི་ལམ་ལུགས་དང་འཁྲིལཝ་ད་ བདུན་ཕྲག་ནང་ དྲོ་པའི་ཆུ་ཚོད་༡༠ ལས་༡༢ ཚུན་ལུ་ འཐུས་དངུལ་ཀྲམ་༢,༠༠༠ དང་ ཉི་མའི་ཆུ་ཚོད་༡༢ ལས་ ཕྱི་རུའི་ཆུ་ཚོད་༥ འི་ནང་འཁོད་ རྩེད་འགྲན་འབད་མི་ཚུ་ལུ་ འཐུས་དངུལ་ཀྲམ་༢,༥༠༠ དེ་ལས་ ཕྱི་རུ་ ཆུ་ཚོད་༥ ལས་ ནུབ་མོ་ཆུ་ཚོད་༩ ཚུན་འཐུས་དངུལ་ཀྲམ་༣,༥༠༠ རེ་སྤྲོད་དགོཔ་སྦེ་ ཡོདཔ་ཨིན་པས།
དེ་བཟུམ་སྦེ་ གཟའ་ཉི་མ་དང་ཟླ་བ་ དེ་ལས་ གཞུང་གི་ངལ་གསོའི་སྐབས་ལུ་ དྲོ་པ་ཆུ་ཚོད་༧ ལས་ཕྱི་རུ་ཆུ་ཚོད་༥ ཚུན་ལུ་ འཐུས་དངུལ་ཀྲམ་༣,༥༠༠ དང་ ཕྱི་རུ་ཆུ་ཚོད་༥ ལས་༩ ཚུན་ཚོན་ལུ་ འཐུས་དངུལ་ཀྲམ་༤,༥༠༠ རེ་ སྤྲོད་དགོཔ་སྦེ་ཨིན་པས།
འབྲུག་ཕུཊ་བཱོལ་ཚོགས་སྡེའི་ཡོངས་ཁྱབ་དྲུང་ཆེན་ ཨྱོན་དབང་ཕྱུག་གིས་ སླབ་མིའི་ནང་ སྤྲོ་བ་ཡོད་མི་ཚུ་གིས་ དེང་སང་ལུགས་ཀྱི་ གྱིབ་ཀྱི་རྩྭ་གདན་ཐོག་ལུ་ རྩེད་འགྲན་འབད་དགོ་མནོ་མི་ཚུ་གི་དོན་ལུ་ འཐུས་ཨ་ཙི་རེ་ བཞག་དོ་ཟེར་ཨིནམ་ད་ དེ་སྦེ་བཞག་དགོ་མི་དེ་ཡང་ གྱིབ་ཀྱི་རྩྭ་གདན་དེ་ དུས་ཅི་ལས་འགོ་བཙུགས་ལོ་༨ ཀྱི་རིང་ལུ་ ལག་ལེན་འཐབ་ནིའི་དོན་ལུ་ཨིན་པས།
ལོ་གྲངས་ཚང་བའི་ཤུལ་ལས་ གྱིབ་ཀྱི་རྩྭ་གདན་གསརཔ་ མཁོ་སྒྲུབ་འབད་ནིའི་དོན་ལུ་ འཐུས་ཚུ་བསྡུ་ལེན་འབདཝ་ཨིན་ཟེར་ཨིན་པས།
གྱིབ་ཀྱི་རྩྭ་གདན་ནང་ དུས་རྒྱུན་རྩེད་འགྲན་འབད་ནི་ལུ་ སྤྲོ་བ་བསྐྱེད་མི་ ན་གཞོན་སྐྱེས་ལོ་༡༦ ལང་མི་ པདྨ་རྣམ་རྒྱལ་གྱིས་ སླབ་དོ་བཟུམ་འབད་བ་ཅིན་ རྩྭ་གདན་གུ་ལུ་ རྩེད་འགྲན་འབད་ནི་དེ་ ན་གཞོན་ཚུ་གི་རྒྱུད་ལུ་ ཕུཊ་བཱོལ་རྩེད་འགྲན་འབད་ནིའི་ ལམ་ལུགས་དང་ སྒྲིག་གཞི་ གནས་སྟངས་ རིག་རྩལ་ ཡོན་ཏན་ ལྕོགས་གྲུབ་ དེ་ལས་ གཟུགས་སྟོབས་སྒྲིང་སྒྲིང་བཞག་ནི་ལུ་ ཕན་ཐོགས་སྦོམ་འདུག་ཟེར་ཨིན་པས།
རྩྭ་གདན་གུ་ལུ་ ཕུཊ་བཱོལ་རྩེད་འགྲན་འབད་ནིའི་ གོ་སྐབས་ཐོབ་ཞིནམ་ལས་ ཕུཊ་བཱོལ་རྩེད་འགྲན་འབད་ནིའི་ནང་ ལེ་ཤ་གིས་ ཡར་དྲག་སོང་ཡི་ཟེར་ཨིན་པས།
མུ་ཏིག་ཐང་འབྲིང་རིམ་སློབ་གྲྭ་གོང་མའི་སློབ་ཕྲུག་ སྐྱེས་ལོ་༡༦ ལང་མི་ བཀྲིས་རྡོ་རྗེ་གིས་འབད་བ་ཅིན་ གྱིབ་ཀྱི་རྩྭ་གདན་ནང་ རྩེདམོ་རྩེ་ནི་དེ་ ལེ་ཤ་གིས་ ཕན་ཐོགས་འདུག་ཟེར་ཨིནམ་ད་ དེ་ཡང་ རྩེད་ཐང་ནང་ གཟུགས་ལུ་ གནོད་སྐྱོན་ཐོན་ནི་མེད་པའི་ཁར་ ཐལཝ་དང་ རྡོ་ཚུ་མེདཔ་ལས་ ལེགས་ཤོམ་འདུག་ཟེར་ཨིན་པས།
ཁ་ཙ་ ཕྱི་རུའི་ཆུ་ཚོད་༧ ལས་༩ ཚུན་ སྡེ་ཚན་༢ ཀྱི་བར་ན་ རྩེད་འགྲན་འབད་བའི་སྐབས་ལུ་ རླུང་མ་གིས་གྱང་བསིལ་ཆེ་རུང་ སྤྲོ་བ་དང་ དང་འདོད་སྦོམ་བསྐྱེད་དེ་ ཕུཊ་བཱོལ་རྩེད་འགྲན་འབད་ཡོདཔ་ཨིན་པས།
གྱིབ་ཀྱི་རྩྭ་གདན་ཐོག་ལུ་སྦེ་ ཕྱི་རྒྱལ་ཁབ་ཀྱི་ རྩེད་འགྲན་འབད་མི་ཚུ་དང་ དོ་འགྲན་འབད་ནིའི་ འོས་འབབ་བརྟག་དཔྱད་འབད་བར་ འོང་ཡི་ཟེར་ ན་ཆུང་སྐྱེས་ལོ་༡༢ ལང་མི་ ཀུན་ལེགས་འཇིགས་རྒྱལ་རྡོ་རྗེ་དང་ ཆ་རོགས་གཉིས་ཀྱིས་ སླབ་ཨིན་པས།
ཁོང་ན་ཆུང་གཉིས་ཀྱིས་ སླབ་མི་དང་འཁྲིལཝ་ད་ ལྟདམོ་ལྟ་སྡོད་དེ་ ཕུཊ་བཱོལ་རྩེ་ནིའི་ནང་ བཅའ་མར་མ་གཏོགས་པ་ཅིན་ གནས་སྟངས་ཚུ་ག་དེ་སྦེ་ཡོདཔ་ཨིན་ན་ རང་གིས་ ཤེས་རྟོགས་འབྱུང་མི་ཚུགས་པས་ཟེར་ཨིན་པས།
འབྲུག་ཕུཊ་བཱོལ་ཚོགས་སྡེ་ལས་ ལྟ་རྟོག་པ་གིས་ རྩེད་ཐང་དེ་ནང་ ཐོ་བཀོད་འབད་བར་ཧེ་མ་ལས་འོང་པ་ཅིན་ བདུན་ཕྲག་༢ དང་༣ གྱི་ རྒྱབ་ལས་རྐྱངམ་གཅིག་ རྩེད་འགྲན་འབད་ནིའི་གོ་སྐབས་ འཐོབ་ཚུགས་འོང་ཟེར་ ཨིན་པའི་གནས་ཚུལ།


text:
ད་རེས་ནངས་པ་ གཡུས་ཚན་༣ ནང་ བདུན་ཕྲག་རེ་ནང་ ཆུ་ཚར་༢ དེ་ཅིག་ལས་ མི་ཐོབ་དོ་ཡོདཔ་ད་ རྐ་གསརཔ་ཅིག་ལས་ འཐུང་ཆུ་བཏོན་ནིའི་ འཆར་གཞི་ཡོད་མི་དེ་གིས་ དཀའ་ངལ་དེ་ བསལ་ཚུགས་ཟེར་ དགེ་ལེགས་ཕུག་དྲུང་ཁག་གི་ འགོ་དཔོན་ཚུ་གིས་ བཤདཔ་ཨིན་པས།
དགེ་ལེགས་ཕུག་དྲུང་པ་ པདྨ་དབང་འདུས་ཀྱིས་ སླབ་མིའི་ནང་ འཐུང་ཆུ་བཀྲམ་སྤེལ་གྱི་དོན་ལུ་ བརྟག་ཞིབ་ཚུ་འབད་ཚར་ཡོདཔ་ད་ དུས་ཅི་ སྤྱི་ཟླ་༧ པའི་ནང་ ལཱ་འགོ་བཙུགས་ཚུགས་པའི་ རེ་བ་ཡོད་ཟེར་ཨིན་པས།
དྲུང་པ་གིས་འབད་བ་ཅིན་ འཐུང་ཆུ་དེ་ དགེ་ལེགས་ཕུག་ཁྲོམ་ཁ་ལས་ ཀི་ལོ་མི་ཊར་༡༢ དེ་ཅིག་གི་ས་གནས་ རའེ་བྲང་ར་ཟེར་སར་ བྱག་གི་སྦུག་ལས་ཐོན་མི་ གྲུབ་ཆུ་ཅིག་ཡོད་མི་དེ་ འཐེན་ནི་སྦེ་ ཐག་བཅད་དེ་ཡོད་ཟེར་ཨིན་པས།
འཐུང་ཆུ་བཀྲམ་སྤེལ་གྱི་དོན་ལུ་ མ་དངུལ་ས་ཡ་༦.༢ དེ་ཅིག་ སྔོན་རྩིས་བཏོན་ཡོད་རུང་ ད་ལྟོ་ གཞུང་ལས་ མ་དངུལ་འཐོབ་ནི་ལུ་ སྒུག་བཞིན་དུ་ཡོདཔ་ད་ མ་དངུལ་དེ་ འཕྲལ་མགྱོགས་ར་ལྷོད་པ་ཅིན་ ལཱ་འབད་ཚར་ནི་ལུ་ དུས་ཡུན་མངམ་ མི་འགོར་འོང་ཟེར་ཨིན་པས།
འཛོམས་གླིང་ཐང་ལས་ ཆོས་འཛོམས་ཀྱིས་ སླབ་མིའི་ནང་ འཐུང་ཆུ་དེ་ ལྷོད་པའི་ཤུལ་ལས་ ད་ཚུན་ཡོད་མི་ མོ་རའི་ གཡུས་ཁའི་དཀའ་ངལ་སྦོམ་ཤོས་དེ་ བསལ་ནི་ཨིནམ་ལས་ གཙང་སྦྲ་འཕྲོད་བསྟེན་ལུ་ཡང་ གཙོ་བོར་བཏོན་ཚུགས་ནི་མས་ཟེར་ཨིན་པས།
འཐུང་ཆུ་དེ་ ལྷོད་པའི་ཤུལ་ལུ་ གཡུས་ཚན་༣ དང་ ཉེ་འདབས་ཀྱི་ ཁྲོམ་གྱི་ས་ཁོངས་ནང་སྡོད་མི་ མི་འབོར་༡༠,༠༠༠ དང་ ༡༥,༠༠༠ དེ་ཅིག་ལུ་ བཀྲམ་སྤེལ་འབད་ཚུགས་ཟེར་ དྲུང་པ་པདྨ་དབང་འདུས་ཀྱིས་ བཤདཔ་ཨིན་པའི་གནས་ཚུལ།


text:
༉ ཁ་ཙ་ ཕྱི་རུའི་ཆུ་ཚོད་༥ ཚུན་ཚོད་ བཀྲིས་སྒང་རྫོང་ཁག་ནང་ རྒྱལ་ཡོངས་ཚོགས་འདུའི་ འགོ་ཐོག་བཙག་འཐུའི་དོན་ལུ་ རྒྱལ་ཁབ་ཀྱི་ ས་གནས་མཐའ་དབུས་མེདཔ་ལས་ འགྲེམ་ཐོག་ཚོགས་རྒྱན་༥,༣༠༡ ལྷགཔ་ཅིག་ ལྷོད་མི་དེ་ རྫོང་ཁག་༢༠ ནང་ལས་ མཐོ་ཤོས་ཅིག་ འོང་ནི་ཨིན་པས།
དེ་ཡང་ བཀྲིས་སྒང་རྫོང་ཁག་གི་ འདེམས་ཁོངས་༥ གིས་ ཐོ་བཀོད་གྲུབ་པའི་ མི་ངོ་བསྡོམས་༦,༤༠༦ ལུ་ འགྲེམ་ཐོག་ཚོགས་རྒྱན་བསྐྱལ་ཡོད་མི་ལས་ བརྒྱ་ཆ་༨༣ འབྱོར་ཡོདཔ་ད་ འགྲེམ་ཐོག་ཚོགས་རྒྱན་ལྷག་ལུས་ཚུ་ ད་རིས་ཕྱི་རུའི་ཆུ་ཚོད་༥ གི་ནང་འཁོད་ལུ་ ལྷོད་ཚུགས་པའི་ རེ་བ་ཡོདཔ་ཨིན་པས།
འདེམས་ཁོངས་ཚུ་གི་གྲས་ལས་ བར་མཚམས་-གཤོང་ཕུག་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༣༩༠ ཐོབ་མི་དེ་ མཐོ་ཤོས་ཨིནམ་ད་ འདེམས་ཁོངས་དེ་གི་དོན་ལུ་ མི་ངོ་༡,༦༧༥ གིས་ འགྲེམ་ཐོག་ཚོགས་རྒྱན་གྱི་དོན་ལུ་ ཞུ་ཡིག་བཙུགས་ཡོད་མི་ལས་༢༢༢ ཆ་མེད་པའི་ཤུལ་ལུ་ འགྲེམ་ཐོག་ཚོགས་རྒྱན་བསྡོམས་༡༤༥༣ བཏང་ཡོདཔ་ཨིན་པས།
དེ་གི་ཤུལ་ལས་ར་ བཀང་ལུང་-བསམ་མཁར་-ཨུ་མཛོ་རོང་འདེམས་ཁོངས་ནང་ འགྲེམ་ཐོག་ཚོགས་རྒྱན་༡,༣༡༡ ལྷོད་ཡོདཔ་ད་ ལྷག་ལུས་༡༡༤ ད་རིས་ལྷོད་ཚུགས་པའི་ རེ་བ་ཡོདཔ་ད་ འདེམས་ཁོངས་དེ་གི་ མི་ངོ་༡,༧༠༧ གྱིས་ འགྲེམ་ཐོག་ཚོགས་རྒྱན་གྱི་དོན་ལུ་ ཞུ་ཡིག་བཙུགས་ཡོད་མི་ལས་༢༨༤ ཆ་མེད་ཡར་སོ་ཡི་ཟེར་ ངོས་ལེན་འགོ་དཔོན་ དབང་རྒྱལ་རྡོ་རྗེ་གིས་ སླབ་ཨིན་པས།
ཁྲིམས་ཤིང་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༡,༣༠༤ བཏང་མི་ལས་ ཁ་ཙ་ཚུན་ཚོད་༡,༡༠༠ ལྷགཔ་ཅིག་ འབྱོར་ཡོདཔ་ད་ འདེམས་ཁོངས་དེ་ནང་ འགྲེམ་ཐོག་ཚོགས་རྒྱན་གྱི་ ཞུ་ཡིག་༡,༥༥༣ བཙུགས་ཡོད་མི་ལས་༢༡༤ ཆ་མེད་སོང་ཡོདཔ་ཨིན་པས།
ཝམ་རོང་འདེམས་ཁོངས་ཀྱི་དོན་ལུ་ འགྲེམ་ཐོག་ཚོགས་རྒྱན་བསྡོམས་༡,༢༡༢ བཏང་ཡོད་མི་ལས་༨༠༠ ལྷགཔ་ཅིག་ ལྷོད་ཡོདཔ་ད་ མི་༡,༣༣༤ གིས་ འགྲེམ་ཐོག་ཚོགས་རྒྱན་གྱི་ ཞུ་ཡིག་བཙུགས་ཡོད་མི་ལས་༢༣༧ ཆ་མེད་ཡར་སོཔ་ཨིན་པས།
དེ་ལས་ ར་ལྡི་-སག་སྟེང་འདེམས་ཁོངས་ཀྱི་ ངོས་ལེན་འགོ་དཔོན་གྱིས་ སླབ་མིའི་ནང་ ད་ལྟོ་ འགྲེམ་ཐོག་ཚོགས་རྒྱན་གྱི་ ཡིག་ཤུབས་ཀ་པ་ཕྱེ་བའི་བསྒང་ཡོད་རུང་ ཁ་ཙ་ཚུན་ཚོད་ འགྲེམ་ཐོག་ཚོགས་རྒྱན་༧༠༠ ལྷགཔ་ཅིག་ ལྷོད་ནུག་ཟེར་ཨིནམ་ད་ འགྲེམ་ཐོག་ཚོགས་རྒྱན་གྱི་དོན་ལུ་ ཞུ་ཡིག་༡,༡༧༡ བཙུགས་ཡོད་མི་ལས་ འདེམས་ཁོངས་དེ་གིས་ འགྲེམ་ཐོག་ཚོགས་རྒྱན་༡,༠༡༢ བཏང་ཡོདཔ་ཨིན་པས།
བཀྲིས་སྒང་གི་ མི་ངོ་༧,༤༤༠ གིས་ ཞུ་ཡིག་བཙུགས་ཡོད་མི་ལས་༡,༠༣༤ ཆ་མེད་སོང་མི་དེ་ཡང་ འགྲེམ་ཐོག་ཚོགས་རྒྱན་གྱི་ འབྲི་ཤོག་ནང་ ཚོགས་རྒྱན་སྐྱུར་མིའི་ ངོས་འཛིན་འདྲ་པར་གྱི་ ཨང་གསལ་བཀོད་མ་འབད་མི་དང་ ཨང་གྲངས་འཛོལ་ཏེ་བཀང་ཡོདཔ་ དབང་ནུས་ལྡན་པའི་ དཔང་པོ་མེད་པའི་ཁར་ དཔང་པོ་གསལ་བཀོད་འབད་ཡོད་རུང་ བཙག་འཐུའི་ཐོ་ཡིག་ནང་མ་ཚུད་མི་ དེ་ལས་ ངོ་སྤྲོད་གསལ་བསྒྲགས་ལག་ཁྱེར་མེདཔ་མ་ཚད་ ལ་ལུ་ཅིག་ནང་ ཁ་བྱང་ཚུལ་མཐུན་མེད་པའི་གུ་ མིང་རྟགས་མ་བཀོད་པར་ བཞག་ནི་དེ་གིས་ཨིན་ཟེར་ འདེམས་ཁོངས་༥ གི་ ངོས་ལེན་འགོ་དཔོན་ཚུ་གིས་ སླབ་ཨིན་པས།
ཨིན་རུང་ རྒྱལ་ཡོངས་ཚོགས་སྡེའི་ བཙག་འཐུའི་དོན་ལུ་ འགྲེམ་ཐོག་ཚོགས་རྒྱན་གྱི་ ཞུ་ཡིག་ཚུ་ མ་མེད་སོང་མི་དང་ཕྱདཔ་ད་ ལེ་ཤ་གིས་ མར་བབས་སོང་མི་དེ་ཡང་ འགོ་ཐོག་བཙག་འཐུའི་དོན་ལུ་ འགྲེམ་ཐོག་ཚོགས་རྒྱན་བཙུགས་མི་ཚུ་གི་ བརྒྱུད་འཕྲིན་ཨང་གྲངས་ཚུ་ འབྲི་ཤོག་ནང་ བཀོད་དགོཔ་བཟོ་ནི་དེ་གིས་ཨིན་ཟེར་ ཁྲིམས་ཤིང་འདེམས་ཁོངས་ཀྱི་ ངོས་ལེན་འགོ་དཔོན་ ཚེ་རིང་དབང་འདུས་ཀྱིས་ སླབ་པའི་ཁར་ ཚུལ་ལྡན་སྦེ་ གསལ་བཀོད་མ་འབད་མི་ཚུ་ལུ་ བརྒྱུད་འཕྲིན་བཏང་ཐོག་ལས་ འབྲི་ཤོག་ཚུ་ ལོག་བཀང་བཅུག་ཅི་ཟེར་ སླབ་ཨིན་པས།
དེ་མ་ཚད་ ཞུ་ཡིག་ཆ་མེད་སོང་མི་ མང་ཤོས་ར་ དྲག་ཁག་གསུམ་གྱི་ དམག་མི་ཚུ་གིས་ འབྲི་ཤོག་ཚུ་ནང་ ཚུལ་ལྡན་སྦེ་ མ་བཀོད་པའི་ཁར་ ཚོགས་རྒྱན་ངོས་འཛིན་འདྲ་པར་གྱི་ ཨང་གྲངས་ཚུ་འཛོལ་ཏེ་ བཀོད་མི་ལུ་བརྟེན་ཨིན་ཟེར་ ཚེ་རིང་དབང་འདུས་ཀྱིས་ བཤདཔ་ཨིན་པས།
བཀྲིས་སྒང་རྫོང་ཁག་ནང་ འགྲེམ་ཐོག་ཚོགས་རྒྱན་དང་ འཕྲུལ་ཆས་ཐོག་ལས་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ ཕོ་སྐྱེས་༢༠,༡༡༢ དང་ ཨམ་སྲུ་༢༡,༣༩༨ འབདཝ་ད་ ཚོགས་རྒྱན་སྐྱུར་མི་ ཡོངས་བསྡོམས་༤༡,༥༡༠ ཡོདཔ་ཨིན་པས།
དེ་ལས་ བཀྲིས་གཡང་རྩེ་རྫོང་ཁག་གིས་ ད་ཚུན་གྱི་བར་ན་ འགྲེམ་ཐོག་ཚོགས་རྒྱན་༡,༨༠༠ ལྷགཔ་ཅིག་ ཐོབ་ཡོད་མི་ལས་ ཁམས་དྭངས་-རམ་འཇར་འདེམས་ཁོངས་ནང་༡,༠༠༠ དང་ འབུམ་སྡེ་གླིང་-འཇམ་མཁར་འདེམས་ཁོངས་ཀྱིས་ འགྲེམ་ཐོག་ཚོགས་རྒྱན་༨༠༠ ལྷགཔ་ཅིག་ ཐོབ་ཡོདཔ་ཨིན་པས།
ཁམས་དྭངས་-རམ་འཇར་འདེམས་ཁོངས་ནང་ འགྲེམ་ཐོག་ཚོགས་རྒྱན་གྱི་དོན་ལུ་ ཞུ་ཡིག་༡,༣༣༨ བཙུགས་ཡོད་མི་ལས་༡༨༦ ཆ་མེད་བཏང་ཡོདཔ་ད་ འབུམ་སྡེ་གླིང་-འཇམ་མཁར་ལུ་ ཞུ་ཡིག་༡,༤༩༢ ལྷོ་ཡོད་མི་ལས་༡,༢༦༣ ལུ་ འགྲེམ་ཐོག་ཚོགས་རྒྱན་བཏང་ཡོདཔ་ཨིན་པས།
བཀྲིས་གཡང་རྩེ་ལུ་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ ཕོ་སྐྱེས་༧,༩༣༣ དང་ ཨམ་སྲུ་༨,༣༧༡ འབདཝ་ད་ ཡོངས་བསྡོམས་༡༦,༣༠༤ ཡོདཔ་ཨིན་པས།
ནངས་པ་འགོ་འདྲེན་འཐབ་ནི་ཨིན་མི་ འགོ་ཐོག་བཙག་འཐུའི་དོན་ལུ་ རྫོང་ཁག་༢༠ གི་ མི་སེར་༤༣,༠༠༠ ལྷགཔ་ཅིག་གིས་ འགྲེམ་ཐོག་ཚོགས་རྒྱན་བཙུགས་ཡོདཔ་ཨིན་པས།
འབྲུག་གི་བཙག་འཐུ་ལྷན་ཚོགས་ཀྱི་ གནས་ཐོ་དང་འཁྲིལཝ་ད་ རྒྱལ་ཡོངས་ཚོགས་འདུའི་ བཙག་འཐུ་དོན་ལུ་ ཐོ་བཀོད་གྲུབ་པའི་ ཚོགས་རྒྱན་སྐྱུར་མི་ཡོངས་བསྡོམས་༣༨༡,༧༩༠ ཡོད་མི་ལས་༧༩,༦༩༨ གིས་ འགྲེམ་ཐོག་ཚོགས་རྒྱན་བཙུགས་ནི་སྦེ་ ཐོ་བཀོད་འབད་ནུག།
དེ་འབདཝ་ད་ འགོ་ཐོག་བཙག་འཐུའི་དོན་ལུ་ འགྲེམ་ཐོག་ཚོགས་རྒྱན་གྱི་ ཞུ་ཡིག་བསྡོམས་༥༠,༨༥༣ འབྱོར་མི་ལས་༦,༦༣༢ འགྲེམ་ཐོག་ཚོགས་རྒྱན་གྱི་དོན་ལུ་ ཐོ་བཀོད་མ་འབད་མི་ཚུ་ཨིནམ་ལས་ ཆ་མེད་སོང་ཡོདཔ་ད་ ཞུ་ཡིག་༡,༠༡༦ དེ་ ཚོགས་རྒྱན་སྐྱུར་མིའི་ངོས་འཛིན་འདྲ་པར་ཨང་གྲངས་དང་ ཡང་ཅིན་ ཁ་བྱང་ཚུ་ ཁ་གསལ་མེད་མི་ལུ་བརྟེན་ ཆ་མེད་སོང་ཡོདཔ་ཨིན་པས།
རྫོང་ཁག་༢༠ གི་འདེམས་ཁོངས་༤༧ གྱིས་ ད་རིས་ཕྱི་རུའི་ཆུ་ཚོད་༥ ཚུན་ཚོད་ འགྲེམ་ཐོག་ཚོགས་རྒྱན་ཚུ་ ངོས་ལེན་འབད་དེ་ ནངས་པ་ཉིན་མ་ཁམས་ཅིག་ལས་ ཡིག་ཤུབས་ཁ་པ་དེ་ ཁ་ཕྱེ་ནི་ཨིན་པའི་གནས་ཚུལ།


text:
དེ་ཡང་ ཕུན་ཚོགས་གླིང་གི་ འབྲུག་ཕྱིར་ཚོང་ཚོགས་པ་གིས་ དངུལ་ཐོག་ཨེ་པཱལ་གྱི་ གཞི་རྟེན་གོང་ཚད་དེ་ མེ་ཊིག་ཊཱན་རེ་ལུ་ ཡུ་ཨེསི་ཌོ་ལར་༦༠༠ རེ་སྦེ་ གཏན་འཁེལ་བཟོ་ཡོདཔ་ལས་ ན་ཧིང་གི་ གཞི་རྟེན་གོང་ཚད་ ཡུ་ཨེསི་ཌོ་ལར་༧༥༠ དང་ཕྱདཔ་ད་ མར་བབས་སོང་ཡོདཔ་ཨིན་པས།
གཞི་རྟེན་གོང་ཚད་དེ་ འབྲུག་ཕྱིར་ཚོང་འཐབ་མི་ཚུ་གི་བར་ན་ ཞལ་འཛོམས་འཚོགས་ཐོག་ལས་ གཏན་འཁེལ་བཟོ་ཡོདཔ་ད་ གཞི་རྟེན་གོང་ཚད་ཡུ་ཨེསི་ཌོ་ལར་༦༠༠ སྦེ་ བཞག་དགོ་མི་དེ་ཡང་ ཕྱི་དངུལ་བརྗེ་སོར་གྱི་ གོང་ཚད་ཡར་སེང་སོང་ནི་དེ་གིས་ཨིནམ་བཞིན་དུ་ དེ་ལས་ལྷགཔ་སྦེ་ ཡར་སེང་རྐྱབ་པ་ཅིན་ བང་ལ་དེཤ་ལུ་ ཨེ་པཱལ་ཕྱིར་ཚོང་འཐབ་མ་ཚུགས་པའི་ ཉེན་ཁ་འདུག་ཟེར་ ཕྱིར་ཚོང་འཐབ་མི་ཚུ་གིས་ སླབ་ཨིན་པས།
ཕྱིར་ཚོང་འཐབ་མི་ཚུ་གིས་ སླབ་དོ་བཟུམ་འབད་བ་ཅིན་ དུས་ཅི་ ཡུ་ཨེསི་ཌོ་ལར་བརྗེ་སོར་འབད་བའི་སྐབས་ ཌོ་ལར་རེ་ལུ་ དངུལ་ཀྲམ་༥༩ དང་༦༠ གི་བར་ན་ གནསཔ་ཨིན་རུང་ ན་ཧིང་ དུས་ཚོད་དེམ་ཅིག་ཁར་ ཡུ་ཨེསི་ཌོ་ལར་རེ་ལུ་ དངུལ་ཀྲམ་༥༤ སྦེ་ བརྗེ་སོར་འབད་ཡི་ཟེར་ཨིན་པས།
གལ་སྲིད་ གཞི་རྟེན་གོང་ཚད་ གཏན་འཁེལ་བཟོ་ཡོད་མི་ལས་ ད་རུང་ གོང་ཚད་ཡར་སེང་འབད་བ་ཅིན་ བང་ལ་དེཤ་གི་ ནང་འདྲེན་པ་ཚུ་གིས་ ཨེ་པཱལ་མི་ཉོ་ནི་གི་ ཉེན་ཁ་ཡོད་ཟེར་ཨིནམ་ད་ སྤྱི་ལོ་༢༠༡༡ ལུ་ གཞི་རྟེན་གོང་ཚད་ཌོ་ལར་༧༠༠ ལས་ ན་ཧིང་ ཌོ་ལར་༧༥༠ ལུ་ ཡར་སེང་རྐྱབ་ད་ ནང་འདྲེན་འབད་མི་ ཕར་བབས་ཡར་སོ་ཡི་ཟེར་ཨིན་པས།
ཕྱིར་ཚོང་འཐབ་མི་ པ་སངས་རྡོ་རྗེ་གིས་ སླབ་མི་དང་འཁྲིལཝ་ད་ ན་ཧིང་ ཨེ་པཱལ་ཚུ་ བང་ལ་དེཤ་ལུ་ བཙོང་མ་ཚུགས་མི་ལུ་བརྟེན་ ཕྱིར་ཚོང་པ་ཚུ་གིས་ རྒྱ་གར་ཨ་སམ་དང་ ཁྲོམ་གཞན་ཚུ་ནང་ ཨེ་པཱལ་སྒྲོམ་རེ་ལུ་ དངུལ་ཀྲམ་༤༠༠ ལས་༡,༠༠༠ གི་བར་ན་ བཙོང་དགོཔ་ཐོན་ཡི་ཟེར་ཨིན་པས།
དེ་མ་ཚད་ དུས་ཅི་ཡང་ རྒྱ་གར་ལུ་ ཨེ་པཱལ་གྱི་ ཐོན་སྐྱེད་ལེགས་ཤོམ་ཡོདཔ་ལས་ ག་དེ་སྦེ་ ཕྱིར་ཚོང་འཐབ་ཚུགས་འོང་ག་ཟེར་བའི་ ཚ་གྱང་ལངམ་མས་ཟེར་ བཤདཔ་ཨིན་པས།
འབྲུག་ཕྱིར་ཚོང་ཚོགས་པའི་ ཐོ་བཀོད་དང་འཁྲིལཝ་ད་ སྤྱི་ལོ་༢༠༡༢ ལུ་ བང་ལ་དེཤ་ལུ་ ཨེ་པཱལ་མེ་ཊིག་ཊཱན་༤༣༠.༨༤ ཕྱིར་ཚོང་འཐབ་སྟེ་ འོང་འབབ་ཡུ་ཨེསི་ཌོ་ལར་༣༢༣,༡༣༠ ཐོབ་ཡོདཔ་ད་ སྤྱི་ལོ་༢༠༡༡ ལུ་ ཨེ་པཱལ་མེ་ཊིག་ཊཱན་༢,༢༢༣ ཕྱིར་ཚོང་འཐབ་སྟེ་ འོང་འབབ་ཡུ་ཨེསི་ཌོ་ལར་༡༥༥༦,༦༣༢ ཐོབ་ཡོདཔ་ཨིན་པས།
ཨེ་པཱལ་ཚུ་ མང་ཤོས་ར་ ཐིམ་ཕུ་དང་ སྤ་རོ་ ཧཱ་རྫོང་ཁག་ཚུ་ནང་ལས་ འབག་འོང་དོ་ཡོདཔ་ད་ ཕྱིར་ཚོང་འཐབ་མི་ཚུ་གིས་ ཨེ་པཱལ་ག་ར་ སྟབས་གཅིག་ཁར་ མཁོ་མངགས་འབད་ཞིནམ་ལས་ ཉོ་འབག་དོ་ཡོདཔ་ཨིན་པས།
ཕྱིར་ཚོང་འཐབ་མི་ སླ་ང་རྡོ་རྗེ་གིས་འབད་བ་ཅིན་ འཕྲལ་འཕྲལ་སྦེ་ར་ ཨེ་པཱལ་ཚུ་ བང་ལ་དེཤ་ཕྱིར་ཚོང་འཐབ་ནི་ལས་ རྒྱ་གར་གྱི་ ཁྲོམ་ཁར་བཙོངམ་ད་ དྲག་པས་ཟེར་ཨིན་པས།
ཚོགས་པའི་ཡོངས་ཁྱབ་དྲུང་ཆེན་ ཚེ་རིང་ཡེ་ཤེས་ཀྱིས་ སླབ་མིའི་ནང་ སྤ་རོ་རྒྱལ་ཡོངས་ལོ་ཐོག་བསྡུ་གསོག་ལྟེ་བ་དང་འཁྲིལཝ་ད་ ཨེ་པཱལ་ཚུ་ སྤྱི་ཟླ་༨ པའི་ཚེས་༡༥ དེ་ཅིག་ལས་ སྦོམ་ཆུང་དང་ ཚོས་གཞི་ཚུ་ ལེགས་ཤོམ་འགྱོ་ནི་ཨིནམ་ལས་ ཨེ་པཱལ་བཏོག་ནི་གི་ དུས་ཚོད་དེམ་ཅིག་ཁར་ ལེགས་ཤོམ་འདུག་ཟེར་ཨིན་པས།
ན་ཧིང་ སྤྱི་ཟླ་༨ པའི་ཚེས་༡ ལས་ ཨེ་པཱར་ཕྱིར་ཚོང་འཐབ་ཡོདཔ་ད་ ནང་འདྲེན་འཐབ་མི་ཚུ་གིས་ ཨེ་པཱལ་མ་འཚོ་བས་ཟེར་ ཉོགས་བཤད་བཀོད་ཡོདཔ་ལས་ དུས་ཅིའི་དུས་ཚོད་ནང་ ཉོགས་བཤད་མི་བཀོད་ནིའི་དོན་ལུ་ ཨེ་པཱལ་འཚོ་ཞིནམ་ལས་རྐྱངམ་གཅིག་ ཕྱིར་ཚོང་འཐབ་ནི་ཟེར་ ཚེ་རིང་ཡེ་ཤེས་ཀྱིས་ བཤདཔ་ཨིན་པས།
བང་ལ་དེཤ་གི་ ཤིང་འབྲས་ལས་སྡེའི་ འཛིན་སྐྱོང་པ་ཅིག་གིས་ སླབ་མིའི་ནང་ དུས་ཅི་ནང་འདྲེན་འབད་མི་ མང་ཤོས་ཅིག་གི་ གཞི་རྟེན་གོང་ཚད་གཏན་འཁེལ་བཟོ་མི་དེ་ལུ་ ངོས་ལེན་འབད་ཡི་ཟེར་ཨིནམ་ད་ དེ་འབདཝ་ད་ ཨེ་པཱལ་ཚུ་ རྒྱ་གར་གྱི་ དུས་སྟོན་མཇུག་བསྡུཝ་ད་ ལྷོད་པ་ཅིན་ རྒྱ་གར་དང་ རྒྱ་ནག་གི་ ཨེ་པཱལ་ཚུ་ཡང་ ལྷོད་དོ་ཡོདཔ་ལས་ ག་དེ་སྦེ་ བཙོང་ཚུགས་ག་ དོགས་པ་ཡོད་ཟེར་ཨིན་པས།
དེ་མ་ཚད་ ཨེ་པཱལ་གྱི་ སྤུས་ཚད་དང་ ཚོས་གཞི་ཚུ་ འབྲུག་ལས་ཐོན་མི་ ཨེ་པཱལ་དང་ཕྱདཔ་ད་ རྒྱ་གར་དང་ རྒྱ་ནག་གི་ ཨེ་པཱལ་ཚུ་ ལེགས་པས་ཟེར་ཨིན་པས།
ཨིན་རུང་ ད་ལྟོ་ཚུན་ཚོད་ཀྱི་བར་ན་ ཨེ་པཱལ་ཕྱིར་ཚོང་འཐབ་ནི་དེ་ དྲག་ཤོས་ར་ སྤྱི་ལོ་༢༠༠༥ ལུ་ ཨེ་པཱལ་མེ་ཊིག་ཊཱན་༣༦༧༧ ཕྱིར་ཚོང་འཐབ་སྟེ་ འོང་འབབ་ཡུ་ཨེསི་ཌོ་ལར་༡༦༥༤,༨༢༩ བཟོ་ཡོདཔ་ད་ དེ་བསྒང་ རྒྱ་གར་རྒྱལ་ཁབ་ནང་ མེ་ཊིག་ཊཱན་༡,༠༦༦ བཙོང་ཐོག་ལས་ འོང་འབབ་ཌོ་ལར་༤༧༩,༧༢༩ བཟོ་ཡོད་པའི་གནས་ཚུལ།


text:
དེ་མ་ཚད་ ནུབ་བེང་གཱལ་དང་ ཨ་སམ་མངའ་སྡེའི་ གཞུང་ཚུ་གིས་འབད་བ་ཅིན་ ནང་ཁྲལ་དེ་ བརྒྱ་ཆ་༢༥ ཡར་སེང་འབད་ཡོདཔ་ཨིན་པས།
ནང་ཁྲལ་ཚུ་ཡང་ ཏམ་ཁུ་སི་ག་རེཊི་ བཟོ་ཁང་ཚུ་ནང་ ཡར་སེང་འབད་བའི་སྐབས་ དེ་གིས་ འཆང་སྤྱོད་འབད་མི་ཚུ་ལུ་ ཐད་ཀར་དུ་ གནོད་ནི་ཨིནམ་བཞིན་དུ་ རྒྱལ་ཁབ་ནང་ ཡོངས་གྲགས་ཅན་ཅིག་སྦེ་ སྤྱོད་དོ་ཡོད་མི་ ཝིལསི་ སི་ག་རེཊི་ ཤོག་སྒམ་རེ་ལུ་ད་ལས་ཕར་དངུལ་ཀྲམ་༡༥༠ རེ་ གནས་ནི་ཨིན་པས།
ད་རེས་ཀྱི་གནས་སྟངས་ནང་ ལྷོ་ཕྱོགས་ཁ་ཐུག་གི་ ས་མཚམས་ས་གནས་ཚུ་ནང་ལས་ སི་ག་རེཊི་ ཝིལསི་ ཤོག་སྒམ་རེ་ལུ་ གོང་ཚད་དངུལ་ཀྲམ་༦༠ དང་ རུ་པི་༥༠ རེ་སྤྲོད་དེ་ ཉོ་ཚུགསཔ་ཨིན་པས།
ད་ལས་ཕར་ གལ་སྲིད་ ས་མཚམས་ཁྲོམ་སྡེ་ ཇའི་སྒང་ལས་ སི་གེ་རེཊི་ཚུ་ཉོ་སྟེ་ འབྲུག་ལུ་ འབག་འོང་དགོ་པ་ཅིན་ འོང་འབབ་དང་ཅ་དམ་ལས་ཁུངས་ཀྱིས་ ཁྲལ་བརྒྱ་ཆ་༡༠༠ བཀལ་མི་གིས་ མ་བརྩི་བར་ ཤོག་སྒམ་རེ་ལུ་ དངུལ་ཀྲམ་༡༠༠ ལས་༡༢༠ རེ་ སྤྲོད་དགོ་ནི་ཨིན་པས།
སྒེར་སྡེ་ཅིག་ནང་ ལཱ་འབད་མི་ ཚེ་རིང་གིས་འབད་བ་ཅིན་ ཁྲལ་ཡར་སེང་འབད་མི་ལུ་བརྟེན་ ཏམ་ཁུ་འཐུང་མི་ཚུ་གིས་ ཏམ་ཁུ་བཅད་ནི་ལུ་ ལྷན་ཐབས་འབད་འོང་ཟེར་ཨིནམ་མ་ཚད་ ཧེ་མ་ ལེ་ཤ་སྦེ་ འཐུང་མི་ཚུ་གིས་ཡང་ མར་ཕབ་འབད་ཚུགས་པའི་ ཕན་པ་འབྱུང་འོང་ཟེར་ཨིན་པས།
ལས་འཛིན་ཅིག་གི་ ལས་བྱེདཔ་ རིག་འཛིན་གྱིས་ བཤད་མིའི་ནང་ ཁྲལ་ཡར་སེང་འབད་མི་དེ་གིས་ ཕན་གྲོགས་ག་དེ་སྦེ་འབྱུང་འོང་ག་ སླབ་མ་ཤེས་རུང་ རྒྱལ་ཁབ་ནང་ ཁྲིམས་འགལ་ཐོག་ལས་ ཏམ་ཁུའི་ཚོང་རྐྱབ་ནི་དེ་ ཡར་སེང་འགྱོ་འོང་ཟེར་ཨིན་པས།
ཁོ་གིས་འབད་བ་ཅིན་ ད་རེས་ཀྱི་གནས་སྟངས་ནང་ ཐིམ་ཕུ་ལུ་ སི་ག་རེཊི་ ཤོག་སྒམ་ཅིག་ལུ་ དངུལ་ཀྲམ་༡༠༠ སྦེ་ ཐོབ་དོ་ཡོདཔ་ཨིན་རུང་ ཀྲོང་གསར་དང་ བཀྲིས་སྒང་བཟུམ་མའི་ ས་གནས་ཚུ་ནང་ ཤོག་སྒམ་རེ་ལུ་ དངུལ་ཀྲམ་༢༥༠ ལས་༣༠༠ རེ་ སྤྲོད་དགོཔ་ཨིན་མས་ཟེར་སླབ་ཅི།
ལ་ལུ་ཅིག་གིས་འབད་བ་ཅིན་ ད་ལྟོ་ཚུན་ ཏམ་ཁུ་འཐུང་མི་ཚུ་ལུ་ ཉེས་བྱ་བཀལ་མི་གིས་མ་ཚད་ ཉེས་ཁྲིམས་ཚུ་ཡང་ བཀལ་ཡོདཔ་ཨིན་རུང་ ཁྲིམས་འགལ་ཐོག་ ཚོང་འབྲེལ་འཐབ་མི་ཚུ་ དེ་སྦེ་ར་ འདུག་ཟེར་ཨིན་པས།
རྒྱལ་ཁབ་ནང་ ཏམ་ཁུའི་ཐོན་སྐྱེད་ཚུ་ སྤྱི་ལོ་༢༠༠༤ ལུ་ བཀག་ཆ་འབད་ཡོདཔ་ད་ གལ་སྲིད་ བཀག་ཆ་དེ་ལས་ བརྒལ་མི་རེ་ཐོན་པ་ཅིན་ ཉེས་བྱ་དངུལ་ཀྲམ་༡༠,༠༠༠ བཀལ་བའི་ཁར་ ཚོང་གི་ཆོག་ཐམ་ཚུ་ཡང་ ཆ་མེད་གཏང་ནི་ཨིན་ཟེར་ སླབ་ཡོདཔ་ཨིན་པས།
ཨིན་རུང་ རང་གིས་སྤྱོད་ནིའི་དོན་ལུ་ མི་ཅིག་གིས་ སི་ག་རེཊི་ཕུད་རྡོག་༢༠༠ དང་ ཁའི་ནི་ག་རམ་༥༠ རེ་ ཁྲལ་བརྒྱ་ཆ་༡༠༠ བཏབ་སྟེ་ ནང་འདྲེན་འབད་ཆོགཔ་བཟོ་ཡོདཔ་ད་ བཀག་ཆ་མ་འབད་བའི་ཧེ་མ་ཡང་ ནང་འདྲེན་འབད་བའི་སྐབས་ ནང་ཁྲལ་བརྒྱ་ཆ་༥༠ བཀལ་ཡོདཔ་ཨིན་པས།
དེ་འབདཝ་ད་ ཚོང་འབྲེལ་གྱི་ ཁེ་སང་ལུ་བརྟེན་ མི་ལེ་ཤ་ཅིག་གིས་ ཏམ་ཁུ་ཚུ་ ཁྲིམས་འགལ་ཐོག་ལས་ ནང་འདྲེན་འབད་བའི་ གནད་དོན་ལེ་ཤ་ཅིག་ར་ ཐོན་དོ་ཡོད་མི་དང་འཁྲིལ་ ལ་ལུ་ཅིག་ འཛིན་བཟུང་འབད་དེ་ ཉེས་ཁྲིམས་ཚུ་ཡང་ བཀལ་ཡོདཔ་ཨིན།
ན་ཧིང་གི་ལོ་ནང་ རིན་གོང་དངུལ་ཀྲམ་ས་ཡ་༡.༠༤ གནས་པའི་ སི་ག་རེཊི་ཕུད་རྡོག་ས་ཡ་༠.༤༧ ཁྲིམས་འཐུས་བཏབ་ཐོག་ལས་ ནང་འདྲེན་འབད་ཡོདཔ་ད་ དེ་གི་གྲས་ལས་ བརྒྱ་ཆ་༢༦ རྒྱ་གར་ལས་དང་ གཞན་མི་ཏམ་ཁུའི་རིགས་ཚུ་ ཐའི་ལེནཌི་དང་ མ་ལེ་ཤི་ཡ་ བང་ལ་དེཤི་ ཇ་པཱན་ དེ་ལས་ རྒྱ་ནག་རྒྱལ་ཁབ་ཚུ་ལས་ ནང་འདྲེན་འབད་ཡོདཔ་ཨིན་པས།
དེ་བཟུམ་སྦེ་ ཁྲིམས་འགལ་ཐོག་ ནང་འདྲེན་འབད་མི་ སི་ག་རེཊི་ཕུད་རྡོག་༨༩,༣༣༥ ཁྲིམས་སྲུང་འགག་པ་ཚུ་གིས་ འཕྱོག་བཟུང་འབད་ཡོདཔ་ཨིན་པས།
རིན་གོང་དངུལ་ཀྲམ་༤༩,༧༧༩ གནས་པའི་ བཟའ་ནིའི་ཏམ་ཁུ་ ཀེ་ཇི་༡,༢༨༥ ནང་འདྲེན་འབད་ཡོདཔ་ད་ རྒྱ་གར་དང་ ཀིའུ་བ་ དེ་ལས་ རྒྱ་ནག་རྒྱལ་ཁབ་ཚུ་ལས་ རིན་གོང་དངུལ་ཀྲམ་༥༡,༤༧༠.༨༥ གནས་པའི་ སི་གར་ཕུད་རྡོག་༧༠༩ དེ་ལས་ དངུལ་ཀྲམ་༢,༧༤༦ གནས་པའི་ བི་རི་ཚུ་ རྒྱ་གར་རྒྱལ་ཁབ་ནང་ལས་ ནང་འདྲེན་འབད་ནུག།
དེ་ལས་ ཐའི་ལེནཌི་དང་ ཇར་མ་ནི་ ཡུ་ཀེ་ ཇ་པཱན་ དེ་ལས་ རྒྱ་གར་རྒྱལ་ཁབ་ཚུ་ལས་ དངུལ་ཀྲམ་༥,༢༩༣.༥༠ གནས་པའི་ གཞན་མི་ཏམ་ཁུའི་རིགས་ ཀེ་ཇི་༢.༢༣ ནང་འདྲེན་འབད་ཡོདཔ་ད་ ན་ཧིང་གི་ལོ་ནང་ ཏམ་ཁུ་ལུ་བརྟེན་པའི་ ཁྲལ་དངུལ་ཀྲམ་ས་ཡ་༢.༡ བསྡུ་ལེན་འབད་ཡོདཔ་ཨིན་པས།
ཨིན་རུང་ ཁྲིམས་འགལ་ཐོག་ལས་ ཏམ་ཁུ་འཆང་སྤྱོད་འབད་མི་ཚུ་ འབྲུག་སྨྱོ་རྫས་དམ་འཛིན་དང་ཁྲིམས་དོན་དབང་འཛིན་གྱིས་ དབྱེ་ཞིབ་འབད་དེ་ དབྱེ་རིམ་༤ པའི་ཉེས་ཆེན་ བཀལ་དོ་ཡོདཔ་ཨིན་པས།
དབང་འཛིན་གྱི་ ཐོ་བཀོད་དང་འཁྲིལཝ་ད་ ན་ཧིང་ ཁྲིམས་འགལ་ཐོག་ལས་ ཏམ་ཁུ་འཆང་སྤྱོད་འབད་མིའི་ གནད་དོན་ཁག་༣༢ ཐོན་མི་དང་འབྲེལ་ མི་གྲངས་༤༥ འཛིན་བཟུང་འབད་ས་ལས་༣༣ ཕོ་སྐྱེས་དང་༡༢ ཨམ་སྲུ་ཨིན་པའི་གནས་ཚུལ།


text:
དེ་ཡང་ ཁོ་གིས་ དགོད་བྲོ་ཐོག་ལས མི་སེར་ཚུ་ལུ་ སླབ་མིའི་ནང་ མི་སེར་ཚུ་གིས་ རྟ་གི་ལས་རྟགས་ཡོད་པའི་ ཚོགས་པ་གདམ་འཐུ་འབད་མི་དེ་ སྔོན་དང་ཕུ་ སྣུམ་འཁོར་མེད་པའི་སྐབས་ལུ་ རྟ་དེ་ དོས་འབག་ནི་ལུ་ མེད་ཐབས་མེདཔ་ཅིག་ཨིནམ་ལས་ གུས་ཞབས་ཡོད་ཟེར་ཨིནམ་ད་ དེ་བཟུམ་སྦེ་ བྱ་ཁྲུང་ཁྲུང་དེ་ དམ་ཚིག་གཙང་མའི་ལྷ་བྱ་འབད་མི་ལུ་བརྟེན་ གུས་ཞབས་འབད་དགོཔ་ལས་ ལས་རྟགས་༢ ཆ་ར་ ལྷུན་རྩེཔ་ཚུ་གིས་ འདྲ་མཉམ་ཐོག་ལས་ གདམ་འཐུ་འབད་དེ་ཡོད་ཟེར་ཨིན་པས།
ཨ་རྒས་ཀྱིས་ བདེན་ཁུངས་ག་དེ་སྦེ་བཟང་དོ་ཡོདཔ་ཨིན་རུང་ འདེམས་ཁོངས་༢ ཀྱི་མི་སེར་གཞན་ཚུ་གིས་ཡང་ བསམ་འཆར་དང་ བདེན་ཁུངས་མ་འདྲཝ་བཀོད་ནི་ཡོདཔ་ད་ དེ་ཡང་ སྒང་ཟུར་- སྨིན་རྗེ་འདེམས་ཁོངས་ལས་ འབྲུག་ཕུན་སུམ་ཚོགས་པའི་འཐུས་མི་ ཀརྨ་རང་གྲོལ་གདམ་འཐུ་འབད་མི་དེ་ ལྕོགས་གྲུབ་དང་ ཉམས་མྱོང་ལུ་ལྟ་སྟེ་ གོ་སྐབས་སྤྲོད་ཅི་ཟེར་ཨིན་པས།
འདེམས་ཁོངས་དེ་ནང་གི་མི་སེར་མང་ཤོས་ཅིག་གིས་ སླབ་མིའི་ནང་ འབྲུག་ཕུན་སུམ་ཚོགས་པ་དེ་ གལ་སྲིད་ གཞུང་སྐྱོང་འཐོབ་ཚུགས་པ་ཅིན་ བློན་པོའི་གོ་གནས་འཐོབ་ནི་ཨིནམ་ལས་ ཚོགས་རྒྱན་བཙུགས་ཅི་ཟེར་ཨིནམ་ད་ གཞུང་སྐྱོང་ནང་ གདམ་འཐུ་མ་གྲུབ་རུང་ ལྡོག་ཕྱོགས་ནང་ ལེགས་ཤོམ་སྦེ་ ཕྱག་ཞུ་ཚུགས་པའི་ ལྕོགས་གྲུབ་ལུ་ལྟཝ་ཨིན་ཟེར་ཨིན་པས།
སྐྱེས་ལོ་༦༡ ལང་མི་ ཀརྨ་རང་གྲོལ་གྱིས་ ཚོགས་རྒྱན་བསྡོམས་༢,༣༠༢ ཐོབ་ཡོདཔ་ད་ ཁོ་གི་ དོ་འགྲན་པ་ སྐྱེས་ལོ་༢༥ ལང་མི་ བློ་བཟང་རྡོ་རྗེ་གིས་ ཚོགས་རྒྱན་༡,༦༠༦ འཐོབ་ཡོདཔ་ད་ ཁོང་༢ ཀྱི་བར་ན་ཁྱད་པར་ ཚོགས་རྒྱན་བསྡོམས་༦༩༦ ཐོན་ཡོདཔ་ཨིན་པས།
སྒང་ཟུར་- སྨིན་རྗེ་འདེམས་ཁོངས་ཀྱི་ མི་སེར་ཚུ་གིས་ སླབ་མིའི་ནང་ སྐྱེས་ལོ་༢༥ ལང་མི་ བློ་བཟང་རྡོ་རྗེ་ལུ་ ལྕོགས་གྲུབ་ཡོད་དེ་འབད་རུང་ ད་ལྟོ་ མི་སེར་མང་ཤོས་ཅིག་གིས་ བློ་གཏད་མ་ཚུགས་མི་དེ་ ཁོ་ར་ ལོ་ན་ཆུང་ནི་དེ་གིས་ ཨིན་ཟེར་ཨིནམ་ད་ མ་འོངས་པའི་ནང་འབད་བ་ཅིན་ གོ་སྐབས་སྦོམ་འདུག་ཟེར་ སྒང་ཟུར་ལས་ བསོད་ནམས་ཀྱིས་ སླབ་ཨིན་པས།
སྨན་སྦིས་- བཙན་མཁར་འདེམས་ཁོངས་ཀྱི་ མི་སེར་ཚུ་གིས་འབད་བ་ཅིན་ མི་སེར་དམངས་གཙོ་ཚོགས་པའི་འདེམས་ངོ་ སྐྱེས་ལོ་༤༢ ལང་མི་ ཡེ་ཤེས་རྡོ་རྗེ་བཙག་འཐུ་འབད་ཡོདཔ་ད་ ཁོ་གིས་ ཚོགས་རྒྱན་༢,༢༧༢ འཐོབ་ཡོདཔ་ད་ ཁོ་གི་དོ་འགྲན་པ་ འབྲུག་ཕུན་སུམ་ཚོགས་པའི་འདེམས་ངོ་ སྐྱེས་ལོ་༥༡ ལང་མི་ ཚེ་རིང་བསྟན་འཛིན་གྱིས་ ཚོགས་རྒྱན་༡,༨༨༤ ཐོབ་ཡོདཔ་བཞིན་དུ་ ཁོང་༢ ཀྱི་བར་ན་ ཚོགས་རྒྱན་༣༨༨ ཀྱིས་ ཁྱད་པར་ཐོན་ཡོདཔ་ཨིན་པས།
མི་སེར་ཚུ་གིས་ སླབ་མིའི་ནང་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་ གདམ་འཐུ་འབད་མི་དེ་ཡང་ གལ་སྲིད་ གཞུང་སྐྱོང་གི་གོ་སྐབས་འཐོབ་པ་ཅིན་ བློན་པོའི་གོ་གནས་འཐོབ་ནི་ཨིན་ཟེར་སླབ་མི་ལུ་བརྟེན་ ལྷུན་རྩེ་རྫོང་ཁག་དེ་ ཡར་རྒྱས་འགྱོ་དགོ་པ་ཅིན་ བློན་པོ་ཅིག་ ངེས་པར་དུ་དགོཔ་མཐོང་མི་ལུ་བརྟེན་ རྒྱབ་སྐྱོར་འབད་ཡི་ཟེར་ཨིན་པས།
མི་སེར་ལ་ལུ་ཅིག་གིས་ སླབ་མིའི་ནང་ འབྲུག་ཕུན་སུམ་ཚོགས་པའི་འདེམས་ངོ་ ཚེ་རིང་བསྟན་འཛིན་དེ་ ལྕོགས་གྲུབ་ག་དེ་སྦེ་ཡོད་རུང་ འདེམས་ཁོངས་ལྟ་སྐོར་ནང་ གཞན་མི་འཐུས་མི་ཚུ་བཟུམ་སྦེ་ འོང་ནི་མེདཔ་ལས་བརྟེན་ བཙག་འཐུ་འགྲུབ་ནི་ལུ་ བར་ཆད་རྐྱབ་ཅི་ཟེར་ འོས་འབབ་མ་བདེན་པའི་ལོ་རྒྱུས་ཡང་ སླབ་ཡོདཔ་ཨིན་པའི་གནས་ཚུལ།


text:
༉ སྤྱི་ཟླ་༤ པའི་ཚེས་༥ ལུ་ འབྲུག་མཉམ་རུབ་ཚོགས་པ་གིས་ ཞི་གཡོག་འགོ་དཔོན་ལས་ ཚོང་ལས་འཐབ་མི་དང་ མཐོ་རིམ་ཤེས་ཚད་མཐར་འཁྱོལ་མི་གསརཔ་ཚུན་ཚོད་ སྐྱེས་ལོ་༢༥ ལས་༦༡ གི་བར་ན་འབད་མི་ འདེམས་ངོ་༨ འབད་མི་ སྡེ་ཚན་གཞན་ཅིག་ ངོ་སྤྲོད་འབད་ནུག།
ད་ཚུན་གྱི་བར་ན་ ཚོགས་པ་གིས་ འདེམས་ངོ་༤༡ གཏན་འཁེལ་སོང་ཡོད་པའི་ གསལ་བསྒྲགས་འབད་ཡོད་རུང་ ད་རུང་ ཚོགས་པ་ལུ་ འདེམས་ངོ་༦ གིས་ མ་ལང་པར་ཡོདཔ་ཨིན་པས།
ཀུན་ལེགས་རྡོ་རྗེ། ར་སྡི་-སག་སྟེང་འདེམས་ཁོངས། བཀྲིས་སྒང་།
འདེམས་ངོ་གསརཔ་༨ ཀྱི་གྲས་ལས་ རྒས་ཤོས་ཅིག་ཨིན་མི་ སྐྱེས་ལོ་༦༡ ལང་མི་ ཀུན་ལེགས་རྡོ་རྗེ་དེ་ ལས་གཡོག་ལྷན་ཁག་གི་ མི་སྟོབས་མདོ་ཆེན་བགྲེསཔ་ཨིནམ་ད་ ཁོ་གིས་ ར་སྡི་-སག་སྟེང་འདེམས་ཁོངས་ནང་ལས་ དོ་འགྲན་འབད་ནི་ཨིན་པས།
རྒྱལ་ཁབ་ལུ་ དད་དམ་ལྷད་མེད་ཀྱི་སྒོ་ལས་ ཕྱག་ཞུ་བའི་ ཡིད་ཆེས་ཀྱི་ ངོ་སྦྱོར་ལག་ཁྱེར་ཐོབ་མི་ ཀུན་ལེགས་རྡོ་རྗེ་གིས་ སླབ་མིའི་ནང་ མཉམ་རུབ་ཚོགས་པ་གིས་ རྒྱལ་ཁབ་དང་ མི་སེར་གྱི་ མཐའ་དོན་ལུ་ དུས་རྟག་པར་རྒྱུན་དུ་ ཕྱག་ཞུ་ནི་ལུ་ བརྩོན་ཤུགས་བསྐྱེད་ནི་ཨིན་པའི་ བློ་གཏད་ཡིད་ཆེས་ཧྲིལ་བུ་ཡོད་མི་ལུ་བརྟེན་ ཚོགས་པ་འདི་ནང་ འཛུལ་ཞུགས་འབད་ཡི་ཟེར་ཨིན་པས།
བསྟན་འཛིན་ལེགས་འཕེལ། བར་མཚམས་-གཤོང་ཕུག་འདེམས་ཁོངས། བཀྲིས་སྒང་།
འབྲུག་མཉམ་རུབ་ཚོགས་པ་ གཞི་བཙུགས་འབད་མི་ཅིག་ཨིན་མི་ སྐྱེས་ལོ་༤༩ ལང་མི་ བསྟན་འཛིན་ལེགས་འཕེལ་གྱིས་ ཚོགས་པའི་འདེམས་ངོ་སྦེ་ བར་མཚམས་-གཤོང་ཕུག་འདེམས་ཁོངས་ལས་ འབྲེལ་གཏོགས་འབད་ནི་ཨིན་པས།
དགའ་གླིང་ལས་ཨིན་མི་ བསྟན་འཛིན་ལེགས་འཕེལ་གྱིས་ གཞུང་གཡོག་ནང་ གོ་གནས་སོ་སོའི་ཐོག་ལུ་ ཕྱག་ཞུ་བའི་ཤུལ་ལུ་ ད་ལྟོ་ ཚོང་འབྲེལ་འཐབ་དོ་ཡོདཔ་ད་ འབྲུག་གི་དམངས་གཙོའི་རིང་ལུགས་འདི་ འགོ་བཙུགསཔ་ཅིག་ར་ཨིནམ་ལས་ ཁོང་གིས་ གཞི་འགྱམ་སྒྲིང་སྒྲིང་བཙུགས་ཏེ་ གཅིག་མཐུན་ཐོག་ ཚུལ་ལྡན་ལམ་ཕྱོགས་ལུ་ ཞུགས་བཅུག་ནི་དེ་ ག་ནི་བ་ གལ་ཆེ་ཟེར་ སླབ་ཨིན་པས།
བཀྲིས། འབྲུག་རྗེ་སྒང་-བརྩེ་བཟང་འདེམས་ཁོངས། དར་དཀར་ནང་།
བཟོ་སྐྲུན་དང་འབྲེལ་བའི་ ཚོང་ལཱ་འཐབ་མི་ སྐྱེས་ལོ་༣༠ ལང་མི་ བཀྲིས་དེ་ དར་དཀར་ནང་ འབྲུག་རྗེ་སྒང་-བརྩེ་བཟང་འདེམས་ཁོངས་ལས་ ཚོགས་པ་འདི་གི་ འདེམས་ངོ་ཨིན་པས།
ཁོ་ར་སྐྱེས་ས་སྦོམ་སའི་ གཡུས་ཚན་ནང་ སྡོད་ཡོདཔ་ལས་ གྲོང་གཡུས་ཚུ་ནང་ དཀའ་སྡུག་དང་ མི་སེར་ཚུ་ལུ་ དཀའ་ངལ་ག་ཅི་ཡོདཔ་ཨིན་ན་ ལེགས་ཤོས་སྦེ་ ཧ་གོ་ཡོདཔ་ཨིན་རུང་ ཁོ་ར་ སྲིད་དོན་ནང་འཛུལ་ཏེ་ བཅའ་མར་ཧྲིལ་བུམ་སྦེ་ མ་གཏོགས་ཚུན་ཚོད་ གྲོང་གཡུས་ཀྱི་ དཀའ་ངལ་ཚུ་ སེལ་མི་ཚུགས་ནི་ཨིནམ་ ཤེས་རྟོགས་བྱུང་ཡི་ཟེར་ བཀྲིས་ཀྱིས་ སླབ་ཨིན་པས།
འཇིགས་མེད་ལྷུན་གྲུབ། སྦྱིས་-དཀའ་འཚོ་འདེམས་ཁོངས། ཧཱ།
སྐྱེས་ལོ་༢༨ ལང་མི་ འཇིགས་མེད་ལྷུན་གྲུབ་ཀྱི་དོན་ལུ་ སྲིད་དོན་ནང་ འཛུལ་ཞུགས་འབད་ནི་དེ་ གཙོ་བོ་ར་ དམངས་གཙོའི་རིང་ལུགས་ཀྱི་ ལམ་ཕྱོགས་གསར་པའི་ནང་ སོར་བསྒྱུར་འབད་མི་ རྒྱལ་ཁབ་ལུ་ ཕྱག་ཞུ་ཐབས་ལུ་ཨིན་པས།
ལྟ་བཤལ་ལས་སྡེ་ཅིག་ཡོད་མི་ འཇིགས་མེད་ལྷུན་གྲུབ་ཀྱིས་ ཧཱ་སྦྱིས་-དཀའ་འཚོ་འདེམས་ཁོངས་ལས་ ཚོགས་པའི་འདེམས་ངོ་སྦེ་ དོ་འགྲན་འབད་ནི་ཨིནམ་ད་ ཁོ་གིས་འབད་བ་ཅིན་ ལྟ་བཤལ་ལས་སྡེའི་ནང་ ལཱ་འབད་མི་དེ་གིས་ གྲོང་གཡུས་གནས་ཚད་ནང་ མི་སྡེ་ཚུ་དང་ འབྲེལ་འཛིན་འབདཝ་ད་ ལམ་སྲོལ་དང་ གོམས་གཤིས་ཚུ་གི་སྐོར་ལས་ ཤེས་རྟོགས་བྱུང་ཚུགས་ཅི་ཟེར་ཨིན་པས།
ཚེ་རིང་དོན་གྲུབ། དགོན་ཁ་སྟོད་-ལུང་ནག་ནང་འདེམས་ཁོངས། མགར་ས།
སྲིད་དོན་པ་སྦེ་ ཕྱག་ཞུ་ནི་གི་དོན་ལུ་ ལཱ་གཡོག་ལེགས་ཤོམ་ཅིག་ བཤོལ་བཞག་ཡོདཔ་སྦེ་སླབ་མི་ སྐྱེས་ལོ་༢༨ ལང་མི་ ཚེ་རིང་དོན་གྲུབ་དེ་ མགར་ས་དགོན་ཁ་སྟོད་-ལུང་ནག་ནང་འདེམས་ཁོངས་ཀྱི་དོན་ལུ་ མཉམ་རུབ་ཚོགས་པའི་ འདེམས་ངོ་ཨིན་པས།
ནང་པའི་མཐོ་རིམ་ཤེས་ཚད་ཡོད་མི་ འདེམས་ངོ་དེ་གིས་ གཞུང་དང་སྒེར་གྱི་སློབ་གྲྭ་ལེ་ཤ་ཅིག་ནང་ སློབ་སྟོན་འབད་ཡོདཔ་ད་ ང་ སྲིད་དོན་ནང་ འཛུལ་ཞུགས་འབད་མི་དེ་ཡང་ རྩ་ཁྲིམས་ཆེན་མོའི་ དགོངས་དོན་དང་འཁྲིལཝ་ད་ འབྲུག་མི་ཡོངས་དང་ རྒྱལ་ཁབ་ལུ་ ཕྱག་ཞུ་སྟེ་ ཁྱད་པར་བཟོ་ནི་གི་ འགན་ཁུར་རྩ་ཅན་འབག་དགོཔ་ཡོད་མི་ལུ་བརྟེན་ཨིན་ཟེར་ ཚེ་རིང་དོན་གྲུབ་ཀྱིས་ སླབ་ཨིན་པས།
ཕུན་ཚོགས་རྣམ་རྒྱལ། ཆུ་སྨད་-ཨུ་ར་འདེམས་ཁོངས། བུམ་ཐང་།
སྤྱི་ལོ་༢༠༠༦ ལུ་ མཐོ་རིམ་སློབ་གྲྭ་མཇུག་བསྡུཝ་ཅིག་ བཟོ་སྐྲུན་ལས་སྡེའི་ནང་ ལཱ་འབད་མི་ སྐྱེས་ལོ་༢༧ ལང་མི་ ཕུན་ཚོགས་རྣམ་རྒྱལ་གྱིས་ རྒྱལ་ཁབ་ནང་འཁོད་ལུ་ བཟོ་སྐྲུན་ལས་འགུལ་མང་རབས་ཅིག་ནང་ བཅའ་མར་གཏོགས་ཡོདཔ་ཨིན་པས།
བཟོ་སྐྲུན་ལས་སྡེའི་ནང་ ལཱ་འབད་བའི་ ངེ་གི་ ཉམས་མྱོང་དེ་གིས་ གྲོང་གསེབ་མི་སྡེའི་ གནས་སྟངས་དང་ འབྲེལ་བ་འཐབ་ནི་གི་ གོ་སྐབས་བཟང་པོ་ཐོབ་ཅི་ཟེར་ བུམ་ཐང་ཆུ་སྨད་-ཨུ་ར་འདེམས་ཁོངས་ལས་ མཉམ་རུབ་ཚོགས་པའི་ འདེམས་ངོ་སྦེ་ བཅའ་མར་གཏོགས་ནི་ཨིན་མི་ ཕུན་ཚོགས་རྣམ་རྒྱལ་གྱིས་ བཤདཔ་ཨིན་པས།
བསོད་ནམས་དོན་གྲུབ། ན་ནོང་-ཤུ་མར་འདེམས་ཁོངས། པདྨ་དགའ་ཚལ།
འདེམས་ངོ་གསརཔ་༨ ཀྱི་གྲས་ལས་ གཞོན་ཤོས་ཅིག་ཨིན་མི་ བསོད་ནམས་དོན་གྲུབ་ སྐྱེས་ལོ་༢༦ ལང་མི་དེ་ པདྨ་དགའ་ཚལ་ན་ནོང་-ཤུ་མར་འདེམས་ཁོངས་ཀྱི་དོན་ལུ་ མཉམ་རུབ་ཚོགས་པའི་ འདོམས་ངོ་ཨིན་པས།
མི་དབང་ཡབ་སྲས་གཉིས་ཀྱིས་ ང་བཅས་ལུ་ གནང་སྦྱིན་སྦེ་གནང་མི་ དམངས་གཙོའི་རིང་ལུགས་ནང་ ང་གིས་ ལྷན་ཐབས་འབད་ཚུགས་ནི་མས་མནོ་སྟེ་ སྲིད་ཚོགས་ནང་ འཛུལ་ཡོདཔ་ལས་ མི་ག་དང་ཡང་ དོ་འགྲན་འབད་ནི་ལུ་ དམིགས་ཏེ་ འཛུལ་འཛུལཝ་མེན་ཟེར་ བསོད་ནམས་དོན་གྲུབ་ཀྱིས་ སླབ་ཨིན་པས།
སངས་རྒྱས་ཕུར་པ། དཀར་སྦྱིས་-རྟ་ལོག་འདེམས་ཁོངས། སྤུ་ན་ཁ།
ལྟ་བཤལ་སྡེ་ཚན་ནང་ ལོ་ངོ་༢༠ ལྷགཔ་ཅིག་ ལཱ་འབད་བའི་ ཉམས་མྱོང་ཡོད་མི་ སྐྱེས་ལོ་༤༥ ལང་མི་ སངས་རྒྱས་ཕུར་པ་གིས་ ཁོ་རའི་ཚེ་གཡོག་ ལྟ་བཤལ་ལམ་སྟོན་པ་སྦེ་ འགོ་བཙུགས་པའི་ཤུལ་ལུ་ ལྟ་བཤལ་ལས་སྡེ་ཅིག་ གཞི་བཙུགས་འབད་ཡོདཔ་ད་ ཁོ་གིས་ ཚོགས་པའི་འདེམས་ངོ་སྦེ་ དཀར་སྦྱིས་-རྟ་ལོག་འདེམས་ཁོངས་ལས་ དོ་འགྲན་འབད་ནི་ཨིན་པས།
སྲིད་དོན་ནང་ འཛུལ་ཞུགས་འབད་ནི་དེ་ འགན་ཁུར་སྦོམ་ཅིག་ཨིནམ་ལས་ ད་རིས་ འཛུལ་ཞུགས་འབད་བ་ཅིན་ རྒྱལ་ཁབ་ལུ་ ཕྱག་ཞུ་ནི་གི་ དུས་ཚོད་འོས་ལྡན་ཨིནམ་སྦེ་མནོ་སྟེ་ ཐག་བཅད་ཅི་ཟེར་ སངས་རྒྱས་ཕུར་པ་གིས་ སླབ་ཨིན་པའི་གནས་ཚུལ།


text:
རྫོང་ཁའི་ཡི་གུ
ཇོ་མོ་ལྷ་རི།
ཀྲིས་ཀྲོ་ཕར་ཕིཎ་ (Christopher Fynn) གིས་གསར་བཟོ་འབད་ཡོད་པའི་ ཇོ་མོ་ལྷ་རི་ ཟེར་ འབྲུག་པའི་དབུ་ཅན་གྱི་བཟོ་རྣམ་དང་ཆ་མཚུངས་པའི་ཡི་གུ་འདི་ རྫོང་ཁའི་གློག་རིག་ཡོངས་འབྲེལ་གྱི་གདོང་ཤོག་ ནང་ལུ་ལེགས་ཤོམ་སྦེ་གནས་བསྡུས་སྤོ་སྟེ་བཙུགས་དགོ
དེ་བཙུགས་ཞིནམ་ལས་ གལ་སྲིད་ཡི་གེ་སྦྱེལ་ཏེ་འཐོན་ནི་དང་བརྩེགས་ཏེ་འཐོན་ནི་ལ་སོགས་པ་བྱུང་པ་ཅིན་ གློག་རིག་དེ་ནང་ལུ་རྫོང་ཁའི་ ཡུ་ནི་ཀོཌ་ (unicode) ལག་ལེན་འཐབ་ཚུགསཔ་བཟོ་ནི་གི་རྒྱབ་སྐྱོར་གྱི་མཉེན་ཆས་ (Software) འདི་བཙུགས་དགོ
རྫོང་ཁའི་ཡི་གུ་གཞན།
རྫོང་ཁ་གོང་འཕེལ་ལྷན་ཚོགས་ཀྱིས་ གོང་འཕེལ་གཏང་སྟེ་ཡོད་པའི་གློག་རིག་གི་རྫོག་ཁའི་ཡི་གུ་གཞན་ཚུ་ བརྡ་དོན་དངའཕྲུལ་རིག་ལས་ཁུངས་ (DIT) ཀྱི་ཡོངས་འབྲེལ་ལས་གནས་བསྡུས་སྤོ་ཚུགསཔ་ཨིན།
གློག་རིག་ནང་སྒྲིག་བཏུབ་པའི་བོད་ཡིག་གི་ ཡུ་ནི་ཀོཌ་ (unicode) འདི་ཡང ཡི་གུ་བྲི་ལུགས་ཆ་མཚུངསམ་ལས་བརྟེན་ཏེ་ རྫོང་ཁའི་ཡི་གུ་མཛུབ་གནོན་བརྐྱབ་པའི་སྐབས་ལུ་བེད་སྤྱོད་གཏང་བཏུབ་ཨིན།
མཛུབ་གནོན་གྱི་ཡི་གུ་དྭངས་འཕྲོས་ཕྲོས་འཐོན་ནི་དང་འཇམ་ཏོག་ཏོ་བཟོ་ཐབས།
དམིགས་བསལ་གྱིས་ཡི་གུ་སྦྱེལ་ཏེ་འཐོན་མི་དང་ གཅིག་ཁར་བརྩེགས་ཏེ་འཐོན་མི་ཚུ་དྭངས་འཕྲོས་ཕྲོས་འབད་ གསལ་སྟོན་འབད་ཚུགས་པའི་ཐབས་ཤེས་འདི་གིས་སེལ་ཚུགསཔ་ཨིན། དེ་ཡང་རྒྱུས་སྤུས་ལེགས་ཤོམ་ཡོདཔ་ད་ སྟབས་བདེ་བའི་གློག་རིག་འཕྲུལ་ཆ་དང་ LCD མཐོང་བྱང་ (monitors) (CRT) མཐོང་བྱང་ཚུ་ནང་ལུ་དྭངས་འཕྲོས་ཕྲོས་འབད་མཐོང་རུང་ དུམ་གྲ་ཅིག་རབ་རིབ་སྦེ་ཡོདཔ་ཨིན།༎
ཝིན་ཌོས་ (Windows) XP ཚུ་ནང་ལུ་མཛུབ་གནོན་གྱི་ཡི་གུ་དྭངས་འཕྲོས་ཕྲོས་འབད་སྣང་ཐབས།
ཡི་གུ་དེ་ཚུ་དྭངས་འཕྲོས་ཕྲོས་འབད་ སྣང་ཐབས་ལུ་
- Control Panel > Display.
(དེ་བཏོན་ཐངས་ཡང་ དང་པ་ Start > Control Panel > Appearance and Themes > Display.)
- Appearance and Themes > Effects.
- Effects >“Use the following method smooth edges of screen fonts” >Clear Type.
- OK ལུ་ཨེབ་གཏང་འབད་དགོ


text:
དེ་ཡང་ སྒང་ཟུར་- སྨིན་རྗེ་འདེམས་ཁོངས་ལས་ འབྲུག་ཕུན་སུམ་ཚོགས་པའི་འདེམས་ངོ་ སྐྱེས་ལོ་༦༡ ལང་མི་ ཀརྨ་རང་གྲོལ་དེ་ མི་སེར་མང་ཤོས་ཅིག་གིས་ ཧེ་མ་ལས་ སེམས་ཐག་བཅད་ཡོད་པའི་་འཐུས་མི་ཨིན་ཟེར་ཨིནམ་ད་ ཁ་ཙ་ ཁོ་གིས་ ཚོགས་རྒྱན་བསྡོམས་༢,༣༠༢ ཐོབ་མི་ལས་ འགྲེམ་ཐོག་ཚོགས་རྒྱན་༥༢༨ དང་ འཕྲུལ་ཆས་ཚོགས་རྒྱན་༡,༧༧༤ ཐོབ་ཡོདཔ་ཨིན་པས།
དེ་བཟུམ་སྦེ་ མི་སེར་དམངས་གཙོ་ཚོགས་པའི་འདེམས་ངོ་ སྐྱེས་ལོ་༢༥ ལང་མི་ བློ་བཟང་རྡོ་རྗེ་གིས་ ཚོགས་རྒྱན་བསྡོམས་༡,༦༠༦ ཐོབ་ཡོད་མི་ལས་ འགྲེམ་ཐོག་ཚོགས་རྒྱན་༥༨༡ དང་ འཕྲུལ་ཆས་ཚོགས་རྒྱན་༡༠༢༥ ཐོབ་ཡོད་རུང་ ཚོགས་རྒྱན་༦༩༦ གིས་ ཁྱད་པར་ཞུགས་ཏེ་ བཙག་འཐུ་གྲུབ་མ་ཚུགསཔ་ཨིན་པས།
འཐུས་མིའི་གྲངས་སུ་བཙག་འཐུ་གྲུབ་མི་ ཀརྨ་རང་གྲོལ་གྱིས་ ཀུན་གསལ་ལུ་སླབ་མིའི་ནང་ ཁོ་གི་རེ་བ་ལས་འབད་རུང་ མི་སེར་ཚུ་གིས་ བཙག་འཐུ་གྲུབ་གནང་འོང་མནོ་བའི་རེ་བ་ བསྐྱེད་ཅི་ཟེར་ཨིནམ་ད་ མི་སེར་ཚུ་གིས་ བློ་གཏད་དང་ ཡིད་ཆེས་ཐོག་ལས་ བཙག་འཐུ་གྲུབ་ཚུགས་མི་ལུ་ བཀྲིན་དགའ་ཚོར་ཡོད་ཟེར་ཨིནམ་ད་ གྲུབ་འབྲས་དེ་ མི་སེར་གྱི་གདམ་ཁ་ཨིནམ་ལས་ གུས་ཞབས་ཐོག་ལས་ ཕྱག་ཞུ་འོང་ཟེར་ཨིན་པས།
ཨིན་རུང་ ཁོ་གི་རེ་བ་ལས་འབད་བ་ཅིན་ མི་སེར་ཚུ་གིས་ འབྲུག་ཕུན་སུམ་ཚོགས་པའི་གཞུང་དེ་ གནས་སྟངས་དེ་བཟུམ་ཅིག་ལུ་ ལྷོད་བཅུག་འོང་མནོ་བསམ་མ་བཏང་ཟེར་ཨིནམ་ད་ གྲུབ་འབྲས་དེ་ མི་སེར་ཚུ་གིས་ རེ་འདོད་དང་འཁྲིལ་ཨིནམ་ལས་ ང་བཅས་ཀྱིས་འདི་ལུ་ ཆ་གནས་འབད་དགོ་ཟེར་ཨིན་པས།
མི་སེར་མང་ཤོས་ཅིག་གིས་ སླབ་མིའི་ནང་ ཀརྨ་རང་གྲོལ་བཙག་འཐུ་འབད་མི་དེ་ཡང་ ལོ་དང་ན་ཚོད་ དེ་ལས་ ཉམས་མྱོང་ལས་བཅད་རུང་ ལྡོག་ཕྱོགས་དང་ གཞུང་སྐྱོང་གཉིས་ཆ་ར་ནང་ ཕྱག་ཞུ་ཚུགས་ནི་ཨིནམ་ལས་ གདམ་ཁ་རྐྱབ་ཅི་ཟེར་ཨིན་པས།
མི་ཚུ་གིས་སླབ་མིའི་ནང་ དུས་ཅི་ བློ་བཟང་རྡོ་རྗེ་ལུ་ གོ་སྐབས་སྤྲོད་མ་ཚུགས་མི་དེ་ཡང་ ཁོ་ར་ ལྕོགས་གྲུབ་ག་དེ་ཅིག་ཡོད་རུང་ ད་ལྟོ་ ན་གཞོན་འབདཝ་ལས་བརྟེན་ ཨིན་ཟེར་ཨིནམ་ད་ མ་འོངས་པ་ལུ་འབད་བ་ཅིན་ གོ་སྐབས་བྱིན་དགོ་ཟེར་ ལྷུན་རྩེ་ཁྲོམ་ཁར་སྡོད་མི་ཅིག་གིས་ སླབ་ཨིན་པས།
དེ་བཟུམ་སྦེ་ སྨན་སྦིས་- བཙན་མཁར་འདེམས་ཁོངས་ལས་ མི་སེར་དམངས་གཙོ་ཚོགས་པའི་འདེམས་ངོ་ སྐྱེས་ལོ་༤༢ ལང་མི་ ཡེ་ཤེས་རྡོ་རྗེ་གིས་ ཚོགས་རྒྱན་བསྡོམས་༢,༢༧༢ ཐོབ་མི་ལས་ འགྲེམ་ཐོག་ཚོགས་རྒྱན་༧༦༠ དང་ འཕྲུལ་ཆས་ཚོགས་རྒྱན་༡,༥༡༢ ཐོབ་སྟེ་ བཙག་འཐུ་གྲུབ་ཡོདཔ་ཨིན་པས།
ཁོ་གི་དོ་འགྲན་པ་ འབྲུག་ཕུན་སུམ་ཚོགས་པའི་གདེམས་ངོ་ སྐྱེས་ལོ་༥༡ ལང་མི་ ཚེ་རིང་བསྟན་འཛིན་གྱིས་ ཚོགས་རྒྱན་བསྡོམས་༡༨༨༤ ཐོབ་མི་ལས་ འགྲེམ་ཐོག་ཚོགས་རྒྱན་༤༣༩ དང་ འཕྲུལ་ཆས་ཚོགས་རྒྱན་༡༤༤༥ ཐོབ་ཡོདཔ་བཞིན་དུ་ ཁོང་༢ ཀྱི་བར་ན་ ཚོགས་རྒྱན་༣༨༨ ཀྱི་ ཁྱད་པར་ཞུགས་ཡོདཔ་ལས་ བཙག་འཐུ་གྲུབ་མ་ཚུགསཔ་ཨིན་པས།
སྟག་མོ་ཆུ་ གཡུས་ཚན་ལས་ ཚོགས་རྒྱན་བཙུགས་མི་ཅིག་གིས་ སླབ་མིའི་ནང་ ཚོགས་རྒྱན་དེ་ ལྕོགས་གྲུབ་ཡོད་མི་ལུ་ར་ བཙུགས་ཅི་ཟེར་ཨིནམ་ད་ དེ་ཡང་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་དེ་ བློན་པོའི་གོ་གནས་ལུ་ལྷོད་ནི་ཟེར་ གོ་ཡོདཔ་ལས་བརྟེན་ ཨིན་ཟེར་ཨིན་པས།
བཙན་མཁར་རྒེད་འོག་ལས་ ཨ་ལུ་༣ གྱི་ཨ་པ་ཅིག་གིས་ སླབ་མིའི་ནང་ ཡེ་ཤེས་རྡོ་རྗེ་དེ་ སྤྱི་ལོ་༢༠༠༨ ལས་ དོ་འགྲན་འབད་ཡོད་པའི་ འདེམས་ངོ་ཅིག་འབདཝ་ལས་ མི་སེར་ཚུ་གིས་འབད་རུང་ རེ་བ་སྦོམ་ཡོད་ཟེར་ཨིནམ་ད་ རེ་བ་དེ་འགྲུབ་ཚུགས་ནིའི་དོན་ལུ་ ཁོ་བཙག་འཐུ་འབད་ཡི་ཟེར་ཨིན་པས།
ཡེ་ཤེས་རྡོ་རྗེ་གིས་འབད་རུང་ ཁོ་ར་ བཙག་འཐུ་གྲུབ་ཚུགས་མི་དེ་ མི་སེར་ཚུ་གིས་ བློ་གཏད་དང་ ཡིད་ཆེས་ཡོད་མི་ལུ་བརྟེན་ཨིན་ཟེར་ཨིནམ་ད་ ད་ལས་ཕར་ མི་སེར་ཚུ་གིས་ རེ་འདོད་འགྲུབ་ནི་ལུ་ འགན་ཁུར་ཐེབས་ཅིག་ར་ འབག་ནི་ཟེར་ཨིན་པས།
ལྷུན་རྩེ་རྫོང་ཁག་ནང་ ཧེ་མ་ལས་ སྲིད་འབྲེལ་གྱི་ལོ་རྒྱུས་ཚུ་ གོ་མི་ལུ་ལྟ་སྟེ་འབད་རུང་ སྒང་ཟུར་- སྨིན་རྗེ་འདེམས་ཁོངས་ལས་ འབྲུག་ཕུན་སུམ་ཚོགས་པའི་འདེམས་ངོ་ ཀརྨ་རང་གྲོལ་ གདམ་འཐུ་འབད་ནིའི་རེ་བ་བསྐྱེད་ཡོདཔ་ད་ སྨན་སྦིས་ བཙན་མཁར་འདེམས་ཁོངས་ལས་འབད་བ་ཅིན་ མི་སེར་དམངས་གཙོ་ཚོགས་པའི་འདེམས་ངོ་ ཡེ་ཤེས་རྡོ་རྗེ་ གདམ་འཐུ་འབད་ནིའི་རེ་བ་བསྐྱེད་ཡོད་མི་དང་བསྟུན་ མི་སེར་ཚུ་གིས་ ཁོང་རའི་རེ་དོན་དང་འཁྲིལ་ བཙག་འཐུ་འབད་ཚུགས་ཅི་ཟེར་ཨིན་པས།
མི་སེར་ལ་ལུ་ཅིག་གིས་ བསམ་འཆར་བཀོད་དོ་བཟུམ་འབད་བ་ཅིན་ མི་སེར་དམངས་གཙོ་ཚོགས་པའི་འདེམས་ངོ་ བཙག་འཐུ་གྲུབ་ཚུགས་མི་དེ་ གཙོ་བོ་ར་ ཚོགས་པ་དེ་གིས་ མི་སྡེའི་ནང་ འགྱུར་བ་འབག་འོང་ནི་ཟེར་ སླབ་ཡོདཔ་ལས་ འགྱུར་བ་དགོ་ནིའི་དོན་ལུ་དང་ ལ་ལུ་ཅིག་གིས་ ཁས་བླངས་གསལ་བསྒྲགས་ལུ་ལྟ་སྟེ་ བཙག་འཐུ་འབད་ཡི་ཟེར་ སླབ་ཨིན་པའི་གནས་ཚུལ།


text:
ན་ཧིང་གི་ལོ་ནང་ ལྟ་བཤལཔ་བསྡོམས་༡༠༥,༤༡༤ ལྷོད་ཡོདཔ་བཞིན་དུ་ དེ་ནང་ལས་༥༣,༥༠༤ ཌོ་ལར་སྤྲོད་དེ་འོང་མི་ རྒྱལ་སྤྱིའི་ལྟ་བཤལཔ་ཨིནམ་ད་ གཞན་མི་༥༡,༩༡༠ ལུང་ཕྱོགས་ཀྱི་ ལྟ་བཤལཔ་ཚུ་ཨིན་པས།
སྤྱི་ལོ་༢༠༡༡ ལུ་ ལྟ་བཤལཔ་བསྡོམས་༡༠༠,༨༣༣ ལྷོད་མིའི་ནང་ལས་༤༧,༦༡༠ ཌོ་ལར་སྤྲོད་དེ་འོང་མི་ རྒྱལ་སྤྱིའི་ལྟ་བཤལཔ་ཨིནམ་ད་ གཞན་མི་༥༣,༣༣༣ ལུང་ཕྱོགས་ཀྱི་ ལྟ་བཤལཔ་ཚུ་ཨིན་པས།
ལྟ་བཤལ་པའི་གྲངས་སུ་ རྒྱལ་ཁབ་ནང་ ཞལ་འཛོམས་ནང་འོང་མི་དང་ བརྡ་བརྒྱུདཔ་འོང་མི་ཚུ་ཡང་ ཚུདཔ་ཨིན་པས།
རྒྱ་གར་དང་ མཱལ་དིབསི་ དེ་ལས་ བེང་ལ་དེཤ་ལས་འོང་མི་ ལྟ་བཤལཔ་ཚུ་ ལུང་ཕྱོགས་ཀྱི་ ལྟ་བཤལ་པའི་གྲངས་སུ་ ཚུདཔ་ཨིན་པས།
ཁོང་ཆ་ཁྱབ་ཀྱིས་ ཉིན་བསྟར་གྱི་འཐུས་ཚུ་ སྤྲོད་མ་དགོཔ་མ་ཚད་ འཛུལ་ཞུགས་ཆོག་ཐམ་གྱི་འཐུས་ཚུ་ཡང་ སྤྲོད་མ་དགོཔ་ཨིན་པས།
ལུང་ཕྱོགས་ལྟ་བཤལཔ་ནང་ལས་ མང་ཤོས་ར་ རྒྱ་གར་ལས་ཨིན་ཟེར་ འབྲུག་ལྟ་བཤལ་ཚོགས་སྡེའི་ འགོ་དཔོན་ཚུ་གིས་ བཤདཔ་ཨིན་པས།
འབྲུག་ལྟ་བཤལ་ཚོགས་སྡེའི་མདོ་ཆེན་ འཆི་མེད་དཔལ་མོ་གིས་ སླབ་མའི་ནང་ འབྲུག་ལྟ་བཤལ་ཚོགས་སྡེ་གིས་ ཚད་གཞི་བཟོ་མི་དེ་ གྲུབ་ཚུགས་རུང་ གཙོ་བོ་ འོང་འབབ་བཟོ་ནི་དང་ ལཱ་གཡོག་སྤྲོད་ནི་དེ་ཨིན་ཟེར་ཨིན་པས།
མདོ་ཆེན་གྱིས་འབད་བ་ཅིན་ ལྟ་བཤལ་པའི་གྱངས་ཁ་ མང་སུ་སྦེ་ འོང་མིའི་ འོང་འབབ་ལས་བརྟེན་ ལཱ་གཡོག་གི་ གོ་སྐབས་སྤྲོད་ཚུགས་པ་ཅིན་ དེ་ར་ ཁག་ཆེ་བས་ཟེར་ཨིན་པས།
ན་ཧིང་གི་ལོ་ནང་ ལྟ་བཤལ་ཚོགས་སྡེའི་ཁ་ཐུག་ལས་ གཡོག་གི་གོ་སྐབས་༢༥,༩༨༧ དེ་ཅིག་ སྤྲོད་ཚུགས་ཅི་ཟེར་ཨིནམ་ད་ དེ་ཡང་ ལམ་སྟོན་པ་དང་ བཟའ་ཁང་ མཁའ་འགྲུལ་ལས་ཁུངས་ དེ་ལས་ ལག་བཟོ་ཁང་ཚུ་ནང་ཨིན་པས།
འབྲུག་ལྟ་བཤལ་ཚོགས་སྡེའི་ཁ་ཐུག་ལས་ གཡོག་གི་གོ་སྐབས་བྱིན་ནིའི་ ཚད་གཞི་བཞག་མི་དེ་༢༥,༠༠༠ ཨིནམ་ད་ སྤྱི་ལོ་༢༠༡༡ ལུ་ གཡོག་གི་གོ་སྐབས་༢༣,༠༠༠ དེ་ཅིག་ སྤྲོད་ཡོདཔ་ཨིན་པས།
འཕྲལ་ཁམས་ཅིག་ཁར་ འབྲུག་རྒྱལ་ཁབ་འདི་ སྤྱི་ལོ་༢༠༡༣ གྱི་དོན་ལུ་ ལྟ་བཤལ་པའི་ས་ཁོངས་ དྲག་ཤོས་༣ ནང་ ཚུད་དེ་ཡོདཔ་ལས་ སང་ཕོད་ཀྱི་དོན་ལུ་ ལྟ་བཤལ་པའི་ཚོང་ལཱ་དེ་ ལེགས་ཤོམ་འགྱོ་ནི་བཟུམ་ཅིག་ མཐོངམ་མས་ཟེར་ ལྟ་བཤལ་ཚོགས་པའི་འགོ་དཔོན་ཚུ་གིས་ བཤདཔ་ཨིན་པས།
འབྲུག་ལྟ་བཤལ་ལས་སྡེ་ གོང་འཕེལ་གཏང་ནིའི་དོན་ལུ་ བརྩོན་ཤུགས་བསྐྱེད་མི་ལུ་བརྟེན་ གྲུབ་འབྲས་ལེགས་ཤོམ་བྱུངམ་མས་ཟེར་ འཆི་མེད་དཔལམོ་གིས་ སླབ་ཨིན་པས།
ལཱོན་ཌཱོན་ལུ་སྦེ་ མ་འོངས་པའི་ ལྟ་བཤལ་ས་ཁོངས་ཀྱི་ རྟགས་མའི་དོན་ལུ་ རྒྱལ་ཁབ་༡༣༣ གྱིས་ ཐོ་བཀོད་འབད་མིའི་གྲས་ལས་༤༦ བཙག་འཐུ་འབད་མི་ཚུ་ལས་ འབྲུག་རྒྱལ་ཁབ་འདི་ དྲག་ཤོས་༣ ནང་ ཚུད་ཡོདཔ་ཨིན་པས།
ལྟ་བཤལ་ས་ཁོངས་ དྲག་ཤོས་ཅིག་སྦེ་ ངོས་འཛིན་འབད་ཡོད་པའི་ རྟགས་མ་དེ་ སྤྱི་ཟླ་༤ པའི་ནང་ བྱིན་ནི་མས་ཟེར་ འགོ་དཔོན་ཚུ་གིས་ བཤད་པའི་གནས་ཚུལ།


text:
༉ འབྲུག་སྤྱིར་དབང་ཚོགས་པ་གིས་ སྤྱི་ཟླ་༤ པའི་ཚེས་༡༢ དང་༡༣ ལུ་ ཉིན་གྲངས་༢ ཀྱི་རིང་ ཡོངས་ཁྱབ་ཞལ་འཛོམས་མ་འཚོགས་པའི་ཧེ་མ་ ཁ་ཙ་ འདེམས་ངོ་༡༡ ངོ་སྤྲོད་འབད་མི་དང་བསྟུན་ ད་ཚུན་གྱི་བར་ན་ ཚོགས་པའི་འདེམས་ངོའི་གྱངས་༣༣ ལུ་ ལྷོད་ཡོདཔ་ཨིན་རུང་ ད་རུང་ འདེམས་ངོ་༡༤ མ་ཚང་པར་ཡོདཔ་ཨིན་པས།
ཨིན་རུང་ ཚོགས་པ་ལས་ གནས་ཚུལ་གསར་བཏོན་འབད་མི་དང་འཁྲིལཝ་ད་ འདེམས་ངོ་གཞན་ཚུ་ཡང་ འཕྲལ་མགྱོགས་ར་ གསལ་བསྒྲགས་འབད་འོང་ཟེར་ཨིན་པས།
༡) བསྟན་འཛིན་འཕྲིན་ལས།
སྐྱེས་ལོ་༤༢ ལང་མི་ བསྟན་འཛིན་འཕྲིན་ལས་ཀྱིས་ འབྲུག་གི་བསྟན་སྲུང་དམག་སྡེའི་ནང་ ལོ་ངོ་༡༤ གི་རིང་ ཕྱག་ཞུ་ཡོདཔ་བཞིན་དུ་ སྤྱི་ལོ་༢༠༠༣ ལུ་ དྲག་པོའི་གདོང་ལེན་སྐབས་ རང་སྲོག་བློས་བཏང་སྟེ་ ཕྱག་ཕྱིད་ཞུ་བའི་ ངོས་འཛིན་ལུ་ དྲག་པོའི་འཁོར་ལོའི་ རྟགས་མ་ཐོབ་ཡོདཔ་ཨིན་པས།
བསྟན་འཛིན་འཕྲིན་ལས་ཀྱིས་ བུམ་ཐང་རྫོང་ཁག་ ཆོས་འཁོར་-སྟང་འདེམས་ཁོངས་ནང་ལས་ དོ་འགྲན་འབད་ནིའི་དོན་ལུ་ འབྲུག་སྤྱིར་དབང་ཚོགས་པའི་ནང་ འདེམས་ངོ་སྦེ་ འཛུལ་ཞུགས་འབད་ནུག།
༢) ཚེ་རིང་ཕུན་ཚོགས།
ཚོགས་པའི་དབུ་ཁྲིད་དང་ རྒྱལ་ཁབ་ནང་ སྲིད་ཚོགས་ཀྱི་ ཨམ་སྲུ་གཙོ་འཛིན་དང་པ་གིས་ སེམས་ཤུགས་བསྐྱེད་མི་ལུ་བརྟེན་ ཚོགས་པ་འདི་ནང་འཛུལ་མི་ སྐྱེས་ལོ་༣༡ ལང་མི་ ཚེ་རིང་ཕུན་ཚོགས་ཀྱིས་ དབང་འདུས་ཕོ་བྲང་རྫོང་ཁག་ ཨ་ཐང་-ཐེད་ཚོ་འདེམས་ཁོངས་ལས་ འབྲེལ་གཏོགས་འབད་ནི་ཨིནམ་ད་ ཁོ་གིས་ ཚོང་རིག་ནང་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ སྒེར་སྡེ་ཅིག་ནང་ ལོ་༦ ལྷགཔ་ཅིག་གི་རིང་ ལཱ་འབད་ཡོདཔ་ཨིན་པས།
༣) ཏེཇ་བྷ་དུར་རའི།
སྐྱེས་ལོ་༣༣ ལང་མི་ ཏེཇ་བྷ་དུར་རའི་གིས་ བསམ་རྩེ་རྫོང་ཁག་ རྡོ་རོ་ཁ་-རྟ་སྡིང་འདེམས་ཁོངས་ལས་ ཚོགས་པའི་འདེམས་ངོ་སྦེ་ བཅའ་མར་གཏོགས་ནི་ཨིནམ་ད་ ཁོ་གིས་ ལོ་༧ གྱི་ཧེ་མར་ ཚོང་རིག་གི་ མཐོ་རིམ་སློབ་གྲྭ་མཇུག་བསྡུ་བའི་ཤུལ་ལུ་ ལོག་གཡུས་ཁར་སོང་སྟེ་ སོ་ནམ་པ་སྦེ་ ལཱ་འབད་སྡོད་ཡོདཔ་ཨིན་པས།
༤) དཱན་བྷ་དུར་ཏ་མང་།
རྩི་རང་རྫོང་ཁག་ པ་ཏ་ལེ་-རྩི་རང་སྟོད་འདེམས་ཁོངས་ལས་ སྐྱེས་ལོ་༣༤ ལང་མི་ དཱན་བྷ་དུལ་ཏ་མང་དེ་ ཚོགས་པའི་འདེམས་ངོ་ཨིནམ་ད་ ཁོ་གིས་ མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ སྐྱེས་ས་སྦོམ་ས་ རྩི་རང་ལུ་ བཟོ་སྐྲུན་གྱི་ ཚོང་འབྲེལ་གཞི་བཙུགས་འབད་དེ་ སྡོད་ཡོདཔ་ཨིན་པས།
༥) དཀོན་མཆོག་བཀྲིས།
ཀམ་པུས་ཊར་ལག་ལེན་གྱི་ མཐོ་རིམ་ཤེས་ཚད་ཡོད་མི་ དཀོན་མཆོག་བཀྲིས་ཀྱིས་ སྒེར་སྡེ་ཅིག་ལས་ དགོངས་ཞུ་འབད་དེ་ ཚོགས་པ་འདི་ནང་ འཛུལ་ཡོདཔ་ད་ སྐྱེས་ལོ་༢༩ ལང་མི་ འདེམས་ངོ་དེ་གིས་ ཀྲོང་གསར་རྫོང་ཁག་ ནུབ་སྦིས་-སྟང་སི་སྦྱིས་འདེམས་ཁོངས་ལས་ དོ་འགྲན་འབད་ནི་ཨིན་པས།
༦) ཀུན་དགའ་བསྟན་འཛིན།
སྐྱེས་ལོ་༣༤ ལང་མི་ ཀུན་དགའ་བསྟན་འཛིན་དེ་ ཧཱ་རྫོང་ཁག་ གསང་སྦས་ཁ་འདེམས་ཁོངས་ལས་ ཚོགས་པའི་འདེམས་ངོ་ཨིནམ་ད་ ཁོ་གིས་ ནང་རིག་མཐོ་རིམ་ཤེས་ཚད་མཐར་འཁྱོལ་བའི་ཤུལ་ལུ་ ལྟ་བཤལ་ལས་སྡེའི་ནང་ ལོ་༡༡ ལྷགཔ་ཅིག་ ལཱ་འབད་བའི་ ཉམས་མྱོང་ཐོབ་ཡོདཔ་ཨིན་པས།
༧) ཀུན་བཟང་།
སྤུ་ན་ཁ་རྫོང་ཁག་ དཀར་སྦྱིས་-རྟ་ལོག་འདེམས་ཁོངས་ལས་ ཚོགས་པའི་འདེམས་ངོ་ སྐྱེས་ལོ་༢༦ ལང་མི་ ཀུན་བཟང་གིས་ རྒྱ་གར་ཏ་མིལ་ན་དུ་ ནང་རིག་དང་ ཚད་རིག་མཐོ་རིམ་སློབ་གྲྭ་ལས་ ཤེས་ཡོན་མཐར་འཁྱོལ་ཡོདཔ་ཨིན་པས།
༨) བསོད་ནམས་ཚེ་རིང་།
ཚོགས་པ་གིས་ འདེམས་ངོ་༡༡ ངོ་སྤྲོད་འབད་མིའི་གྲས་ལས་ གཞོན་ཤོས་ཅིག་ཨིན་མི་ སྐྱེས་ལོ་༢༥ ལང་མི་ བསོད་ནམས་ཚེ་རིང་གིས་ ཧཱ་རྫོང་ཁག་ སྦྱིས་-དཀར་འཚོ་-དབུས་སུ་འདེམས་ཁོངས་ལས་ དོ་འགྲན་འབད་ནི་ཨིནམ་ད་ ཁོ་ ཚོགས་པ་ནང་ མ་འཛུལ་བའི་ཧེ་མར་ ལྟ་བཤལ་ལས་སྡེའི་ནང་ ལཱ་འབད་ཡོདཔ་ཨིན་པས།
༩) བསྟན་འཛིན་རྒྱ་མཚོ།
སྐྱེས་ལོ་༢༦ ལང་མི་ བསྟན་འཛིན་རྒྱ་མཚོ་གིས་ རྒྱ་གར་གྱི་ ནང་རིག་དང་ ཚན་རིག་མཐོ་རིམ་སློབ་གྲྭ་ལས་ བརྡ་དོན་འཕྲུལ་རིག་གི་ ཤེས་ཚད་མཐར་འཁྱོལ་ཡོདཔ་ད་ ཁོ་གིས་ གཞལམ་སྒང་རྫོང་ཁག་ པཱན་སྦང་འདེམས་ཁོངས་ལས་ ཚོགས་པའི་འདེམས་ངོ་སྦེ་ འབྲེལ་གཏོགས་འབད་ནི་ཨིན་པས།
༡༠) འཇིགས་མེད་དབང་ཕྱུག།
བཀྲིས་སྒང་རྫོང་ཁག་ ར་ལྡི་-སག་སྟེང་འདེམས་ཁོངས་ལས་ ཚོགས་པའི་འདེམས་ངོ་སྦེ་ དོ་འགྲན་འབད་ནི་ཨིན་མི་ སྐྱེས་ལོ་༢༨ ལང་མི་ འཇིགས་མེད་དབང་ཕྱུག་གིས་ རྒྱ་གར་ནུབ་བེང་གཱལ་གཙུག་ལག་སློབ་སྡེ་ལས་ ཚོང་རིག་ཤེས་ཡོན་མཐར་འཁྱོལ་ཡོདཔ་ཨིན་པས།
༡༡) ཀུན་བཟང་ཆོས་སྒྲོན།
མཐོ་རིམ་ཤེས་ཚད་མཇུག་བསྡུ་བའི་ཤུལ་ལུ་ སྒེར་སྡེ་ཅིག་ནང་ བརྡ་དོན་འཕྲུལ་རིག་གི་ སློབ་སྟོན་པ་/མཉམ་འབྲེལ་བ་སྦེ་ ལཱ་འབད་མི་ སྐྱེས་ལོ་༢༨ ལང་མི་ ཀུན་བཟང་ཆོས་སྒྲོན་དེ་ དབང་འདུས་ཕོ་བྲང་རྫོང་ཁག་ ཉི་ཤུ་-སྲས་ཕུག་འདེམས་ཁོངས་ལས་ འབྲུག་སྤྱིར་དབང་ཚོགས་པའི་ འདེམས་ངོ་ཨིན་པའི་གནས་ཚུལ།


text:
བརྡ་དོན་དང་བརྒྱུད་འབྲེལ་ལྷན་ཁག་གིས་ སྤྱི་ཚེས་ ༣༡/༠༣/༢༠༡༧ ལས་ ༣༡/༠༣/༢༠༡༨ ཚུན་ ལོ་ངོ་གཅིག་གི་རིང་ལུ་ ཡིག་ཚང་ཟ་ཁང་རྒྱུན་སྐྱོང་འཐབ་ནིའི་དོན་ལུ་ དང་འདོད་ཡོད་མི་ འོས་འབབ་ཅན་གྱི་རིན་བཀོད་པ་ཚུ་གིས་ གཤམ་འཁོད་ཀྱི་གནས་ཚིག་དང་འཁྲིལ་ བཅའ་མར་གཏོགས་ནིའི་དོན་ལུ་ རིན་བསྡུར་ཡར་བསྐྱར་གྱི་བརྡ་སྐུལ་འབདཝ་ཨིན། གལ་སྲིད་གཤམ་འཁོད་ཀྱི་གནས་ཚིག་དང་མ་འཁྲིལ་བའི་རིན་བསྡུར་བཙུགས་ན་ རིན་བཀོད་དེ་ཆ་མེད་ཨིན།
༡༽ རིན་བཀོད་པའི་བརྡ་དོན་འདྲི་ཤོག་དང་ རིན་བཀོད་པའི་བརྡ་དོན་ཤོག་ལེབ་གཉིས་ མ་བཀང་པར་ཡོད་པ།
༢༽ ཚད་ལྡན་རིན་བཀོད་ཡིག་ཆས་ངོ་མའི་ འདྲ་པར་དང་གཅིག་མཚུངས་མེད་པ།
༣༽ རིན་བཀོད་བཙུགས་ནི་ཕྱི་སོང་པ་ཅིན།
ཁས་ལེན་གནས་གོང་བཙུགས་ནི།
༡༽ ཚེས་གྲངས་མཇུག: སྤྱི་ཚེས་ ༢༣/༠༣/༢༠༡༧ གྱི་ཧེ་མ་ཡང་ན་ ནང་འཁོད་ དྲོ་པ་ཆུ་ཚོད་ ༡༠:༠༠ ལུ།
༢༽ བཙུགས་སའི་ས་གོ: མཁོ་སྒྲུབ་ཡིག་ཚང་/ ཁས་ལེན་གནས་གོང་གི་སྒྲོམ།
༣༽ ཁ་ཕྱེ་ནིའི་ཚེས་གྲངས: དྲོ་པ་ཆུ་ཚོད་ ༡༠:༣༠ སྤྱི་ཚེས་ ༢༣/༠༣/༢༠༡༧ ལུ་ བརྡ་དོན་དང་བརྒྱུད་འབྲེལ་ལྷན་ཁག་གི་ཞལ་འཛོམས་ཁང་ཡང་ན བདག་སྐྱོང་གཙོ་འཛིན་འགོ་དཔོན་གྱི་ཡིག་ཚང་ནང་།
༤༽ བརྟན་དངུལ་བཙུགས་དགོཔ: དངུལ་ཀྲམ་ ༣༠,༠༠༠/- (སྟོང་ཕྲག་སུམ་ཅུ) ཐམ་པ།
བརྡ་དོན་དང་བརྒྱུད་འབྲེལ་ལྷན་ཁག་ཡིག་ཚང་ཟ་ཁང་གི་ ཚད་ལྡན་རིན་བཀོད་ཡིག་ཆའི་དོན་ལུ།
འབྲེལ་བ་འཐབ་ནིའི་མི་ངོམ: བསོད་ནམས་རྡོེ་དང་ ལུང་བསྟན་ཚེ་རིང་།


text:
གནས་ཚུལ་དང་དུས་སྟོན།
རྒྱལ་ཡོངས་དཔེ་མཛོད་ཀྱི་གནས་ཚུལ། ༢༠༡༢
༢༠༡༢ བྱིན་ཟླ་ ༠༥
ཨ་ལག་གཟན་དཀར་རིན་པོ་ཆེ་ གཟིགས་བསྐོར་ལུ་བྱོན་ཡོདཔ།
གཡོན་ཁ་ཐུག་ལས་ མཁས་དབང་ཀརྨ་ཕུན་ཚོགས། ཨ་ལག་གཟན་དཀར་རིན་པོ་ཆེ།
དཔེ་མཛོད་མདོ་ཆེན་ ཧར་ཀ་བྷི་གུ་རུང་།
ཏུ་སྡིངས་ཉི་མ་རིན་པོ་ཆེའམ་ ཨ་ལག་གཟན་དཀར་རིན་པོ་ཆེ་མཆོག་ དབྱིན་ལོ་ ༡༩༤༣ ལུ་ རྒྱ་ནག་གི་རྒྱལ་ཁབ་ སི་ཅུའན་མངའ་སྡེ་ཀྱི་ དཔལ་ལྷ་སྒང་ལུ་སྐུ་འཁྲུངས་ཡོདཔ་ད་ མདོ་མཁྱེན་བརྩེ་ཡེ་ཤེས་རྡོ་རྗེ་སྐུ་ཕྲེང་གཉིས་པ་མཆོག་གིས་ གཟན་དཀར་རིན་པོ་གི་སྐུ་སྐྱེ་འཁྲུལ་མེད་ཨིནམ་སྦེ་ངོས་འཛིན་གནང་ནུག། རིན་པོ་ཆེ་མཆོག་གི་སྐུ་ཡོན་ཡང་ རྫོགས་ཆེན་བཤད་གྲྭ་དང་ མདོ་སྒྲུབ་ཆེན་བཤད་གྲྭ་ནི་ལུ་བྱོན་ཏེ་ རྙིང་མའི་ཆོས་སྐོར་ཡོངས་རྫོགས་སྦྱང་བརྩོན་འབད་ཡོདཔ་མ་ཚད་ རྫོང་གསར་བཤད་གྲྭ་ནང་ལུ་བྱོན་ཏེ་ ས་སྐྱའི་ཆོས་ལུགས་ཚུ་གསན་ཏེ་ ད་ལྟོ་ ཆོས་ལུགས་ཁག་གི་བརྒྱུད་པ་འཛིན་མི་ཅིག་ཨིན་པས།།
རིན་པོ་ཆེ་མཆོག་ ད་ལྟོ་འཛམ་གླིང་ནང་ལུ་ བོད་གངས་ཅན་ལྗོངས་ཀྱི་བླ་ཆེན་དང་ མཁས་དབང་ཚུ་གི་གྲལ་ལས་ གཏམ་སྙན་ཆེ་ཤོས་ཅིག་ཨིན་མས། རིན་པོ་ཆེ་མཆོག་གིས་ཕྱག་ལཱ་གཙོ་བོ་ར་ བོད་གྱི་ཕྱག་དཔེ་དང་རིག་གཞུང་གི་གསུང་རབས་ཚུ་ གསོག་འཇོག་དང་བསྡུ་བསྒྲིགས། དཔེ་སྐྲུན་དང་སྐད་སྒྱུར། དེ་ལས་ ལུགས་ཕྱོགས་སོ་སོ་ཚུ་ནང་ལུ་བཀྲམ་སྤེལ་འབད་དེ་ སངས་རྒྱས་ཀྱི་བསྟན་པ་ཉམས་སྲུང་མཛད་དེ་བཞུགས་མི་ཅིག་ཨིནམ་ལས་ དཔལ་བརྩེགས་བོད་ལྗོངས་ཕྱག་དཔེ་འགངས་ཅན་ཞིབ་འཚོལ་ལྟེ་བའི་ མདོ་ཆེན་ཨིནམ་ད་ ཀྲི་བི་ཨར་སི་གི་བཀོད་ཁྱབ་འཐུས་མི་དང་ བར་ཇི་ནི་ཡ་གཙུག་ལག་སློབ་སྡེ་ལུ་འཕྲལ་འཕྲལ་རང་བྱོན་པའི་མཁས་མཆོག དེ་མ་ཚད་ བོད་ལྗོངས་སྲོལ་ཁྱུན་གོང་འཕེལ་དང་ཉམས་སྲུང་གི་དོན་ལུ་ རྒྱ་ནག་གཞི་ཚོགས་ཀྱི་བཀོད་ཁྱབ་འཐུས་མི་སྦེ་ ཕྱག་ཞུ་དོ་ཡོདཔ་ཨིན་པས།།
རིན་པོ་ཆེ་མཆོག་གིས་ ཕྱག་དཔེ་སྣ་ཚོགས་བསྡུ་བསྒྲིགས་པ་དང་དཔེ་མཛོད་མཁས་མཆོག དེ་ལས་ ཞུན་དག་པ་མཁས་མཆོག་ཅིག་ཨིན་ནི་དེ་གིས་ ཆོས་ལུགས་ཁག་གི་བོད་ཀྱི་འགངས་ཅན་གྱི་ཕྱག་དཔེ་ཚུ་ ཉམས་སྲུང་འབད་ནིའི་ཕྱག་ལཱ་རྒྱ་སྦོམ་སྦེ་མཛད་དེ་ ཕྱག་དཔེ་གྲངས་ཁྲི་བཞི་ལྷག་ཙམ་ཅིག་བསྡུ་བསྒྲུབས། ཐོ་བཀོད། དཔར་བཤུས། གློག་རིག་ནང་ལུ་བཙུགས་ཏེ་དཔེ་སྐྲུན་འབད་ཡོདཔ་ཨིན་པས། ལོ་བསྟར་བཞིན་དུ་ རིན་པོ་ཆེ་གིས་དཔེ་ཆ་གྲངས་ ༡༠༠ ཙམ་རེ་དཔེ་སྐྲུན་འབད་དོ་ཡོདཔ་ཨིན་པ།།
དེ་ཚེས་ དབྱིན་ལོ་ ༢༠༡༢ དབྱིན་ཟླ་ ༠༥ པའི་ཚེས་ ༩ ལུ་ འབྲུག་རྒྱལ་ཡོངས་དཔེ་མཛོད་ནང་ལུ་ཞབས་ཀྱིས་བཅགས་ཏེ་ སྲུལ་ཁྱུན་དང་རིགས་གཞུང་བཟང་པོ་ཚུ་ ཉམས་སྲུང་དང་གོང་འཕེལ་གཏང་ཐངས་དང་ དཔེ་མཛོད་འཛིན་སྐྱོང་འབད་ཐངས་ཀྱི་སྐོར་ལས་ ཕན་རླབས་ཅན་གྱི་ཐུགས་འཆར་དང་ བཀའ་སློབ་བཟང་པོ་གནང་སྟེ་ འབྲུག་རྒྱལ་ཡོངས་དཔེ་མཛོད་ལུ་ ཆོས་མངོན་པ་བྱེ་བྲག་ཏུ་བཤད་པ་ཆེན་པོའི་སྐོར་ དཔེ་དེབ་གྲངས་ ༡༠ དེ་ཅིག་ མི་དམང་གི་ཕན་ཐབས་ལུ་དམིགས་ཏེ་ ཞལ་འདེབས་སྦེ་གནང་ཡོདཔ་ཨིན། དེ་མ་ཚད་ མ་འོངས་པར་ འབྲུག་རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་ལུ་ རིན་པོ་ཆེ་གིས་ཁོ་རའི་གཞི་ཚོགས་ཀྱིས་དཔེ་སྐྲུན་འབད་མི་ དཔེ་དེབ་ཆ་མཉམ་ཞལ་འདེབས་སྦེ་ཕུལ་ནི་ཨིན་ཟེར་གསུངས་ཡོདཔ་ཨིན།།
དབྱིན་ལོ་ ༢༠༡༢ དབྱིན་ཟླ་ ༠༣ པ།
“ལྷག་ནི།” ཟེར་བའི་བརྗོད་དོན་ཐོག་ལུ་ཞལ་འཛོམས་ཚོགས་ཡོདཔ།
“ལྷག་ནི།” ཟེར་བའི་བརྗོད་དོན་ཐོག་ལུ་ ཉིམ་གཅིག་གི་ཞལ་འཛོམས་དེ་དབྱིན་ལོ་ ༢༠༡༢ དབྱིན་ཟླ ༠༣ པའི་ཚེས་ ༡༣ ལུ་ འབྲུག་རྒྱལ་ཡོངས་དཔེ་མཛོད་དང་ཡིག་རིགས་གཏན་འཇོག་ཁང་ནང་ལུ་སྦེ་ཚོགས་ཡོདཔ་ཨིན། ཞལ་འཛོམས་ནང་ལུ་ སིང་ག་པོར་འབྲུག་གི་གཞི་ཚོགས་ཀྱི་འཐུས་མི་ཅིག་ཨིན་མི་ དྲག་ཀྲོར་ བྷ་ར་པར་སཏ་དང་ ཨམ་ཅཱན་ཅོའི་པིང་གཉིས་ཀྱིས་ “ལྷག་ནི་གོང་འཕེལ་དང་དེའི་ཁེ་ཕན།” དང་ “རྒྱལ་ཡོངས་ནང་ལུ་ལྷག་ནི་རིགས་རྩལ་འདི་ག་དེ་སྦེ་ཡར་རྒྱས་གཏང་ནི།” ཟེར་བའི་བརྗོད་དོན་ཐོག་ལུ་གསལ་ཞུ་ཕུལ་ཡོདཔ་ད་ དེ་བཟུམ་སྦེ་བརྗོད་དོན་དེའི་ཐོག་ལུ་ར་ ཁོང་མཁས་མཆོག་གཉིས་ཀྱིས་ལས་རིམ་ཁག་ཚུ་གི་ནང་ལུ་ གསལ་ཞུ་ཕུལ་ནི་ཨིན་པས། ཁོང་གཉིས་ ཉིན་གྲངས་བརྒྱད་ཀྱི་རིང་འབྲུག་རྒྱལ་ཁབ་ནང་ལུ་འོང་ནི་ཨིན་པས།།
ཞལ་འཛོམས་ནང་ལུ་ ཉེ་འདབས་ཀྱི་གཙུག་སྡེ་ཁག་ཚུ་ནང་ལས་ སློབ་དཔོན་དང་དཔེ་མཛོད་འགོ་དཔོན། དེ་ལས་ ཤེས་རིག་མཁས་མཆོག་ཚུ་བརྩིས་ཏེ་ མི་གྲངས་ ༡༥ དེས་ཅིག་གིས་བཅའ་མར་གཏོགས་ཅི། དྲག་ཀྲོར་ བྷ་ར་པར་སཏ་གིས་ ལྷག་ནིའི་རིག་རྩལ་འདི་གིས་ན་ཆུང་ཨ་ལུ་ཚུ་གི་སྐད་ཡིག་ཡར་དྲག་གཏང་ནི། དེ་ལས་ མནོ་བསམ་རྒྱ་སྦེ་སྦོམ་གཏང་ནི་དང་ རིག་པ་གོང་འཕེལ་གཏང་ནི་ལུ་ཁེ་ཕན་ཡོད་ཟེར་གསུངསམ་མ་ཚད་ མི་སྡེ་དང་རྒྱལ་ཡོངས་ཀྱི་གནས་ཚད་གཉིས་ཆ་རའི་ནང་ལུ་ ལྷག་ནིའི་རིག་རྩལ་ གོང་འཕེལ་ག་དེ་སྦེ་གཏང་ནི་ཨིན་ནའི་ཐབས་ལམ་ཚུ་ཡང་སྟོན་བྱིན་ཡོདཔ་ཨིན།།
ཞལ་འཛོམས་ནང་ལུ་བཅའ་མར་གཏོགས་མི་ཚུ་གིས་ ན་ཆུང་ཨ་ལུ་ཚུ་གིས་ལྷག་ནི་ལུ་སྤྲོ་བ་དང་འདོད་བསྐྱེད་བཅུག་ནིའི་དོན་ལུ་ རྒྱལ་ཡོངས་ཀྱི་ལྷག་ནིའི་ཉིམ་ཟེར་ བདུན་ཕྲག་དང་ཟླཝ་གང་རུང་བརྩམ་ནི། སློབ་གྲྭ་ཁག་ལས་ཕར་ལྷག་ནིའི་ཐུན་ཚན་བཟོ་ནི། ལྷག་ནིའི་འགྲན་བསྡུར། ལྷག་ནིའི་ལས་རིམ་འགོ་འདྲེན་འཐབ་ནི། དཔེ་དེབ་ཚུ་གོང་ཚད་མར་ཕབས་ཀྱི་ཐོག་ལས་བགོ་བཀྲམ་འབད་ནི། སྲུང་གཏང་ནིའི་ལས་རིམ་བཟོ་ནི་ལ་སོགས་པ་ཚུ་ ལྷག་ནིའི་རིག་རྩལ་གོང་འཕེལ་གཏང་ནིའི་ཐབས་ལམ་ཅིག་ཨིན་ཟེར་བསམ་འཆར་བཀོད་ཡོད་ཨིན།།
ཞལ་འཛོམས་དེ་ཡང་ བཅའ་མར་གཏོགས་མི་ཚུ་གི་ནང་འདོགས་གྲོས་བསྡུར་འབད་དེ་ ན་ཆུང་ཚུ་ལྷག་ནི་ལུ་སྤྲོ་བ་ག་དེ་སྦེ་བསྐྱེད་བཅུག་ནི་ཨིན་ན་དང་ རང་སོའི་སློབ་གྲྭ་ནང་ལུ་ ག་ཅི་འབད་ཚུགས་ནི་ཨིན་ནའི་གསལ་ཞུ་ཚུ་ཕུལ་ཐོག་ལས་མཇུག་བསྡུ་ཡོདཔ་ཨིན།།


text:
གཅིག་ཤུལ་གཉིས་ཤུལ་སྦེ་ དབང་བཙོང་ལུས་འབྲེལ་འབད་མི་༢ ཀྱི་ འཁྲུན་ཆོད་ལུ་ བསྒྱུར་བཅོས་མེདཔ།
༠༢/༠༣/༢༠༡༣ དེ་ཡང་ རྫོང་ཁག་ཁྲིམས་འདུན་གྱིས་ བཙོན་ཁྲིམས་ལོ་༡༧ ལས་༤༥ ཚུན་ བཀལ་མི་ལུ་ ཆེ་མཐོ་ཁྲིམས་འདུན་གྱིས་ གཞི་འཛིན་འབད་ནུག།
༉ ན་ཧིང་སྤྱི་ཟླ་༦ པའི་ནང་ ཐིམ་ཕུ་རྫོང་ཁག་ཁྲིམས་འདུན་གྱིས་ ཨམ་སྲུ་རྨགཔ་ཡོད་མི་དང་ མེད་མི་གཉིས་ཆ་ར་ གཅིག་ཤུལ་གཉིས་ཤུལ་སྦེ་ དབང་བཙོང་ལུས་འབྲེལ་འབད་མི་ ཕོ་སྐྱེས་༢ ལུ་ བཙོན་ཁྲིམས་ལོ་༡༧ དང་ཟླཝ་༣ ལས་ ལོ་༤༥ དང་ཟླཝ་༣ བཀལ་མི་དེ་ ཆེ་མཐོ་ཁྲིམས་འདུན་ལས་ བསྒྱུར་བཅོས་ག་ནི་ཡང་མེད་པར་ རང་འཇགས་སྦེ་ འཁྲུན་ཆོད་གནང་ནུག།
སྤྱི་ཟླ་༢ པའི་ཚེས་༢༧ ལུ་བཏོན་མི་ ཆེ་མཐོ་ཁྲིམས་འདུན་གྱི་ ཁྲིམས་ཁྲི་དང་པའི་ གྲོས་ཆོད་ནང་ ཐོག་མའི་ཁྲིམས་འདུན་གྱིས་ སྤྱི་ལོ་༢༠༡༢ ཟླཝ་༦ པའི་ཚེས་༡༥ ལུ་གནང་མི་ འཁྲུན་ཆོད་དེ་ ཞི་རྩོད་དང ཉེས་རྩོད་བྱ་བའི་གནད་སྤྱོད་ཀྱི་ དགོངས་དོན་དང་འཁྲིལ་ དྲང་ཁྲིམས་ཁོ་ནའི་ཐོག་ གནང་ཡོདཔ་ལས་ ཆ་གནས་ཧྲིལ་བུ་མཛད་དེ་ འཁྲུན་ཆོད་བསྟར་སྤྱོད་འབད་དགོ་ཟེར་ བཀོད་ནུག།
སྤྱི་ལོ་༢༠༡༡ ཟླཝ་༧ པའི་ནང་ ཉེས་ཅན་༢ ཀྱིས་ ཁ་བསྡོབས་ཏེ་ ཐིམ་ཕུ་ལུ་ ཉིན་གྲངས་༡༩ འི་ནང་འཁོད་ལུ་ ཨམ་སྲུ་༤ དབང་བཙོང་ལུས་འབྲེལ་འབད་ཡོདཔ་མ་ཚད་ ཨམ་སྲུ་གཞན་༢ ལུ་ དབང་བཙོང་འདོད་སྤྱོད་འབད་ནི་གི་ འབད་བཅམ་ཡོདཔ་ཨིན་པས།
རྩོད་ཟླ་༢ རྫོང་ཁག་ཁྲིམས་འདུན་གྱི་ འཁྲུན་ཆོད་ལུ་ ཁེ་རྒུད་མ་བཏུབ་པར་ ཆེ་མཐོ་ཁྲིམས་འདུན་ལུ་ མཐོ་གཏུགས་འབད་མི་དེ་ཡང་ ཁོང་གཉིས་ལུ་ བཙོན་ཁྲིམས་དེ་ ཉེས་ལས་འབད་མི་དང་འཁྲིལ་ སྔ་ཕྱི་རིམ་པ་སྦེ་མིན་པར་ སྟབས་གཅིག་ཁར་ བཀལ་དགོ་པའི་ གསལ་ཞུ་འབད་ནུག།
དེ་མ་ཚད་ ཁོང་གཉིས་ ཆང་འགྲངས་མི་ལུ་བརྟེན་ ཁྲིམས་འགལ་གྱི་ ལཱ་བྱ་འཐབ་ཡོདཔ་ལས་ ཉེས་ཁྲིམས་ཡངས་སུ་སྦེ་ བཀལ་ཐབས་མཛད་དགོ་པའི་ ཞུ་བ་ཡང་འབད་ཡོདཔ་ཨིན་པས།
ཆེ་མཐོ་ཁྲིམས་ཁྲི་དང་པ་ལས་ དབྱེ་བཤེར་མཐིལ་ཕྱིན་མཛད་དེ་གནང་མི་ བཀའ་རྒྱ་དང་འཁྲིལཝ་ད་ ཉེས་ཁྲིམས་སྟབས་གཅིག་ཁར་མིན་པར་ སྔ་ཕྱི་རིམ་པ་སྦེ་ བཀལ་མི་དེ་ ཉེས་ཅན་༢ ཀྱིས་ ལཱ་ངན་མང་རབས་ཅིག་ འབད་ཡོདཔ་ལས་ བྱ་སྤྱོད་དང་འཁྲིལ་བའི་ཁྲིམས་ཚད་ ཞི་རྩོད་དང་ ཉེས་རྩོད་བྱ་བའི་གནད་སྤྱོད་ཀྱི་ ཁྲིམས་དེབ་དང་འཁྲིལ་ ཁྲིམས་མཐུན་ཨིན་པའི་ ངོས་འཛིན་བྱུང་ཡི་ཟེར་ཨིན་པས།
སྤ་རོ་ལས་ སྐྱེས་ལོ་༢༦ ལང་མི་ དམག་མི་བགྲེསཔ་ ཚེ་རིང་རྡོ་རྗེ་ལུ་ སྡེ་ཚན་དབང་བཙོང་ལུས་འབྲེལ་དང་ ཨམ་སྲུ་༢ ལུ་ དབང་བཙོང་གི་སྒོ་ལས་ འདོད་སྤྱོད་འབད་ནི་གི་ དཔའ་བཅམ་པའི་ཁར་ འཕྲོག་བཅོམ་དང་ ཉམས་རྒུད་པ་ཨམ་སྲུ་ཚུ་ལུ་ སྙིང་རྗེ་ལས་འདས་པའི་ ཚད་མེད་ཀྱི་ བརྡུང་རྫོབ་དང་ དམར་བསད་འབད་ནིའི་ དཔའ་བཅམ་འབད་ཡོདཔ་མ་ཚད་ སྨྱོ་རྫས་ལག་ལེན་འཐབ་པའི་་ཉེས་པ་ལུ་བརྟེན་ རྫོང་ཁག་ཁྲིམས་འདུན་གྱིས་ ཁོ་ལུ་ བཙོན་ཁྲིམས་ལོ་༤༥ དང་ ཟླཝ་༣ བཀལ་ཡོདཔ་ཨིན་པས། ཚོ་རིང་རྡོ་རྗེ་གིས་ ཨམ་སྲུ་༢ ལུ་བརྡུང་རྫོབ་འབད་ཡོདཔ་མ་ཚད་ ཨམ་སྲུ་གཞན་༢ ལས་ འཕྲོག་བཅོམ་འབད་བའི་ཁར་ གཞན་༢ ལུ་ འཕྲོ་བཅོམ་དང་ དམར་བསད་འབད་ནི་གི་ དཔའ་བཅམ་ཡོདཔ་ཨིན་པས།
ཁོ་ལུ་ ཉེས་པ་ཁག་༡༢ བཀལ་མི་ ག་རའི་ནང་ ཉེས་ལས་འཐབ་པའི་ ངོས་འཛིན་བྱུང་ནུག།
ཚེ་རིང་རྡོ་རྗེ་གིས་ གཉེན་སྦྱོར་འབད་དེ་ ལོ་༢ སོང་མི་ ཨམ་སྲུ་ལུ་ ཟླ་ངོ་༣ གྱི་ རྒྱལ་ཡོངས་ལས་མིའི་གླ་ཆ་ དངུལ་ཀྲམ་༩,༠༠༠ དང་ འཕྲོག་བཅོམ་འབད་བའི་ གྱོང་རྒུད་ཕོག་མིའི་འཐུས་ དངུལ་ཀྲམ་༣༦,༠༠༠ སྤྲོད་དགོཔ་མ་ཚད་ ཨམ་སྲུ་གཞན་མི་ཅིག་ལུ་ གྱོང་རྒུད་འཐུས་དངུལ་ཀྲམ་༥,༦༠༠ སྤྲོད་དགོཔ་ཨིན་རུང་ དབང་བཙོང་ལུས་འབྲེལ་དང་ འཕྲོག་བཅོམ་འབད་ནི་གི་ དཔའ་བཅམ་མི་ ཨམ་སྲུ་༣ ལུ་ རྒུད་འཐུས་མེདཔ་སྦེ་ ཐོག་མ་ཁྲིམས་འདུན་ལས་ འཁྲུན་ཆོད་བཏོན་ནུག།
དེ་ལས་ ཐིམ་ཕུ་ལྕང་ཇི་ཇི་ལས་ཨིན་མི་ སྐྱེས་ལོ་༢༣ ལང་མི་ མགོན་པོ་རྡོ་རྗེ་གིས་ ཚེ་རིང་རྡོ་རྗེ་དང་ ཁ་བསྡོམས་ཏེ་ གཉེན་སྦྱོར་འབད་མི་ ཨམ་སྲུ་༢ ལུ་ དབང་བཙོང་ལུས་འབྲེལ་འབད་ཡོདཔ་མ་ཚད་ ཨམ་སྲུ་གཞན་༢ ལུ་ དབང་བཙོང་འདོད་སྤྱོད་དང་ འཕྲོག་བཅོམ་འབད་ནི་གི་ དཔའ་བཅམ་ཡོདཔ་བཞིན་དུ་ ཨམ་སྲུ་ཅིག་གི་ ཨོལ་ལྐོག་གུ་བཟུང་སྟེ་ ས་ཁར་བརྡབས་སྦེ་ ཁ་བསུབས་ཏེ་ གཟུགས་ཁར་གྱོན་ཡོད་པའི་ གྱོན་ཆས་ཚུ་ དབང་བཙོང་ཐོག་ཕུད་ཞིནམ་ལས་ དྲག་ཤུགས་ཐོག་ བརྡུང་རྫོབ་འབད་དེ་ རྨ་བཏོན་ཁྲག་བཏོན་འབད་ཡོདཔ་ལས་ ཁོ་ལུ་ བཙོན་ཁྲིམས་ལོ་༡༧ དང་ཟླཝ་༣ བཀལ་ཡོད་པའི་གནས་ཚུལ།
བཀྲིས་ཕུན་ཚོགས།
ཡོངས་འབྲེལ་འགོ་འདྲེན: ཀུན་གསལ་གསར་ཤོག། དུས་ཚོད: 11:29 AM
Subscribe to: Post Comments (Atom)


text:
ཁོ་གིས་འབད་བ་ཅིན་ ད་ལྟོའི་ ཆུ་ཁ་གློག་མེ་ལས་འཛིན་གྱིས་ ཕྱིར་བཙོང་འཐབ་མི་ གློག་ཤུགས་ཀྱི་ འོང་འབབ་གནས་སྟངས་ལུ་ འགྱུར་བ་ག་ནི་ཡང་མེད་པར་ཡོད་ཟེར་ བཤདཔ་ཨིན་པས།
དེ་ཡང་ འདས་པའི་བདུན་ཕྲག་མཇུག་གི་ ཨིང་ལིཤ་ཀུན་གསལ་ནང་ དྲགོས་ཀརྨ་ཨུ་ར་གིས་འབད་བ་ཅིན་ རྒྱ་གར་གཞུང་གིས་ ཆུ་ཁ་གློག་མེ་ལས་འཛིན་གྱིས་ རྒྱ་གར་ལུ་བཙོང་མི་ གློག་ཤུགས་ཡུ་ནིཊ་རེ་ལུ་ གོང་ཚད་རུ་པི་༢ རེ་འབད་མི་དེ་ རྒྱ་གར་གྱིས་ པའེ་ས་༤༥ ལྷན་ཐབས་སྤྲོད་ཡོད་མི་དེ་ མར་ཕབ་ཐོག་ ཡུ་ནིཊ་རེ་ལུ་ རུ་པི་༡.༥༥ དེ་ཅིག་ལས་ལྷག་སྟེ་ མི་བྱིན་ནི་ཨིནམ་སྦེ་ གནས་སྐབས་གཞུང་ལུ་ སྙན་ཞུ་འབད་ཡི་ཟེར་ བསམ་འཆར་བཀོད་ནུག།
དྲགོས་ཀརྨ་ཨུ་ར་གིས་འབད་བ་ཅིན་ རྒྱ་གར་ལུ་ ཆུ་ཁ་གི་གློག་མེ་དེ་ ཡུ་ནིཊ་རེ་ལུ་ གོང་ཚད་དངུལ་ཀྲམ་༡.༥༥ སྦེ་ བཙོང་དོ་ཡོད་མི་དེ་ རྒྱ་གར་གྱི་ མི་སེར་ལུ་ཡང་ དེ་ཅིག་སྦེ་ར་ བཙོངམ་ཨིན་རུང་ རྒྱ་གཞུང་གིས་ འབྲུག་ལུ་ གློག་ཤུགས་ཡུ་ནིཊ་རེ་ལུ་ པའེ་ས་༤༥ ཐེབས་སྤྲོད་དོ་ཡོདཔ་ཨིན་ཟེར་ཨིན་པས།
ཁོ་གིས་ རྩིས་བཏོན་མི་དང་འཁྲིལཝ་ད་ རྒྱ་གར་གྱིས་ པའི་ས་༤༥ མར་ཕབ་འབད་བ་ཅིན་ འབྲུག་གི་འོང་འབབ་ རུ་པི་ས་ཡ་༩༡༠ མར་ཕབ་ཐོག་ ལོ་བསྟར་ཆུ་ཁ་གློག་མེ་ལུ་བརྟེན་པའི་འོང་འབབ་ རུ་པི་དུང་ཕྱུར་༢.༧༣ ལུ་ མར་འབབ་འགྱོ་འོང་ཟེར་ཨིན་པས།
གནས་སྐབས་གཞུང་གི་ དངུལ་རྩིས་ལྷན་ཁག་གི་ གྲོས་སྟོན་པ་གིས་ ཆུ་ཁ་གློག་མེ་ལས་འཛིན་ལུ་བརྟེན་པའི་འོང་འབབ་དང་འབྲེལ་ ཚ་གྱང་བཀོད་མི་དེ་ མི་མང་ལུ་ཡང་ ཚ་གྱང་ཅན་ཅིག་ཨིན་རུང་ དྲགོས་ཚེ་དབང་རིན་འཛིན་གྱིས་འབད་བ་ཅིན་ གློག་མེ་ཉོ་བཙོང་འཐབ་པའི་ ཆིངས་ཡིག་དང་འཁྲིལཝ་ད་ ཆུ་ཁ་གློག་ཤུགས་ཀྱི་ རིན་གོང་ནང་ རྒྱ་གཞུང་གི་ལྷན་ཐབས་གནད་དོན་ ག་ནི་ཡང་མེད་པར་ ཡུ་ནིཏ་རེ་ལུ་ རུ་པི་༢ གུ་ ཞལ་འཆམ་འབད་ཡོད་པའི་ གོང་ཚད་ཨིནམ་ལས་ ཕབ་ཆའི་ལྷན་ཐབས་མ་དངུལ་གྱི་ ལོ་རྒྱུས་མེད་ཟེར་ཨིན་པས།
དེ་འབད་ནི་འདི་གིས་ གལ་སྲིད་རྒྱ་གཞུང་གིས་ འབྲུག་ལས་རུ་པི་༢ ཀྱི་ཐོག་ལས་ ལེན་ཞིནམ་ལས་ རྒྱ་གར་གྱི་གློག་ཤུགས་ཚོང་འབྲེལ་ལས་འཛིན་ལུ་ ཕབ་ཆ་ཐོག་ རུ་པི་༡.༤༥ སྦེ་ བྱིན་མི་དེ་ ཆ་མེད་བཏང་སྟེ་འབད་རུང་ ཆུ་ཁ་གི་ གློག་མེའི་རིན་གོང་ལུ་ མར་ཕབ་མི་བྱུངམ་འོང་ཟེར་ཨིན་པས།
དེ་མ་ཚད་ ཁོ་གིས་སླབ་མིའི་ནང་ ད་ཚུན་ ཆུ་ཁའི་གློག་ཤུགས་ཕྱིར་བཙོང་འཐབ་མིའི་ རིན་གོང་དེ་ སྤྱི་ལོ་༢༠༠༥ གི་ཟླཝ་༡ པ་ལས་ འོག་བཙུགས་ཏེ་ ཡུ་ནིཊ་རེ་ལུ་ རུ་པི་༢ སྦེ་ར་གནས་ཡོདཔ་ལས་ བསྟན་རྒྱས་ལྷན་ཁག་གིས་ རྒྱ་གར་གཞུང་དང་གཅིག་ཁར་ གློག་མེའི་རིན་གོང་ཡར་སེང་འབད་ནི་གི་ གསུང་གྲོས་ཚུ་འགོ་བཙུགས་ཡོདཔ་ཨིན་ཟེར་ཨིནམ་ད་ ལྷན་ཁག་གིས་འབད་བ་ཅིན་ གསུང་གྲོས་ཀྱི་གྲུབ་འབྲས་ ལེགས་ཤོམ་འཐོན་པའི་རེ་བ་ཡོད་ཟེར་ཨིན་པས།
གློག་ཤུགས་མེ་ག་ཝཱཊ་༣༣༦ འབད་མི་ ཆུ་ཁ་གློག་མེ་ལས་འགུལ་དེ་ རྒྱ་འབྲུག་༢ ཀྱི་མཐུན་ལམ་གྱི་ རྟགས་མཚན་ཅིག་ཨིན་མི་དེ་ཡང་ རྒྱ་གཞུང་གི་མ་དངུལ་དང་ འཕྲུལ་རིག་རྒྱབ་སྐྱོར་ཐོག་ བཟོ་སྐྲུན་འབད་ཡོད་པའི་ གློག་མེ་ལས་འགུལ་དང་པ་ཨིན་པས།
ཝང་ཆུ་གུ་ གློག་མེ་ལས་འགུལ་ཅིག་ བཟོ་སྐྲུན་འབད་ནིའི་ ཆིངས་ཡིག་དེ་ རྒྱ་འབྲུག་༢ ཀྱི་བར་ན་ སྤྱི་ལོ་༡༩༧༤ ཟླ་༣ པའི་ཚེས་༢༣ ལུ་ མཚན་རྟགས་བཀོད་ཡོདཔ་ད་ ལས་འགུལ་དེ་གི་དོན་ལུ་ རྒྱ་གར་གཞུང་གིས་ མ་དངུལ་བརྒྱ་ཆ་༦༠ གྲོགས་རམ་དང་ བརྒྱ་ཆ་༤༠ སྐྱེད་བརྒྱ་ཆ་༥ འི་བསྐྱིན་འགྲུལ་ཐོག་ལུ་ཨིནམ་ད་ བསྐྱིན་འགྲུལ་དེ་ གློག་མེ་ལག་ལེན་འགོ་བཙུགས་པའི་ཤུལ་ལས་ ལོ་ངོ་༡༥ འི་ནང་འཁོད་ལུ་ བཏབ་དགོཔ་སྦེ་ བྱིན་ཡོདཔ་ཨིན་པས།
ཆུ་ཁ་གློག་མེ་དེ་ སྤྱི་ལོ་༡༩༨༨ ཟླ་༨ པའི་ཚེས་༢༢ ལུ་ མ་དངུལ་ཡོངས་བསྡོམས་ས་ཡ་༢,༤༦༥ གི་ཐོག་ལས་ ལག་ལེན་འགོ་བཙུགས་ཏེ་ ལོ་བསྟར་སྤྱི་སྙོམས་གློག་ཤུགས་ཡུ་ནིཊ་༡,༨༠༠ དེ་ཅིག་ ཐོན་སྐྱེད་འབད་ཡོདཔ་ད་ གློག་མེ་ལས་འགུལ་དེ་ལུ་བརྟེན་པའི་ བུ་ལོན་དེ་ སྤྱི་ལོ་༢༠༠༧ ཟླ་༡༢ པའི་ཚེས་༣༡ ལུ་ བཏབ་ཚར་ཡོདཔ་ཨིན་པས།
ད་རུང་ རྒྱ་གཞུང་གིས་ ཅ་དམ་ཁྲལ་ལོ་བསྟར་བཞིན་དུ་ སླར་ལོག་སྤྲོད་ནི་ཡོད་མི་དེ་ བཤོལ་བཞག་འབད་ནི་ཨིན་མས་ཟེར་བཀོད་མི་ལུ་ དྲགོས་ཚེ་དབང་རིན་འཛིན་གྱིས་འབད་བ་ཅིན་ འབྲུག་གིས་ རྒྱ་གར་ལས་ ནང་འདྲེན་འཐབ་ཡོད་པའི་ ཅ་དངོས་ཚུ་གི་ ཅ་དམ་ཁྲལ་དེ་ ལོ་བསྟར་བཞིན་དུ་ སླར་ལོག་སྤྲོད་མི་དེ་ ཚོང་འབྲེལ་ཆིངས་ཡིག་༢༠༠༦ ཅན་མ་དང་འཁྲིལ་ཨིནམ་ལས་ ཆིངས་ཡིག་དེ་ སྤྱི་ལོ་༢༠༡༦ ཚུན་གྱི་རིང་ ལག་ལེན་ཆ་འཇོག་ཡོདཔ་ཨིན་ཟེར་ཨིན་པས།
གལ་སྲིད་ ཅ་དམ་གྱི་ཁྲལ་ སླར་ལོག་སྤྲོད་ནི་ཡོད་མི་དེ་ བསྒྱུར་བཅོས་འབད་ནིའི་ འཆར་གཞི་ཡོད་པ་ཅིན་ དང་པ་ར་ གཞུང་༢ ཀྱི་བར་ན་ གསུང་གྲོས་ལོགས་སུ་སྦེ་ གནང་དགོཔ་འོང་ཟེར་ ཨིན་པའི་གནས་ཚུལ།


text:
དེ་ཡང་ སྤྱི་ཟླ་༡༢ པའི་ཚེས་༢༤ ལུ་ སོ་ནམ་དང་ནགས་ཚལ་ལྷན་ཁག་གིས་ སྙན་ཞུ་གསལ་སྟོན་འབད་མི་དང་འཁྲིལཝ་ད་ ཐིམ་ཕུ་དང་ སྤ་རོ་ སྤུ་ན་ཁ་ ཧཱ་ དེ་ལས་ དབང་འདུས་རྫོང་ཁག་༥ ནང་ ནང་འདྲེན་འབད་མི་དང་ ནང་འཁོད་ལས་ཐོན་མི་ ཚོད་བསྲེ་དང་ ཤ་ དེ་ལས་ ཤིང་འབྲས་ཀྱི་རིགས་ཚུ་ནང་ འབྲེལ་བ་སྦོམ་སྦེ་འཐབ་མི་ ཚོང་ཁང་ སློབ་གྲྭ་ སློབ་སྦྱོང་སྤེལ་ཁང་ དེ་ལས་ བཟའ་ཁང་བསྡོམས་༧༦ དང་གཅིག་ཁར་ གྲོས་བསྡུར་འབད་ཐོག་ལས་ ཞིབ་འཚོལ་ཚུ་ འབད་ཡོདཔ་ཨིན་པས།
ཞིབ་འཚོལ་འབད་དགོ་མིའི་ གནད་དོན་གཙོ་བོ་ར་ རྒྱལ་ཁབ་ནང་འཁོད་ལས་ཐོན་མི་ ཚོད་བསྲེ་དང་ ནང་འདྲེན་འབད་མི་ཚོད་བསྲེ་གཉིས་ཀྱི་ ཚོང་འབྲེལ་སྐོར་ལས་ སྤྱིར་བཏང་མི་མང་ལུ་ གསལ་བསྒྲགས་འབད་བའི་ཁར་ དམིགས་བསལ་གྱི་ མི་སེར་སོ་ནམ་པ་ཚུ་གིས་ ཚོད་བསྲེ་ལུ་ གཙོ་རིམ་བཟུང་སྟེ་ འོང་འབབ་ལེགས་ཤོམ་བཟོ་ཚུགས་ཐབས་ལུ་ ཨིན་ཟེར་ཨིན་པས།
དཔེ་འབད་བ་ཅིན་ བཟའ་ཁང་སྦོམ་ཚུ་ནང་ ནང་འཁོད་ལས་ཐོན་མི་ཚོད་བསྲེ་ ཉོ་ཚོང་འབད་ནིའི་དུས་ཚོད་ངོ་མ་དེ་ སྤྱི་ཟླ་༣ པ་ལས་༥ པ་ཚུན་དང་ སྤྱི་ཟླ་༩ པ་ལས་༡༡ ཚུན་ཨིནམ་ད་ ཉོ་ཚོང་ཆུང་ཀུ་སྦེ་འཐབ་མི་ཚུ་གིས་ སྤྱི་ཟླ་༦ པ་ལས་༨ པ་ཚུན་དང་ སྤྱི་ཟླ་༡༢ པ་ལས་༢ པ་ཚུན་ འབད་དོ་ཡོདཔ་ཨིན་པས།
སློབ་གྲྭ་ཁག་དང་ སྦྱོང་བརྡར་སྤེལ་ཁང་ཚུ་ནང་འབད་བ་ཅིན་ དུས་རྒྱུན་དུ་ ཚོད་བསྲེ་དང་ ཤའི་རིགས་ཚུ་ ཉོ་ཚོང་འཐབ་དོ་ཡོད་པའི་ཁར་ སློབ་གྲྭ་ཚུ་ནང་ སྤྱི་ཟླ་༡༢ པ་ལས་༢ པ་ཚུན་ ངལ་གསོ་བཞག་པའི་སྐབས་ལུ་ བཀག་དམ་འབད་དོ་ཡོདཔ་ཨིན་པས།
དབང་འདུས་རྫོང་ཁག་ རང་བཞིན་སླར་འབྱུང་ཐོན་སྐྱེད་ སློབ་སྦྱོང་སྤེལ་ཁང་དང་ ཨྱོན་རིག་པའི་འབྱུང་གནས་སློབ་གྲྭ་༢ ནང་འབད་བ་ཅིན་ ནང་འཁོད་ཐོན་སྐྱེད་ཚུ་ ལག་ལེན་འཐབ་ནི་མེན་པར་ ཐད་ཀར་དུ་ ནང་འདྲེན་འབད་མི་ཁག་འབགཔ་ལས་ ལེན་དོ་ཡོདཔ་ཨིན་པས།
རྫོང་ཁག་ཚུ་གི་གྲས་ལས་ ཚོད་བསྲེ་དང་ ཤིང་འབྲས་ དེ་ལས་ ཤའི་རིགས་ ཚོང་འབྲེལ་འཐབ་མི་མང་ཤོས་ ཐིམ་ཕུ་རྫོང་ཁག་ནང་ཨིནམ་ད་ དེ་ཡང་ བདུན་ཕྲག་རེ་ནང་ རྫོང་ཁག་ནང་ ཚོད་བསྲེ་མེ་ཊིག་ཊཱོན་༩.༦༥ ཤིང་འབྲས་མེ་ཊིག་ཊཱོན་༡.༨༤ དེ་ལས་ ཤའི་རིགས་ མེ་ཊིག་ཊཱོན་༡.༩༥ རེ་ཚོང་འབྲེལ་འཐབ་དོ་ཡེདཔ་ད་ སྤུ་ན་ཁ་རྫོང་ཁག་ནང་ ཚོད་བསྲེ་མེ་ཊིག་ཊཱོན་༩.༡༧ ཤིང་འབྲས་མེ་ཊིག་ཊཱོན་༡.༩ དེ་ལས་ ཤའི་རིགས་ མེ་ཊིག་ཊཱོན་༡.༦༨ རེ་ ཚོང་འབྲེལ་འཐབ་དོ་ཡོདཔ་ཨིན་པས།
དེ་བཟུམ་སྦེ་ དབང་འདུས་རྫོང་ཁག་ནང་ ཚོད་བསྲེ་མེ་ཊིག་ཊཱོན་༥.༨༢ ཤིང་འབྲས་མེ་ཊིག་ཊཱོན་༠.༣༩ དེ་ལས་ ཤའི་རིགས་ མེ་ཊིག་ཊཱོན་༠.༤༤རེ་དང་ ཧཱ་རྫོང་ཁག་ནང་ ཚོད་བསྲེ་མེ་ཊིག་ཊཱོན་༤.༥༧ ཤིང་འབྲས་མེ་ཊིག་ཊཱོན་༠.༡༨༤ དེ་ལས་ ཤའི་རིགས་ མེ་ཊིག་ཊཱོན་༡.༢༧ རེ་དང་ སྤ་རོ་རྫོང་ཁག་ནང་ ཚོད་བསྲེ་མེ་ཊིག་ཊཱོན་༤.༠༢ ཤིང་འབྲས་མེ་ཊིག་ཊཱོན་༡.༨༨ དེ་ལས་ ཤའི་རིགས་ མེ་ཊིག་ཊཱོན་༠.༨༥ རེ་ཚོང་འབྲེལ་འཐབ་དོ་ཡོདཔ་ཨིན་པས།
རྫོང་ཁག་༥ ནང་ བདུན་ཕྲག་རེ་ལུ་ ཚོད་བསྲེ་མེ་ཊིག་ཊཱོན་༣༣.༢༣ དང་ ཤིང་འབྲས་མེ་ཊིག་ཊཱོན་༦.༡༩༤ དེ་ལས་ ཤའི་རིགས་ མེ་ཊིག་ཊཱོན་༦.༡༩ ལག་ལེན་འཐབ་དོ་ཡོདཔ་ཨིན་པས།
ཞིབ་འཚོལ་སྙན་ཞུ་དང་འཁྲིལཝ་ད་ མི་མང་གི་ཤེས་རྟོགས་བྱུང་མི་ལུ་ བཟའ་ཁང་སྦོམ་དང་ སློབ་སྦྱོང་སྤེལ་ཁང་ དེ་ལས་ ཚོད་བསྲེ་ཁག་འབགཔ་ འགན་འཛིན་འབད་མི་ཚུ་གིས་ ནང་འཁོད་ལས་ཐོན་མི་ཚོད་བསྲེ་དང་ ཤིང་འབྲས་ལུ་ མཁོ་འདོད་བསྐྱེད་དོ་ཡོདཔ་ཨིན་པས།
མི་སེར་སོ་ནམ་པ་གིས་ རིན་དངུལ་དུས་ཚོད་ཁར་སྤྲོད་མི་དང་ གོང་ཚད་རན་ཏོག་ཏོ་ དེ་ལས་ ཚོད་བསྲེ་རིགས་ཚུ་ མཁོ་འདོད་བསྐྱེད་མི་དང་འཁྲིལ་ སྤྲོད་མི་ཚུ་ལུ་ ངོས་ལེན་སྦོམ་འབད་ཡོདཔ་ད་ ཁག་འབགཔ་འགན་འཛིན་འབད་མི་༧༦ གིས་ གོང་འཁོད་དང་འཁྲིལ་ མི་སེར་སོ་ནམ་པ་ཚུ་གིས་ བཀྲམ་སྤེལ་འབད་ཚུགས་པ་ཅིན་ གན་རྒྱ་བཟོ་སྟེ་ ཚོད་བསྲེ་དང་ཤིང་འབྲས་ཚུ་ ལེན་ནི་ཨིན་པས།
ཞིབ་འཚོལ་འབད་བའི་སྐབས་ ལས་ཁུངས་ཀྱིས་ ནང་འཁོད་ལས་ཐོན་མི་ཚོད་བསྲེ་ཚུ་ ཁག་འབགཔ་འགན་འཛིན་པ་ཚུ་གིས་ མི་སེར་སོ་ནམ་པ་ཚུ་དང་ འབྲེལ་བ་མ་འཐབ་པར་ ད་ཚུན་ ནང་འདྲེན་འབད་མི་དེ་ ལེན་ཐོག་ལས་ གཙོ་བོར་བཏོན་སྡོད་ནུག་ཟེར་བཀོད་ནུག།
གནད་དོན་དེ་ཡང་ ནང་འཁོད་ལས་ ཐོན་མི་ཚོད་བསྲེ་གི་ གོང་ཚད་མཐོ་སུ་སྦེ་ཡོདཔ་ལས་ ནང་འདྲེན་འབད་མི་ཚོད་བསྲེ་གི་རིགས་ཚུ་ གོང་ཚད་རན་ཏོག་ཏོ་སྦེ་ ཡོད་ནི་དེ་གིས་ཨིནམ་མ་ཚད་ ཁག་འབགཔ་འགན་འཛིན་འབད་མི་ཚུ་གིས་ བཟའ་ཁང་དང་ སྦྱོང་བརྡར་སྤེལ་ཁང་ཚུ་ལུ་ དགོས་མཁོ་དང་བསྟུན་ ནང་འཁོད་ལས་ཐོན་མི་ཚོད་བསྲེ་ཚུ་ སྤྲོད་མ་ཚུགསཔ་ལས་བརྟེན་ ཨིན་མས་ཟེར་ཨིན་པས།
ཚོད་བསྲེ་ཚུ་ དུས་ཚོད་ཁར་བཀྲམ་སྤེལ་འབད་མ་ཚུགསཔ་མ་ཚད་ མི་སེར་སོ་ནམ་པ་ཚུ་གིས་ ཡུན་བརྟན་ལུ་མ་བལྟ་བར་ དུས་ཡུན་ཐུང་ཀུ་ལུ་ལྟ་སྟེ་ གོང་ཚད་སྦོམ་གནས་མི་ ཚོད་བསྲེ་གི་ཐོན་སྐྱེད་འབད་མ་ཚུགསཔ་ལས་ སྦྱོང་བརྡར་སྤེལ་ཁང་དང་ སློབ་གྲྭ་ཚུ་ནང་ མ་དངུལ་མ་ལང་པའི་དཀའ་ངལ་ཡོད་ནི་དེ་གིས་ ནང་འཁོད་ལས་ཐོན་མི་ ཚོད་བསྲེ་དང་ ཤིང་འབྲས་ཚུ་ ཉོ་ཚོང་འཐབ་མ་ཚུགས་པའི་ དཀའ་ངལ་ཨིནམ་སྦེ་ གསལ་སྟོན་འབད་ཡོདཔ་ཨིན་པས།
ལས་ཁུངས་ཀྱིས་ གྲོས་བསྟུན་འབད་མི་དང་འཁྲིལ་བ་ཅིན་ ད་ཚུན་ མི་སེར་སོ་ནམ་པ་ཚུ་གིས་ ཚོད་བསྲེ་ཚུ་ ཚོང་འབྲེལ་འཐབ་པའི་སྐབས་ དོས་ཚུ་ ཚུལ་དང་མཐུནམ་སྦེ་མ་བཞག་ གཙང་སྦྲ་དང་ལྡན་ཏོག་ཏོ་མེདཔ་མ་ཚད་ གོ་རིམ་ལེགས་ཤོམ་སྦེ་བསྒྲིགས་ཏེ་ བཞག་མ་ཚུགསཔ་ལས་ ནང་འདྲེན་འཐབ་མི་དང་ དོ་འགྲན་འབད་མ་ཚུགསཔ་ཨིན་པས།
མི་སེར་སོ་ནམ་པ་ཚུ་གིས་ བཟའ་ཁང་དང་ སྦྱོང་བརྡར་སྤེལ་ཁང་ཚུ་གི་ དགོས་མཁོ་དང་བསྟུན་ཏེ་ ཚོད་བསྲེའི་རིགས་ཚུ་ སྤུས་ཚད་ཅན་དང་ གོང་ཚད་ཡང་རན་ཏོག་ཏོ་ དེ་ལས་ དུས་ཚོད་ཁར་ བཀྲམ་སྤེལ་འབད་ཚུགས་པ་ཅིན་ རང་བཞིན་གྱིས་ སོ་ནམ་པའི་འོང་འབབ་དེ་ ཡར་སྐྱེད་གཏང་ནི་ལུ་ ཁེ་ཕན་འབྱུང་ནི་ཨིན་པའི་ གསལ་སྟོན་འབད་ཡོད་པའི་གནས་ཚུལ།


text:
རྒྱལ་ཡོངས་ཚོགས་འདུའི་ བཙག་འཐུ་དོན་ལུ་ བཙག་འཐུ་ལྷན་ཚོགས་ཀྱིས་ བདུན་ཕྲག་༢ ཀྱི་རྒྱབ་ལས་ རྒྱལ་ཡོངས་ཚོགས་སྡེ་གི་ བཙག་འཐུ་མཇུག་བསྡུ་ནི་ཨིནམ་ལས་ རྒྱལ་ཡོངས་ཚོགས་འདུ་གི་ བཙག་འཐུའི་ཐོ་བཀོད་ཟིན་བྲིས་བཀོད་ཡོད་མི་དེ་ གསལ་སྟོན་འབད་ཡོདཔ་ཨིན་པས།
ཨིན་རུང་ ཡོངས་བསྡོམས་གྱངས་ཁ་དེ་ སྤྱི་ཟླ་༤ པའི་ཚེས་༡༨ ཚུན་ ཉོགས་བཤད་དང་ བསྒྱུར་བཅོས་འབད་ནིའི་ དུས་ཚོད་ཨིནམ་ལས་ དེ་གི་ཤུལ་ལས་ དུམ་གྲ་རེ་ བསྒྱུར་བཅོས་འོང་སྲིད་ནི་ཨིན་རུང་ ད་ལྟོའི་ གནས་སྟངས་ནང་བཟུམ་ཅིག་འབད་བ་ཅིན་ སྲིད་དོན་ཚོགས་པ་ཚུ་གིས་ བསམ་རྩེ་དང་ བཀྲ་ཤིས་སྒང་བཟུམ་ནང་ ཚོགས་རྒྱན་བཙུགས་མི་ མཐོ་ཤོས་ཡོད་མི་ཚུ་ལུ་ བལྟ་བ་ཅིན་ དྲག་ནི་བཟུམ་ཅིག་ཡོདཔ་ཨིན་པས།
བསམ་རྩེ་རྫོང་ཁག་ནང་ ཚོགས་རྒྱན་བཙུགས་མི་བསྡོམས་༤༡,༧༥༧ དང་ བཀྲ་ཤིས་སྒང་རྫོང་ཁག་ནང་༤༡,༤༢༩ དེ་ལས་ མོང་སྒར་དང་ གསར་སྤང་རྫོང་ཁག་༢ ནང་༣༠,༣༨༥ དང་༢༦,༠༡༠ ཡོདཔ་ཨིན་པས།
ཚོགས་རྒྱན་ཕུད་རྡོག་གཅིག་གིས་ཡང་ ཁྱད་པར་བཟོ་ཚུགས་ནི་ཨིནམ་ལས་ སྲིད་དོན་ཚོགས་པ་ཚུ་གིས་ མགར་ས་དང་ ཧཱ་ལུ་ ཚོགས་རྒྱན་བཙུགས་མི་༡,༨༤༠ དང་༦,༨༩༧ ཡོད་མི་དེ་ ཉུང་ཤོས་ཅིག་ཨིན་རུང་ བརྩི་འཇོག་འབད་དགོ་ནི་ཨིནམ་ད་ ཐིམ་ཕུ་ཁྲོམ་ཁར་ ཚོགས་རྒྱན་བཙུགས་མི་༡༢,༣༩༦ ཡོདཔ་ཨིན་པས།
རྒྱལ་ཡོངས་ཚོགས་སྡེ་གི་ བཙག་འཐུ་ནང་བཟུམ་སྦེ་ ཚོགས་འདུའི་བཙག་འཐུ་ནང་ཡང་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ ཨམ་སྲུའི་གྱངས་ཁ་ མང་སུ་ཡོདཔ་ད་ ཟིན་བྲིས་དང་འཁྲིལཝ་ད་ ཚོགས་རྒྱན་བཙུགས་མི་ ཕོ་སྐྱེས་༡༨༧,༧༨༠ དང་ ཨམ་སྲུ་༡༩༣,༦༡༣ ཡོདཔ་ཨིན་པས།
ད་རེས་ཀྱི་ ཟིན་བྲིས་ནང་ རྒྱལ་ཡོངས་ཚོགས་སྡེའི་ བཙག་འཐུ་ནང་ ཁྱད་ཚད་མ་ལྡན་མི་ཚུ་ཡང་ ཚོགས་འདུའི་བཙག་འཐུ་ནང་ ཚུད་ནི་ཨིན་མི་དེ་ཡང་ རྒྱལ་ཡོངས་ཚོགས་སྡེ་དང་ རྒྱལ་ཡོངས་ཚོགས་འདུ་༢ ཀྱི་ བཙག་འཐུའི་བར་ན་ ཟླཝ་དག་པ་ཅིག་ཡོད་ནི་དེ་གིས་ སྐྱེས་ལོ་༡༨ མ་ལང་མི་ཚུ་གིས་ ཚོགས་འདུའི་བཙག་འཐུ་སྐབས་ ལོ་ཚད་ལང་ནི་ཨིན་པས།
ད་རེས་ཀྱི་ བཙག་འཐུ་ནང་ རྒྱལ་ཡོངས་ཚོགས་འདུ་གི་ བཙག་འཐུ་འགོ་དང་པ་ འགོ་འདྲེན་འཐབ་མི་དང་ཕྱདཔ་ད་ ཚོགས་རྒྱན་བཙུགས་མི་༦༣,༠༠༠ ལྷགཔ་ཅིག་ ཐེབས་ཡོདཔ་ཨིན་པས།
བཙག་འཐུ་ལྷན་ཚོགས་ཀྱིས་ སྤྱི་ལོ་༢༠༠༨ ལུ་ འགོ་དང་པ་ ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ཚུ་གི་ ཟིན་བྲིས་ནང་ཚོགས་རྒྱན་བཙུགས་མི་༣༡༨,༤༦༥ གིས་ ཐོ་བཀོད་འབད་ཡོད་པའི་ ངོས་འཛིན་བྱུང་ཡོདཔ་ ཨིན་པའི་གནས་ཚུལ།


text:
སྤྱི་ལོ་༢༠༡༢ ཀྱི་ འབྲུག་གི་འཚོ་བའི་གནས་སྟངས་ ཞིབ་འཚོལ་སྙན་ཞུ་དང་འཁྲིལཝ་ད་ རྒྱལ་ཁབ་ནང་ སེམས་མཐུན་ལུས་མཐུན་མ་ཚད་ ཕམ་སྤུན་ཆ་ཚུ་གིས་འབད་རུང་ མ་བཏུབ་མེདཔ་སྦེ་ འབྲུག་གི་གཉེན་ཁྲིམས་ལྟར་དུ་ ལེགས་ཤོམ་སྦེ་ གཉེན་རྐྱབ་སྡོད་མི་དེ་ བརྒྱ་ཆ་༠.༡༢ ལས་བརྒལ་མེདཔ་ད་ གཞན་མཉམ་གཅིག་སྡོད་མི་ཚུ་ ཁྲིམས་མཐུན་ལྟར་དུ་ གཉེན་རྐྱབ་སྡོད་མི་ མིན་འདུག་ཟེར་ཨིན་པས།
བཟའ་ཚང་མཉམ་གཅིག་སྦེ་ ཁ་བསྡོམས་སྡོད་མི་༦༩༥ ཡོད་པའི་གྲས་ལས་༢༦༨ སྐྱེས་ལོ་༢༥ ལས་༢༩ འབད་མི་ཚུ་གིས་ བློ་འདོད་དང་འཁྲིལ་ སྡོད་དོ་ཡོདཔ་ད་ དེ་ནང་ སྐྱེས་ལོ་༥༠ དང་ སྐྱེས་ལོ་༡༥ ལང་མི་ཚུ་ཡང་ ཚུད་དེ་ཡོད་ཟེར་ བཀོད་དེ་འདུག།
སེམས་མཐུན་ཐོག་ སྡོད་མི་ཚུ་གི་གྲས་ལས་ བརྒྱ་ཆ་༥༠ དེ་ཅིག་གི་རྩིས་ སྐྱེས་ལོ་༣༠ ལང་མི་ཚུ་ དགའ་མཐུན་དང་ ཨ་རོགས་དགའ་རོགས་སྦེ་ སྡོད་མི་ཚུ་ཨིན་རུང་ རྒྱལ་ཁབ་ནང་ གཉེན་རྐྱབ་སྡོད་མི་དང་ གཉེན་ཡ་བྲལ་ དེ་ལས་ རྨགཔོ་མེདཔ་སྦེ་ སྡོད་མི་ཚུ་བ་ ཉུངམ་སྦེ་འདུག་ཟེར་ འབྲུག་འཚོ་བའི་གནས་སྟངས་ཞིབ་འཚོལ་སྙན་ཞུ་ནང་ བཀོད་ཡོདཔ་ཨིན་པས།
བཟའ་ཚང་བཟུམ་སྦེ་སྡོད་མི་ པ་སངས་དང་ གཡང་སྐྱིད་༢ ཀྱིས་ སླབ་དོ་བཟུམ་འབད་བ་ཅིན་ གཉེན་རྐྱབ་སྟེ་སྡོད་ནི་ལུ་ སྤྲོ་བ་ཡང་མེད་ཟེར་ཨིནམ་ད་ ད་ལྟོ་ བཟའ་ཚང་བཟུམ་སྦེ་སྡོད་པའི་རིང་ ལུས་སེམས་བདེ་ཏོག་ཏོ་ཡོད་མི་དེ་ གལ་སྲིད་གཉེན་རྐྱབ་སྟེ་ མ་མཐུན་པའི་རྐྱེན་ངན་རེ་ འབྱུང་པ་ཅིན་ གཉེན་ཡ་བྲལ་སྦེ་སྡོད་ནི་དེ་ མནོ་བསམ་བཏང་མི་ཚུགས་པས་ཟེར་ཨིན་པས།
རྒྱལ་ཁབ་ནང་ གཉེན་ཡ་བྲལ་སོང་མི་༡༠,༧༧༩ ཡོད་པའི་གྲས་ལས་༨,༣༣༡ དེ་ཅིག་ ཁོང་ར་རྐྱངམ་གཅིག་སྦེ་ སྡོད་དོ་ཡོདཔ་ད་ དེ་ཡང་ སྐྱེས་ལོ་༢༥ ལས་༥༠ ལྔ་གྲངས་འབད་མི་ཚུ་ཨིནམ་སྦེ་ བཀོད་ཡོདཔ་བཞིན་དུ་ སྤྱི་ལོ་༢༠༠༧ ལུ་ གཉེན་ཡ་བྲལ་སོང་མི་༡༠,༣༠༠ ཡོད་པའི་གྲས་ལས་ མང་ཤོས་ར་ སྐྱེས་ལོ་༢༥ ལས་༣༩ འབད་མི་ཚུ་ཨིནམ་པས།
དེ་ཡང་ ཕོ་རྐྱང་སྦེ་ལུས་མི་༧,༨༠༠ དང་ མོ་རྐྱང་༢,༥༠༠ འདུག་ཟེར་ཨིན་པས།
རྒྱལ་ཁབ་ནང་ དེ་སྦེ་གཉེན་དང་གྲོགས་ཀྱི་བར་ན་ བྱ་སྟབས་མ་བདེཝ་ཐོན་དགོ་པའི་ རྒྱུ་རྐྱེན་གཙོ་བོ་ར་ གཉེན་གྲོགས་ཀྱི་བར་ན་ ཐ་དམ་ཚིག་མ་བསྟེན་པར་ ཕོ་མོ་ག་ར་ཨིན་རུང་ གཞན་མི་ཚུ་དང་གཅིག་ཁར་ གཉེན་རྐྱབ་འགྱོ་མི་ལུ་བརྟེན་ བྱུངམ་མས་ཟེར་ཨིན་པས།
སྤྱི་ལོ་༢༠༠༧ དང་ཕྱདཔ་ད་ ལོ་༥ འི་ཧེ་མར་ གཉེན་ཡ་བྲལ་སོང་སྟེ་ ཕོ་དང་མོ་རྐྱང་སྦེ་ལུས་མི་དེ་ མར་བབས་སོང་ཡོདཔ་སྦེ་ བཀོད་ཡོདཔ་ད་ དུས་ཅིའི་ ཞིབ་འཚོལ་སྙན་ཞུ་དང་འཁྲིལཝ་ད་ བཟའ་ཚང་༡,༩༡༧ དེ་ཅིག་ གཉེན་ཡ་བྲལ་སོང་མི་དང་ཕྱདཔ་ད་ སྤྱི་ལོ་༢༠༠༧ ལུ་ བཟའ་ཚང་༣,༤༠༠ ཐོན་ནུག་ཟེར་ཨིན་པས།
སྤྱི་ལོ་༢༠༡༢ འབྲུག་འཚོ་བའི་གནས་སྟངས་ཞིབ་འཚོལ་སྙན་ཞུའི་ནང་ བཟའ་ཚང་༢༠,༤༣༦ དེ་ཅིག་ གཉེན་ཡ་བྲལ་སོང་མི་ལས་༢༦ སྐྱེས་ལོ་༡༥ ལས་༡༩ འབད་མི་ཚུ་ཨིནམ་ད་ སྤྱི་ལོ་༢༠༠༧ ལུ་ གཉེན་ཡ་བྲལ་སོང་མི་༢༥,༡༠༠ ཐོན་ནུག་ཟེར་ཨིན་པས།
གཉེན་ཡ་བྲལ་སོང་མི་ སྐྱེས་ལོ་༥༥ ལང་མི་ སངས་རྒྱས་ལྷ་མོ་གིས་ སླབ་མི་དང་འཁྲིལཝ་ད་ གཉེན་ཡ་བྲལ་སོང་བའི་ཤུལ་ལས་ ལོག་གཉེན་མ་རྐྱབ་པར་ སྡོད་མི་དེ་ཡང་ ཨ་ལུ་༥ གསོ་ནི་ཡོདཔ་ལས་བརྟེན་ཨིནམ་ད་ གལ་སྲིད་མོ་ར་ གཉེན་ལོག་རྐྱབ་པ་ཅིན་ ཨ་ལུ་ཚུ་ལུ་ དུས་ཚོད་བཏོན་ཏེ་སྡོད་ནི་ལུ་ བྱ་སྟབས་མ་བདེཝ་ འཐོན་སྲིད་ནི་ཨིན་མི་ལུ་བརྟེན་ཨིན་ཟེར་ཨིན་པས།
ད་ལྟོ་ གཉེན་རྐྱབ་མི་དང་ གཉེན་ཡ་བྲལ་སོང་མི་ཚུ་ལུ་ གཞི་བཞག་སྟེ་ ད་ལས་ཕར་ གཉེན་རྐྱབ་ནིའི་དུས་ཚོད་ངོ་མ་འབད་བ་ཅིན་ སྐྱེས་ལོ་༢༡ དང་ཕྱེད་ ཨིན་ཟེར་ཨིན་པས།
འབྲུག་པའི་ཕོ་སྐྱེས་ཚུ་གིས་ གཉེན་རྐྱབ་ནིའི་ ལོ་ཚད་ལས་ ལོ་༣ གྱི་ཧེ་མར་ གཉེན་རྐྱབ་དོ་ཡོདཔ་ད་ གྲོང་གསེབ་གཡུས་ཚན་ནང་འབད་བ་ཅིན་ ཕོ་སྐྱེས་ཚུ་གིས་ ཁྲོམ་སྡེ་ནང་སྡོད་མི་ ཕོ་སྐྱེས་ཚུ་དང་ཕྱདཔ་ད་ གཉེན་ཧེ་མ་རྐྱབ་དོ་ཡོདཔ་ཨིན་རུང་ ཨམ་སྲུ་ཚུ་གིས་ གྲོང་གསེབ་གཡུས་ཚན་དང་ ཁྲོམ་སྡེ་ཟེར་ དབྱེ་ཕྱེ་ནི་མེན་པར་ སྐྱེས་ལོ་༢༠ ལངམ་ད་ གཉེན་རྐྱབ་ནི་འདུག་ཟེར་ ཨིན་པའི་གནས་ཚུལ།


text:
ན་ནོང་ལས་ ཚོགས་སྡེའི་འདེམས་ངོ་ པདྨ་དབང་ཕྱུག་གིས་ སླབ་མིའི་ནང་ ཁོ་ར་ གནམ་མེད་ས་མེད་ འུ་སྡུག་ཡོདཔ་ལས་ ཁྱིམ་སྒོ་བཤལ་ཏེ་ བསྐུལ་བསྒྲགས་འབད་བར་ འགྱོ་མི་ཚུགས་ནི་མས་ཟེར་ཨིནམ་ད་ ཁོ་གིས་ གོམས་འདྲིས་ལྟ་སྐོར་སྐབས་ པདྨ་དགའ་ཚལ་གྱི་ གཡུས་ཚན་བརྒྱ་ཆ་༨༠ ལྷགཔ་ཅིག་ ལྟ་སྐོར་འབད་ཡོདཔ་ལས་ ངལ་འཚོ་ནི་གི་ དུས་ཚོད་ཅིག་ དགོ་ནི་མས་ཟེར་ སླབ་ཨིན་པས།
ཚོགས་སྡེའི་འཐུས་མི་བགྲེསཔ་ འཇིགས་མེད་རིག་འཛིན་གྱིས་འབད་བ་ཅིན་ སྒོ་བཤལ་རྐྱབ་སྟེ་ བསྐུལ་བསྒྲགས་འབད་ནི་དེ་ འདེམས་ངོ་དང་ ཚོགས་རྒྱན་སྐྱུར་མི་གཉིས་ཆ་ར་ལུ་ དཀའ་ངལ་ཅན་ཅིག་ཨིན་མི་དེ་ཡང་ ད་རེས་ སོ་ནམ་གྱི་ ལཱ་འབད་བའི་ དུས་ཚོད་ཨིནམ་ལས་ བསྐུལ་བསྒྲགས་ནང་ ལོག་ལོག་འགྱོ་བ་ཅིན་ སོ་ནམ་པ་ཚུ་ལུ་ ལཱ་ལྟོ་ཆག་ནི་ཅིག་ལས་བརྒལ་ མི་འོང་ནི་མས་ཟེར་ཨིན་པས།
བདེ་ཆེན་གླིང་གི་འདེམས་ངོ་ ཤེས་རབ་རྒྱ་མཚོ་གིས་ གོམས་འདྲིས་ལྟ་སྐོར་རྒྱ་ཆེཝ་སྦེ་ མ་འབད་རུང་ སྤྱིར་བཏང་གྲོས་འཛོམས་འགོ་འདྲེན་འཐབ་པའི་སྐབས་ རྒེད་འོག་ཆ་མཉམ་གྱི་ མི་སེར་ཚུ་དང་ ཕྱད་ནི་གི་ གོ་སྐབས་ཐོབ་ཅི་ཟེར་ སླབ་ཨིན་པས།
ད་རིས་འབདཝ་ད་ སྤྱིར་བཏང་གྲོས་འཛོམས་དེ་ མཇུག་བསྡུ་ཡོདཔ་ཨིན་རུང་ པདྨ་དགའ་ཚལ་གྱི་ མི་སེར་ཚུ་གིས་ འདེམས་ངོ་གསུམ་ལས་ ག་བཙག་འཐུ་འབད་བ་ཅིན་ དྲག་ནི་ཨིན་ན་ གྲོས་བསྡུར་འབད་བའི་བསྒང་ཡོདཔ་ཨིན་པས།
ཚོགས་རྒྱན་སྐྱུར་མི་ ལེ་ཤ་ཅིག་གིས་ སླབ་མིའི་ནང་ འདེམས་ངོ་༣ ལས་ སྐྱེས་ལོ་༤༨ ལང་མི་ འཇིགས་མེད་རིག་འཛིན་གྱིས་ འདས་པའི་ལོ་༥ གི་རིང་ ཚོགས་སྡེའི་འཐུས་མི་སྦེ་ ཕྱག་ཞུ་བའི་སྐབས་ལུ་ ཁོང་གི་ རྫོང་ཁག་ནང་ གོང་འཕེལ་གྱི་ ལས་སྣ་ལེ་ཤ་ཅིག་ར་ ལག་ལེན་འཐབ་ཡོདཔ་ལས་ ཧེ་མ་དང་ཕྱདཔ་ད་ ག་ར་གིས་ ངོ་ཤེསཔ་ཨིན་ཟེར་ཨིན་པས།
ཨིན་རུང་ ཚོགས་རྒྱན་སྐྱུར་མི་ གཞན་ཚུ་གིས་འབད་བ་ཅིན་ འཐུས་མི་སྦེ་ ཕྱག་ཞུ་བའི་སྐབས་ པདྨ་དགའ་ཚལ་ལུ་ ལན་ཐེངས་མང་རབས་ཅིག་ ལྟ་སྐོར་ལུ་ འོང་ཡོད་རུང་ ཁོ་རའི་རྒེད་འོག་ ཤུ་མར་ལུ་མ་གཏོགས་ རྒེད་འོག་གཞན་ཚུ་ནང་ ལྟ་སྐོར་བརྒྱ་ལམ་རེ་ལས་བརྒལ་ མ་འབད་ཟེར་ཨིན་པས།
ཚོགས་རྒྱན་བཙུགས་ནི་གི་ ཁྱད་ཚད་ལྡན་མི་ སྐྱེས་ལོ་༥༢ ལང་མི་ སེངེྒ་རྡོ་རྗེ་གིས་ སླབ་མིའི་ནང་ ཁོ་གིས་ འདེམས་ངོ་༣ ཆ་ར་ ན་འཐན་བརྟག་དཔྱད་འབད་ཞིནམ་ལས་ ག་ལུ་ ཚོགས་རྒྱན་བཙུགས་ནི་ཨིན་ན་ ཐག་བཏོག་ཚར་ཡི་ཟེར་ཨིན་པས།
འཐུས་མི་བགྲེསཔ་གི་ཐད་ལུ་ ཁོ་གིས་ ང་བཅས་ཀྱི་ དཀའ་ངལ་ཚུ་ ཤེས་རྟོགས་བྱུང་ཐབས་ལུ་ ག་ཅི་འབད་ཡོདཔ་ཨིན་ན་ ངེ་གི་ཁ་ཐུག་ལས་ བདེན་དཔྱད་འབད་བའི་ཁར་ འདེམས་ངོ་གསརཔ་༢ ཀྱི་ ལྕོགས་གྲུབ་ཚུ་ སྤྱིར་བཏང་གྲོས་འཛོམས་དང་ མི་མང་རྩོད་བསྡུར་ནང་ལས་ བསམ་ཞིབ་འབད་ཡི་ཟེར་ སེངྒེ་རྡོ་རྗེ་གིས་ སླབ་ཨིན་པས།
པདྨ་དགའ་ཚལ་ལུ་ གྲོང་གཡུས་མི་སེར་ཚུ་གིས་ བློ་སླབ་མི་ལུ་ ཉན་ལྟཝ་ད་ ཁོང་མང་ཤོས་ར་ ན་ནོང་གི་འདེམས་ངོ་ པདྨ་དབང་ཕྱུག་གི་ རྩོད་བསྡུར་དང་ གསལ་བཤད་འབད་མི་ལུ་ལྟ་སྟེ་ ངལ་རངས་བྱུང་ཡོདཔ་ད་ ཁོང་གིས་འབད་བ་ཅིན་ འདེམས་ངོ་དེ་གིས་ ལག་ལེན་དངོས་བསྟར་དང་ འོས་འབབ་ཡོད་པའི་ ལོ་རྒྱུས་ཚུ་ སླབ་མས་ཟེར་ཨིན་པས།
ཨིན་རུང་ ཚོགས་རྒྱན་སྐྱུར་མི་ཚུ་གིས་ བདེ་ཆེན་གླིང་གི་འདེམས་ངོ་ སྐྱེས་ལོ་༢༨ ལང་མི་ ཤེས་རབ་རྒྱ་མཚོའི་སྐོར་ལས་ ག་ནི་ཡང་ སླབ་མི་བཏུབ་དོ་ཡོདཔ་ད་ ཁོ་རའི་རྒེད་འོག་ནང་སྡོད་དེ་ ཟླཝ་༩ ལྷགཔ་ཅིག་ སོང་ཡོདཔ་ལས་ ཡོངས་གྲགས་ཡོད་རུང་ རྒེད་འོག་གཞན་ཚུ་གི་ ཚོགས་རྒྱན་སྐྱུར་མི་ མང་ཤོས་ཅིག་གིས་ ངོ་མི་ཤེས་དོ་ཡོདཔ་ཨིན་པས།
སྤྱིར་བཏང་གྲོས་འཛོམས་ནང་ བློ་སྟོབས་མེད་པར་ གསལ་བཤད་འབད་མི་ལུ་ གཞི་བཞག་སྟེ་ མི་སེར་ཚུ་གིས་ སླབ་མིའི་ནང་ རྒྱལ་ཡོངས་ཚོགས་སྡེའི་ སྡོད་ཁྲི་དོན་ལུ་ ལྕོགས་གྲུབ་ཅན་ཡོདཔ་བཟུམ་སྦེ་ མ་མཐོང་ཟེར་ཨིན་པས།
ང་བཅས་ཀྱི་ འདེམས་ངོ་༣ ལས་ འཇོན་སྟབས་དང་ ལྕོགས་གྲུབ་ཅན་ག་ཡོདཔ་ཨིན་ན་ དབྱེ་བ་ཕྱེ་ཚུགས་ནི་ལུ་ ལཱ་ཁག་ཡོདཔ་ཨིན་རུང་ འདེམས་ངོ་གསརཔ་ཅིག་ དྲག་ནི་བཟུམ་མཐོངམ་མས་ཟེར་ སྐྱེས་ལོ་༤༣ ལང་མི་ ཆོས་གྲགས་ཀྱིས་ སླབ་ཨིན་པས།
དེ་ལས་ ཁྱད་ཚད་ལྡན་མི་ ཚོགས་རྒྱན་སྐྱུར་མི་ཚུ་གི་ གྱངས་ཁ་ལུ་ ལྟ་བ་ཅིན་ འདེམས་ངོ་འཇིགས་མེད་རིག་འཛིན་དང་ པདྨ་དབང་ཕྱུག་༢ ཆ་ར་ ན་ནོང་-ཤུ་མར་འདེམས་ཁོངས་ནང་ལས་འབད་ནི་དེ་གིས་ ཚོགས་རྒྱན་༨,༢༡༠ བགོ་བཤའ་རྐྱབ་འགྱོ་ནི་ཨིནམ་ད་ མཁར་-གཡུ་རུང་འདེམས་ཁོངས་ནང་ ཚོགས་རྒྱན་སྐྱུར་མི་༩,༨༢༣ ཡོད་མི་དེ་ གྱངས་ཁ་མཐོ་ཤེས་ཨིན་རུང་ དེ་ནང་ལས འདེམས་ངོ་མེདཔ་ཨིན་པས།
འདེམས་ངོ་ཤེས་རབ་རྒྱ་མཚོ་གིས་ དོ་འགྲན་འབད་ནི་ཨིན་མི་ ངང་ལམ་འདེམས་ཁོངས་ནང་ ཁྱད་ཚད་ལྡན་མི་ ཚོགས་རྒྱན་སྐྱུར་མི་༦,༡༥༣ ཡོདཔ་ད་ པདྨ་དགའ་ཚལ་རྫོང་ཁག་ནང་ འོས་འབབ་ཅན་གྱི་ ཚོགས་རྒྱན་སྐྱུར་མི་བསྡོམས་༢༣,༦༢༡ ཡོདཔ་ཨིན་པའི་གནས་ཚུལ།


text:
དེ་ཡང་ དཀྱིལ་འཁོར་ཐང་ མནྜལ་སྒང་འདེམས་ཁོངས་ནང་འབད་བ་ཅིན་ མི་སེར་དམངས་གཙོ་ཚོགས་པའི་འདེམས་ངོ་ ཡོ་གེཤི་ཏ་མང་གིས་ ཚོགས་རྒྱན་ཡོངས་བསྡོམས་༤,༩༣༡ ཐོབ་ཡོདཔ་ད་ འབྲུག་ཕུན་སུམ་ཚོགས་པའི་འདེམས་ངོ་ གཡང་ཁུག་ཚེ་རིང་ ཤེར་པ་གིས་ ཚོགས་རྒྱན་ཡོངས་བསྡོམས་༢,༣༣༦ ལས་ མ་ཐོབ་ཨིན་པས།
ཡོ་གེཤི་ཏ་མང་གིས་ འཕྲུལ་ཆས་ཐོག་དང་ འགྲེམ་ཐོག་ཚོགས་རྒྱན་༢ ཆ་རའི་ནང་ རྒྱལ་ཁ་ཐོབ་ཡོདཔ་ད་ ཁོ་གིས་ འཕྲུལ་ཆས་ཚོགས་རྒྱན་༤,༥༦༤ དང་ འགྲེམ་ཐོག་ཚོགས་རྒྱན་༧༠༠ ཐོབ་ཡོདཔ་ད་ གཡང་ཁུག་ཚེ་རིང་གིས་ འཕྲུལ་ཆས་ཚོགས་རྒྱན་༢,༤༠༠ དང་ འགྲེམ་ཐོག་ཚོགས་རྒྱན་༢༥༥ རྐྱངམ་གཅིག་ཐོབ་ནུག།
དེ་བཟུམ་སྦེ་ གསེར་གྱི་ཐང་ རྩི་རང་སྟོད་འདེམས་ཁོངས་ནང་ལུ་ཡང་ མི་སེར་དམངས་གཙོ་ཚོགས་པའི་འདེམས་ངོ་ ནོ་བཱིན་ དར་ལ་མི་གིས་ ཚོགས་རྒྱན་ཡོངས་བསྡོམས་༥,༢༦༨ ཐོབ་སྟེ་ རྒྱལ་ཁ་ཐོབ་ཡོདཔ་ད་ འབྲུག་ཕུན་སུམ་ཚོགས་པའི་འདེམས་ངོ་ ཨུ་དི་ཡ་ ཅཱན་ད་ར་ བཱན་ད་རི་གིས་ ཚོགས་རྒྱན་ཡོངས་བསྡོམས་༢,༧༡༨ རྐྱངམ་གཅིག་ཐོབ་ནུག།
ནོ་བཱིན་ དར་ལ་མི་གིས་ཡང་ འཕྲུལ་ཐོག་དང་འགྲེམ་ཐོག་ཚོགས་རྒྱན་༢ ཆ་རའི་ནང་ རྒྱལ་ཁ་ཐོབ་ཡོདཔ་ད་ ཁོ་གིས་ འཕྲུལ་ཆས་ཚོགས་རྒྱན་༤,༢༣༡ དང་ འགྲེམ་ཐོག་ཚོགས་རྒྱན་༧༠༤ ཐོབ་ཡོདཔ་ད་ ཨུ་དི་ཡ་ ཅཱན་ད་ར་གིས་ འཕྲུལ་ཆས་ཚོགས་རྒྱན་༢,༨༠༡ དང་ འགྲེམ་ཐོག་ཚོགས་རྒྱན་༣༡༨ ལས་ མ་ཐོབ་ཨིན་པས།
དཀྱིལ་འཁོར་ཐང་ མནྜལ་སྒང་འདེམས་ཁོངས་ནང་འབད་བ་ཅིན་ ཐོ་བཀོད་གྲུབ་པའི་ ཚོགས་རྒྱན་བཙུགས་མི་ ཡོངས་བསྡོམས་༡༠,༧༨༢ ཡོད་ས་ལས་༦,༩༦༤ གིས་ ཚོགས་རྒྱན་ས་ཁོངས་ནང་འོང་སྟེ་ ཚོགས་རྒྱན་བཙུགས་ཡོད་པའི་ཁར་༡,༠༣༧ གྱིས་ འགྲེམ་ཐོག་ཚོགས་རྒྱན་བཙུགས་ཡོདཔ་ཨིན་པས།
དེ་བཟུམ་སྦེ་ གསེར་གྱི་ཐང་ རྩི་རང་སྟོད་འདེམས་ཁོངས་ནང་ལུ་ཡང་ ཐོ་བཀོད་ཅན་གྱི་ ཚོགས་རྒྱན་བཙུགས་མི་༡༠,༠༨༡ ཡོད་ས་ལས་ མི་༦,༣༡༢ ཀྱིས་ ཚོགས་རྒྱན་ས་ཁོངས་ནང་ ཚོགས་རྒྱན་བཙུགས་ཡོདཔ་ད་༡,༠༢༢ ཀྱིས་ འགྲེམ་ཐོག་ཚོགས་རྒྱན་བཙུགས་ཡོདཔ་ཨིན་པའི་གནས་ཚུལ།


text:
ལྡོག་ཕྱོགས་འགོ་ཁྲིདཔ་བགྲེསཔ་གིས་འབད་བ་ཅིན་ འབྲུག་ལུ་ རྒྱ་གར་ལས་ རྒྱབ་སྐྱོར་ལེགས་ཤོམ་དགོ་པ་ཅིན་ རྒྱལ་ཁབ་ནང་ གཞུང་སྐྱོང་ལེགས་ཤོམ་དགོ་ཟེར་ཨིནམ་ད་ ད་རེས་ནངས་པ་ རྒྱ་གར་གྱི་ རྒྱབ་སྐྱོར་ཉམས་འགྱོ་དགོ་པའི་ གནད་དོན་ག་ཅི་ཨིན་ན? ཁོང་གིས་ མེ་རླུང་རྒྱ་རྫི་དང་ ས་མར་ཁུའི་ཕབ་ཆག་ཆ་མེད་བཏང་དགོ་མིའི་ རྒྱུ་རྐྱེན་ག་ཅི་ཨིན་ན? ང་བཅས་ཀྱིས་ ལེགས་ཤོམ་སྦེ་ བརྟག་ཞིབ་འབད་དགོཔ་ཡོད་ཟེར་ སླབ་ཨིན་པས།
རུ་པི་མ་ཐོབ་མི་དང་ དཀའ་ངལ་གཞན་ཚུ་ འབྲུག་ཕུན་སུམ་ཚོགས་པའི་ གཞུང་གི་སྐབས་ལུ་ ཐོན་ཡོདཔ་ལས་ གལ་སྲིད་ ཚོགས་པ་དེ་ ལོག་བཙག་འཐུ་འགྲུབ་པ་ཅིན་ རྒྱ་གར་གྱིས་ འབྲུག་ལུ་ འཕྲོ་མཐུད་དེ་ རྒྱབ་སྐྱོར་ག་དེ་སྦེ་ འབད་འོང་ག་ དོགས་སྣང་ཡོད་ཟེར་ ཚེ་རིང་སྟོབས་རྒྱས་ཀྱིས་བཤད་ནུག།
ཁོ་གིས་ སླབ་མིའི་ནང་ སྲིད་འབྲེལ་གནས་སྟངས་ཁམས་ལོག་སི་སི་ཅིག་ལུ་ གྱུར་དོ་ཡོདཔ་མ་ཚད་ འབྲུག་ཕུན་སུམ་ཚོགས་པ་གིས་ ཁོང་གི་ ཁས་བླངས་ཚུ་ལུ་ འཕྲོ་མཐུད་དེ་ར་ སྐྱོན་བརྗོད་འབད་དོ་ཡོདཔ་ལས་ ཁོ་ར་ བཙག་འཐུའི་ནང་ བཅའ་མར་གཏོགས་ནི་ལུ་ཡང་ སྤྲོ་སྣང་ཞན་སུ་ཅིག་ ཡང་སོ་ཡི་ཟེར་ཨིན་པས།
ཨིན་རུང་ གནད་དོན་ཚུ་ སེལ་དགོཔ་ལེ་ཤ་ཡོདཔ་ལས་ ཁོ་ རྒྱབ་བཤུད་མི་རྐྱབ་ཟེར་ ཚེ་རིང་སྟོབས་རྒྱས་ཀྱིས་ སླབ་ཨིན་པས།
འབྲུག་ཕུན་སུམ་ཚོགས་པའི་གཙོ་འཛིན་ འཇིགས་མེད་འཕྲིན་ལས་ཀྱིས་ འཕྲལ་ཁམས་ཅིག་ཁར་ བུམ་ཐང་ལུ་ བསྐུལ་བསྒྲགས་འབད་བའི་སྐབས་ ཆུ་སྨད་ཀྱི་ མི་སེར་ཚུ་ལུ་ ཡ་ཁྲའི་ཐོན་སྐྱེད་འབད་མི་ཅིག་གིས་ འབྲུག་ཕུན་སུམ་ཚོགས་པའི་ རྒྱབ་སྐྱོར་པ་ཚུ་ལུ་ ཡ་ཁྲ་འཐག་ནིའི་དོན་ལས་ སྐུདཔ་བྱིན་ནི་གི་ བློ་འདོད་མེད་པའི་སྐོར་ སླབ་ནུག་ཟོར་ཨིནམ་ད་ ཁོ་གིས་ འཐག་མཁནམ་ཚུ་ལུ་ ཁོང་གི་ཡ་ཁྲ་ཚུ་ ཁོ་ལུ་བཙོང་ནི་ མཚམས་འཇོག་འབད་དགོཔ་སྦེ་ སླབ་པའི་ཁར་ དེ་གི་ཚབ་ལུ་ འབྲུག་ཕུན་སུམ་ཚོགས་པ་གིས་ དེ་འཕྲོ་ལས་ གོང་ཚད་མཐོ་སུ་སྤྲོད་དེ་ ཉོ་འོང་ཟེར་ སླབ་ཡོདཔ་མ་ཚད་ གལ་སྲིད་ ཁོང་བཙག་འཐུ་འགྲུབ་པ་ཅིན་ ད་རུང་ ཡ་ཁྲ་ཐོན་སྐྱེད་ལྟེ་བ་ཅིག་ འགོ་བཙུགས་འོང་ཟེར་ སླབ་ནུག་ཟེར་ཨིན་པས།
ཚེ་རིང་སྟོབས་རྒྱས་ཀྱིས་ སླབ་མིའི་ནང་ འབྲུག་ཕུན་སུམ་ཚོགས་པ་གིས་ ཁོང་ལུ་ སྐྱོན་བརྗོད་འབད་མི་ལུ་བརྟེན་ སེམས་ཕམ་བྱུངམ་མས་ཟེར་ཨིནམ་ད་ གུས་ཞབས་ཅན་དང་ མིང་གཏམ་ཅན་གྱི་ གང་ཟག་ལས་ ངོ་རྐྱང་གནས་རིམ་ནང་ སྐྱོན་བརྗོད་འབད་མི་དེ་ སེམས་ཤི་སི་སི་ཅིག་ཨིན་པའི་ཁར་ མི་སེར་དམངས་གཙོ་ཚོགས་པའི་ རྒྱབ་སྐྱོར་པ་ཚུ་ལུ་ འཇིགས་བསྐུལ་ཅིག་ཨིན་མས་ཟེར་ཨིན་པས།
ཁོང་གིས་ ང་བཅས་ལུ་ སྐྱོན་བརྗོད་འབད་མི་དེ་ཡང་ མི་སེར་ཚུ་གིས་ ང་བཅས་ལུ་ ཡིད་ཆེས་བསྐྱེད་ནི་ འགོ་བཙུགས་མི་ལུ་བརྟེན་ཨིན་པས་ཟེར་ ཚེ་རིང་སྟོབས་རྒྱས་ཀྱིས་ སླབ་ཨིན་པས།
མི་སེར་དམངས་གཙོ་ཚོགས་པའི་ གཙོ་འཛིན་གྱིས་ བུམ་ཐང་ཆུ་སྨད་རྒེད་འོག་ལྟེ་བའི་ནང་ བསྐུལ་བསྒྲགས་འབདཝ་ད་ དེ་གི་ཧེ་མར་འཚོགས་མི་ འབྲུག་ཕུན་སུམ་ཚོགས་པའི་ ཞལ་འཛོམས་ནང་ བཅའ་མར་གཏོགས་མི་ལས་ལྷགཔ་སྦེ་ མི་སྤུངས་འཛོམས་འབད་ཡོད་མི་དེ་ཡང་ འགོ་ཐོག་བཙག་འཐུའི་ གྲུབ་འབྲས་ཚུ་ལུ་ལྟཝ་ད་ རྫོང་ཁག་ནང་ རྒེད་འོག་༤ ཡོད་མི་ལས་ ཆུ་སྨད་རྒེད་འོག་ནང་ མི་སེར་དམངས་གཙོ་ཚོགས་པའི་ རྒྱབ་སྐྱོར་པ་ སྒྲིང་སྒྲིང་ཡོད་ནི་དེ་གིས་ཨིན་པས།
ཆོས་འཁོར་ལྟེ་བའི་ནང་ སྲིད་ཚོགས་གཉིས་ཆ་རའི་ ཞལ་འཛོམས་ནང་ བཅའ་མར་གཏོགས་མི་ ཧ་ལམ་འདྲ་མཉམ་ལྷོད་ཡོདཔ་ཨིན་པས།
མ་གཞི་ ཆུ་སྨད་ལུ་ མི་སེར་དམངས་གཙོ་ཚོགས་པའི་ རྒྱབ་སྐྱོར་སྒྲིང་སྒྲིང་ཡོད་རུང་ ཆོས་འཁོར་རྒེད་འོག་ནང་ ཚོགས་པ་ལུ་ ལཱ་ཁག་གཏང་ནི་བཟུམ་ཅིག་ཡོད་མི་དེ་ཡང་ ཆོས་འཁོར་–སྟང་འདེམས་ཁོངས་ཀྱི་ འབྲུག་ཕུན་སུམ་ཚོགས་པའི་འདེམས་ངོ་ ཌོག་ཊར་པདྨ་རྒྱ་མཚོ་དེ་ ཡོངས་གྲགས་ཡོད་པའི་ཁར་ མི་སེར་མང་ཤོས་ཅིག་གིས་ ཁོ་ལུ་ ཚོགས་རྒྱན་བསྐྱུར་ནི་ཨིནམ་སྦེ་ སྦ་གསང་མེད་པར་ སླབ་ཨིན་པས།
རེས་གཟའ་མིག་དམར་ལུ་ མི་སེར་དམངས་གཙོ་ཚོགས་པའི་ ཞལ་འཛོམས་ནང་ མི་སེར་ལ་ལུ་ཅིག་ སྲིད་ཚོགས་ག་ལུ་ ཚོགས་རྒྱན་བཙུགས་ནི་ཨིན་ན་ ཐག་བཏོག་ནིའི་ ཕན་ཐབས་ལུ་ བཅའ་མར་གཏོགས་པར་ འོང་ཡོད་རུང་ ལ་ལུ་ཅིག་ གཙོ་འཛིན་གྱི་ ཁ་ཐུག་ལས་ ག་ཅི་སླབ་ནི་ཡོདཔ་ཨིན་ན་ ཉན་པར་རྐྱངམ་གཅིག་ འོང་ཡོདཔ་ཨིན་པས།
གཏམ་ཞིང་ལས་ སྐྱེས་ལོ་༤༠ ལང་མི་ ཚེ་རིང་ལྷུན་གྲུབ་ཀྱིས་ སླབ་མིའི་ནང་ གལ་སྲིད་ སྲིད་ཚོགས་ཀྱི་ གཙོ་འཛིན་དེ་ སྒྲིང་སྒྲིང་དང་ ལྕོགས་གྲུབ་ཅན་མེད་པ་ཅིན་ འདེམས་ངོ་གིས་ཡང་ ལེགས་ཤོམ་སྦེ་ ཕྱག་ཞུ་མི་ཚུགས་ནི་ཨིནམ་ལས་བརྟེན་ ཁོ་གིས་ ཚོགས་རྒྱན་མ་བཙུགས་པའི་ཧེ་མར་ བརྟག་ཞིབ་འབད་འོང་ཟེར་ཨིན་པས།
ངེ་གི་མཐོང་སྣང་ལུ་ སྲིད་ཚོགས་ཀྱི་ གཙོ་འཛིན་གཉིས་ཆ་ར་ལུ་ ཁྱད་པར་སྦོམ་ཅིག་ མི་མཐོང་དོ་ཡོདཔ་ལས་ ད་ལས་ཕར་ འདེམས་ངོ་ལུ་ལྟ་སྟེ་ ཚོགས་རྒྱན་བཙུགས་ནི་གི་ མནོ་བསམ་བཏང་དོ་ཟེར་ ཁོ་གིས་ སླབ་ཨིན་པས།
ད་རུང་ དཔལ་ཚལ་གླིང་ལས་ ཚོགས་རྒྱན་སྐྱུར་མི་ སྐྱེས་ལོ་༥༠ ལང་མི་ བསོད་ནམས་ལྷ་མོ་གིས་ འབྲུག་ཕུན་སུམ་ཚོགས་པའི་ ཞལ་འཛོམས་ནང་ བཅའ་མར་མ་གཏོགསཔ་ལས་ ག་ལུ་ཚོགས་རྒྱན་བཙུགས་ནི་ཨིན་ན་ ད་ལྟོ་ ཐག་མ་བཏོག་པར་ཡོད་ཟེར་ཨིནམ་ད་ རྡོ་རྗེ་སྦིས་ལས་ སྐྱེས་ལོ་༤༢ ལང་མི་ འཇམ་དབྱངས་ཆོས་སྒྲོན་གྱིས་འབད་བ་ཅིན་ སྤྱི་ཚོགས་ཀྱི་ འཐུས་མི་བགྲེསཔ་གིས་ རྒེད་འོག་ནང་ ཕན་ཐོགས་ཅན་གྱི་ ལཱ་ལེ་ཤ་འབད་ཡོདཔ་མ་ཚད་ མོ་ལས་ བློན་ཆེན་བགྲེསཔ་ལུ་ གུས་ཞབས་དང་ ཡིད་ཆེས་སྦོམ་ཡོདཔ་ལས་ འབྲུག་ཕུན་སུམ་ཚོགས་པ་ལུ་ཡང་ རྒྱབ་སྐྱོར་ཡོད་ཟེར་ཨིན་པའི་གནས་ཚུལ།